
FYREORD 


Kjetil Flatin var fødd i Selgjord 11. juli 1881. Foreldri hans 
var Aslak Endreson Flatin og kona Margit Tovsdotter (død 
1920). Baae høyrer dei til gamle Selgjordsætter som ein kan fylgje 
attende 2—300 aar, og baae hadde dei eit framifraa minne og var 
godt inne i segn og sogu. Dertil vanka det jamleg folk innum 
som hadde hug til aa slaa av ein prat um gamle dagar, so det 
var vel få stadir i bygdi der det gjenom aari vart fortalt so mykje 
«gamalt» som i den vesle stogo paa Flatin. Fraa baans bein 
hadde soleis Kjetil høve til aa leva seg inn i dei gamle ættesogur 
fraa bygdi, i visur og kvad, i nedervd tru paa tussar og trolldom 
og anna sovore. Og eit godt minne hadde han og eit sers lag 
til aa fortelja. Eg kjenner mest ingin som kunde herme so likt 
etter baade ein og annan — fraa presten og til fanten — som 
han, naar ein fysst fekk ”n paa glid, men det hende ikkje til kvar 
dag. Han var heller still av seg og logn i si framferd i baane- 
aari og sidan au. Fisking og skjoting um sumaren og skiløyping 
og kjelkeaking um vetteren som jamaldringane hans hadde so 
anvint med, det laag liksom ikkje for honom. Daa var det større 
hugnad med ei bok eller eit blad eller noko skriving. Det ligg 
att etter n smaahefte fraa ”n var ein gutunge der han hev skrivi 
upp ting han hev komi yvi i bladi eller ei bok eller noko ”n hev 
høyrt fortalt, ting som for honom var forvitne og merkelege, 
men som dei fleste i hans alder kanskje ikkje ofra ein tanke paa. 
I desse smaahefti finn me ogso hans fysste folkeminneuppskrif- 
tir. Det er samlaren og øranskaren i han som alt so tidleg tek 
til koma med sine krav. Og desse kravi aukar med aari, etter 
som kunnskap og givnad veks. 

Framsloppin for presten var folkehøgskulen hans fysste maal. 
Den hadde han i bygdi og ikkje lenger undan enn han kunde 
gange heimatt, difor var det ikkje so vandt aa koma til der um 
raadi var liti. I tvo aar gjekk han paa Telemark Folkehøgskule. 
Og eg trur faa hev gjort seg større gagn av høgskulegonga enn 

Kjetil. Her fekk han høve til aa drikke av kunnskapskjelda i 
fulle drag og her fann han løysing paa so mang €i gaate. Paa 
det grunnlage han der fekk bygde han vidare. Pløygde og las 
— serleg soga. I papiri etter honom var det millom anna ei 2— 
300 tettskrivne sidur um framande diktarar, tyske engelske, 
franske o. s. fr. Plukka ut og sanka saman her og der ifraa. 
Ingin ting var honom kjærare enn dikting, anten det no var 
folkedikting eller kunstdikting. Sjølv skreiv han mange fagre 
og velforma dikt. 

Næste maale hans var lærarskulen. Alt til han var langt uti 
tjugeaari slepte han ikkje voni um aa koma inn paa lærarskulen 
paa Notodden. Men kostnadspursmaale stengde denne vegen for 
honom. I fleire aar dreiv han likevel med vikararbeid i dei verste 
avkrokane. i bygdi nokre bil um vetrane, og seinste aare han 
livde fekk han fast tilsetjing som lærar i Selgjord. 

Kjetil døydde 16. juni 1916. Livsdagen hans vart ikkje lang; 
men han nytta ?n væl. Med han var litin var han burte og gjætte 
um sumrane, og etter han vart vaksin sleit han hardt med kropps- 
leg arbeid, onnearbeid og jordarbeid um sumrane og skogsarbeid 
og tresking um vetrane. Han var ein sterk og hardbalin kar 
som tottest tola mest kva det var. Men næstsiste aare han livde 
vart han liggjande i lungebrand. Sosnart han kveikte seg til 
att noko, laut han til att med hardt arbeid, og var kanskje 
uturvande uvyrdin au. Daa fekk han ein helseknekk som la ”n 
i gravi. 

Den 29. april 1909 vart han gift med Dordi Hallvordsdotter 
Aadalen i Selgjord. Dei hadde 4 bonn. 

Det er med folkeminnesamling og ættegransking Kjetil hev 
sett seg eit minne. Naar ein kjem ihug koss han maatte hange 
i med tungarbeid er det mest ei gaate at han kunde faa tid 
til aa samle og skrive upp so mykje som han gjorde. Det var ein 
trott som var nærpaa makalaus. No var det nok so, at med den 
sergivnad han hadde i denne leid, fall dette arbeide honom lett, 
og finpussing laut det jamnast vaage seg med. Dette siste mer- 
ker difor det meste av uppskriftine hans og gjer dei ofte ugreide. 
Dette er ogso tilfelle med sumt av det han sjølv fekk prenta. 
Men stilen hans er lett og livfull, og ber bod fraa ein barm som 
brann i elsk til dei folk og tilhøve han skildra. 

Han fekk berre ut ei einaste bok, «Gamle hermennar fraa 
Telemork», og det hadde vel heller ikkje lukkast honom hadde 
ikkje den gjæve sambygdingen hans, Sigurd Nes, hjelp til med 
pengar. I denne boki fortel han um nokre av dei telar som hadde 
vori med i krigen. Heile boki er aa segja folkeminneuppskriftir. 


7 


I dei seinste aari la han seg serleg etter ættegransking, og 
hadde eit lite stipend av Universitete eit par aar til dette arbeide. 
Det var nok helst med tanke paa ei bygdesogu for Seljord at 
han tok til med det. Paa slutten vart han ogso vald inn i den 
nemndi som skulde arbeide med denne sogo. Som ættegranskar 
nytta han reint vitskapleg metode, med di han held saman dei 
skriftelege og munnlege kjeldur og let dei fylle einannan ut. 
Daa han døydde, hadde han ferdug ættesogo «Rokkerova» som 
kom ut aare etter. Likeins laag det att etter ”n (aa segja i kladd) 
nokre forvitne ættesogur som vart skipa med og reinskrivne og 
prenta i Aarsskrift for Historielaget for Telemark og Grenland 
1923, og samstundes teki nokre serprent av med titelen «Ættir 
fraa Selgjord». Straks yvi nyttaar 1916 tok samlingi «Folk fraa 
gamle dagar» til gange i bladet «Norig»; men utpaa vaaren 
slutta ho avdi han ikkje lenger orka korrigere det noko uferduge 
manuskripte og fullføra det som vanta. Dette og noko meir som 
var etla denne samlingi gjekk paa nytt som utklypp i same blade 
i 1928, men serprent vart ikkje teki. Mykje i denne samlingi er 
au ættesogu. — Endaa dette ikkje er so lite, og vil vera til stor 
hjelp for den som skal skrive bygdesogo for Selgjord, so veit eg 
væl at han tok mykje meir ættesogu med seg i gravi enn det 
han vann aa skrive upp. 

Men det som Kjetil sjølv heldt for det verdfullaste av det 
han samla og skreiv upp, er den samlingi som her ligg fyre. I 
1912 og 1913 gjekk noko av ho i blade «Telefylket»; men ser- 
prent vart ikkje teki, og det same var det au, for det vart so 
ille tilreidd med prentefeil og anna slurv. Fylkesmuseet for Tele- 
mark og Grenland, Skien, som kaupte samlingane etter Kjetil, 
hev vori so hævt aa gjevi løyve til utgjevingi. Prente fraa 1912 
—13 er heilt umskipa og fellt saman med det andre som skulde 
høyre denne samlingi til. 

Sogumennane til Kjetil var Selgjords-folk attaat nokre faa fraa 
Brunkeberg og einkvart slenge fraa andre bygdir. Men ingin 
fortalte han naame nær so mykje som far og mor hans, daavisst 
naar det gjeld denne samlingi. Og ingin fylgde arbeide hans 
med so levande interesse som dei. Denne boki er difor ikkje berre 
eit minne um Kjetils arbeid, men au um dei. 


Lyngdal i Numedal, januar 1930. 
Tov Flatin. 





Tussar. 


Olav Lonar og Torgunn. 


Olav Lonar i Saudland laag ein sumar nord i heidi attmed 
Rennarvatne og fiska. Det var so utifraa godt fiskje der i gamle- 
dagar, og fiskeretten laag til dei tvo Lonargardane. Men so var 
det ikkje fritt for at andre au stal seg til aa fiske der nattes tidir, 
difor tok Olav paa aa liggje der lange slotune for å jaga tjo- 
vane. Innunder Rennarnuten stod det eit gamalt sel som Olav 
heldt til i og laag der det myrkaste av notti. 

So var det seint ein kveld han var nett reidug til å leggje 
seg og gjekk ut som snøggast fysst. Daa han kjem utanum 
dynni, so veit han ikkje av førr han stig hovudstup inn i ei stor 
og staseleg stogu. Han var reint forstird og visste ikkje anten 
ut eller inn. Det loga og brann so trivelegt paa gruva, og det 
glima og glodde rundt paa veggine og i take av store vene sylv- 
staup, tintalerkar og koparkjelar. Paa kvor side av gruva sat 
ein gamall mann og ei gamall kone. Ei ung ven gjente sveisa 
att og fram paa golve, ho bar mat og drikke på borde av alt det 
beste som tenkjast kunde, og so bad ho Olav setja seg innaat. 
Men Olav skyna at dette ikkje hekk rett i saman og torde ikkje 
smaka anten gløyp eller bit av noko slag. 

«Du tar ikkje haavaa fælskur i deg fe o øtaa o drikke her!» 
sa gamlingane fram med gruva. «Me ska visst ikkje gjøraa deg 
noko fortræ,» sa dei. «Du ska sleppe her ifraa likso fri som du 
kom inn!» 

Gjenta var so glibbeleg paa lage og kikka burt paa Olav alt 
i eitt, og aldri tottest han ha sett so naudende ven ei gjente. Men 
han sat der som ein stuve og fekk ikkje ord for seg, heller ikkje 

vilde han smaka noko hosse dei bad og taalde for honom. Best 
det er, so veit han ikkje av førr han stend utanfyre selsdynni 
att og alt ikring honom er myrkt, berre nokre gløar ligg og 
gløser inni selseisa. Han totte ikkje det var lang stundi han 
hadde vori ute, berre ei snøggvending aa segja; men daa han 
skulde sjaa til, so hadde dei store bjørkeskryti brunni upp so 
berre glødane laag att. Han hadde lagt dessa paa varmen til 
notti daa han gjekk ut, og no skyna han at det var ei god stund 
sea. Olav krabba tilsengs og somna i fred og ro. 

Men gjenta som han hadde sett denna kvelden, sveiv for ho- 
nom baade seint og tidleg kor han vanka. Han freista aa faa 
dei hugsvivi fraa seg, men nei, det var ”kje raad. 

Heile hausten og vetteren etter gjekk han som ein tomsing 
og var ikkje til aa kjenne att, fekk meir enn so kje upp mun- 
nen til aa røda noko og syntest ikkje anten høyre eller sjaa. 

Sumaren etter laag au Olav i sele under Rennarnuten og 
passa fiskje. 

Daa var det ein kveld at han sveiv utum dynni, og best det 
var so veit han ikkje av førr han stend inni stogo att hjaa 
dei tvo gamle folki, og gjenta som han hadde raaka sumaren 
førr. 

Alt gjekk som daa han fysste gongi var inne der. Gjenta 
gjekk paa golve so blid og ilæjands og so snaal og smeiseleg 
at det var eit under aa sjaa. Ho sette fram paa borde for 
honom mat og drykk av alt det beste som fanst, og no var kje 
Olav heller so forskilen, men tukka seg inn til borde og tok 
til seg av rettine. No bar dei gamle upp maalemne og så 
med Olav at dei hadde etla honom dotter si, den unge vene 
gjenta som han saag, og dei lova at lukke og vælstand skulde 
fylgje honom og ætti deira alle dagar. Olav totte at han' aldri 
kunde ynskje seg noko gildare enn detta, og so vart dei tru- 
lova, han og tussegjenta. Torgunn heitte ho. 

Olav var lengi uppi heidi denna sumaren, og folki heime 
vart reint utor venten paa honom. Seint paa hausten kom 
han heim, og daa var Torgunn med. Folk i grendi bisna ikkje 
lite daa dei høyrde at det hadde komi kjerring til Lonar. Ingin 

visste kor ho var komi ifraa, og kjende ikkje anten ætt eller av- 
kjøme. 

Olav hadde brudlaup og vigde med Torgunn heime i kyr- 
kja. I brudlaupe vart folk vare at ho hadde ei lang rove og 
skyna daa hokken ho var. Men daa ho gjekk inn gjenom 
kyrkjedynni, datt rova av henne, og sea saag dei aldri likt 
til ho meir. 

Alle totte at Torgunn var det fagraste og stautaste kvende 
dei hadde sett. Ho var stillfarande og smaalaati, fælt redd 
for aa gjera noko som var gale, og like blid var ho stødt mot 
alle baade ringe og rike. Fatigfolk som kom til gards og 
bad um mat sa ho aldri nei, og dei reiste aldri havandslause. 
Ho vart namnspurd godgjerande, og fatigfolk kom langvegar 
til Lonar. 

Allting lukkast og trivdest so væl paa Lonar etter Tor- 
gunn hadde komi der. Krøturi økla og gav meir avdraatt enn 
førr, og var so feite og fine at ingin hadde sett maken. 

Men fysste vetteren Torgunn var paa Lonar, so var dei 
usamde, ho og Olav, um hot dei skulde gjera med kalvane, 
naar kyrne hadde bori. Olav vilde fylgje den gamle skikken 
og leggja paa dei venaste kyrskalvane; men Torgunn stod paa 
sitt, at alle skulde slaktast. 

«Hot tenkjer du paa da, kjering, som vil tyne alle kyrs- 
emna?» sa Olav. 

«Syt aller fe dæ,» sa Torgunn. 

Men um vaaren daa dei slepte kyrne, vart Olav ikkje lite 
forundra, daa hadde kvor og ei av kyrne ein stor ven kalv 
attmed seg. 

«Hoss kan detta hengje saman?» segjer Olav, «naar me 
slakta alle kalvane i vet?» 

«Alle kyr har tvo kalvar, men mor tek ikkje nokon av 
meg,» svara Torgunn. 

Kalvane voks og trivdest framifraa, og vart store, vene naut, 
so ingin hadde sett likin til slik buskap som paa Lonar. 

Olav var kje god med kona si, han var vrang og tverr 
stødt og mol og murra paa Torgunn seint og tidleg, ingin ting 

var tillags. Ho berre tagde og gjorde aldri noko uppstyr for 
detta. 

So var det ein sundag at dei skulde til kyrkja, Olav og Tor- 
gunn. Olav baska uti tune med hesten, han vilde leggje ein 
hestsko under, og so fekk han ikkje maate detta til som det 
skulde. Han banna og steikte og romla og bar seg reint ovlæte. 
Torgunn tolde aldri høyre nokon banna, og so gjeng ho burt 
til Olav og stirer paa honom ei stund. Dermed so triv ho hest- 
skoen og krøystar honom saman i ei usse med hendane, og so 
rettar ho honom ut att, og maatar han til etter hestehoven, krøy- 
star honom saman endaa lite. 

«So ska hesskor'n liggje» segjer ho og stirer kvast paa 
mannen. 

«Du æ meir hell et ana menneskje, du, Torgonn!» segjer 
Olav; «so lei som eg ofte har vore mæ deg, o at du ikkje har 
tikji o banka meg meir hell ei vende, synes eg æ rart!» 

«Eg har betre vet,» svara Torgunn. 

Etter denna tid vart Olav som eit onnor menneskje, han 
banna aldri so Torgunn høyrde det og var føyleg og snild imot 
hennar stødt. 

Torgunn og Olav vart grunnrike folk, det lukkast allting so 
godt for dei og slik velstand og trivnad paa alt i garden at 
det var eit bisn aa sjaa. 

Dei hadde 3 sønir, tvo av dei heitte Torbjønn og den trea 
heitte Ambros. Dei liktest paa mor si, var staute og fagre gutar 
og uryggjeleg sterke; men fælt so agalause og ville, drakk og 
slost kor dei vanka og vart namnspurde soleis. Dei er soleis 
kjende fraa sogo um Sterke-Nils, den gongi dei raaka honom 
paa Meheid. 

Den eldste av dei, Store-Torbjønn, var aller sterkaste og 
stautaste guten; men han bleiv i Saudar-aai og var daa berre 
ungdom aa kalle. Ein gong seinhaustes var Torbjønn og Ambros 
uppmed Rennarvatne og skulde jaga fisketjovane. Daa stelde 
dei seg upp paa kvor si side av vatne, uppi nokre høge aasar. 
Det var ein dei kalla Lars Langanlaar, som var so ram til aa 

fiske der stødt. Denna kvelden var han der au, og hadde tvo 
andre med seg. So ropa Torbjønn i den eine nuten: 

«Fær eg laane kjitil'n din!» 

«Hot vi du mæ denn,» svara Ambros. 

«Eg vi koke Lars Langanlaar, som ligg her o fiskar botte 
høst o vaar!» 

«Ja, dæ ska du faa,» svara Ambros. 

Men daa kan du tru at fisketjovane fekk føtar, og avstad 
sette dei so du vel aldri slikt flugt skuld” sett i dine føde live- 
dagar. Sea kom dei ikkje der og fiska. 

Ætti etter Olav og Torgunn vart au vælstandsfolk og hev 
vori i Lonargrendi alt til no, og Torgunn-namne hev au haldi 
seg 1 ætti. 


Paa Furustoul. 


Paa Furustoul uppi Skorvefjøll sat ei øjente til stoules som 
dei kalla Eframs-Gonhild. Det er vælso hundre aar sea no. 

Daa var der ein tussegut, som gjekk der aa tassa heile 
sumaren og fridde til Gonhild. Det hjelpte ikkje hot ho svara, 
tussen kridde paa like fullt. So var det tidleg ein sundags- 
morgo, nestiørr ho skulde flytja heim, ho hadde ikkje rise upp 
endaa. Daa kom tusseguten att med hest og sale og vilde hente 
henne, sette seg innpaa dynnestokken og til aa trygla og naud- 
beda, at ho vilde fylgja honom. Han lova ho alt godt og 
bad ho skunda seg. 

«Fe naa kjem snart detta styggetrolle fraa dæ andre sele,» 
sa han. 

Det var ei stoulesgjente, som heitte Skvankle-Kari i det andre 
sele. Gonhild laag so rædd, ho vaaga mest ikkje aa sjaa upp 
or klædi. 

Til slutt laut tusseguten reise att, og daa saag ho, hoss det 
glima og glitra av kvar salaknappen paa hesteryggen. Men 
førr han reiste lova han gjenta, at baade ho og ætti hennar 
skulde koma til aa liva i armod og fatigdom alle sine live- 
dagar. Og so gjekk det au. 

Aase heitte ei gjente som tende hjaa Jørn Loftsgarden i 
Seljord og sat paa Furustoul um sumaren. Ein kveld kom 
der ei framandkone og sette seg i selsdynni. Ho tok upp ei 
daas or lumma og tok seg ein snus og so gav ho seg til røda. 
Aase fann mjølk og bad henne drikke. Men kjerringi baud av. 

«Du maa kje taka burt mjaaki fe meg,» sa ho. «Dæ æ nok 
du hev havt saa mykji bry mæ kreturi mine; men di fekk saa 
slem vane ifjor,» sa ho. 

Aase totte detta var undarleg, for ho hadde ikkje sett fra- 
mande krøter heile sumaren. Men best det var so kvorv gjenta 
burt. 

Straks etter saag baade Aase og den andre stoulesgjenta, 
at den framande kona för med buskapen sin nord under fjølle. 
Daa skyna dei at detta var ei tussekjerring. 


Gro Ramsaas. 


Gro Ramsaas i Selgjord døydde umlag 1850. Ho fortalde 
at mor hennar sat til stoules ein sumar. Ein dag kom det ein 
ung ven gut til ho, og ein gamall mann som bar paa ei skreppe 
fylgde honom. 

Guten fridde, han, og var so strid at gjenta skulde lova 
honom. Men ho sa plent nei. 

«Lova naa,» sa han, «saa skaa du faa sjaa all den vene 
stasen, far hev i skreppa si.» 

Men daa ikkje det heller muna, laut dei reise att. 

Dagen etter daa gjenta gjætte kom dei att og hadde hest 
og staseleg sale med seg. Dei byrja atter til aa naudbeda paa 
gjenta at ho vilde segja ja og setja seg upp i salen og fylgje 
dei heim. Men gjenta stod paa sitt same og let seg ikkje vende, 
kor godt dei lova. 

Daa dei hadde halde paa ei stund og trygla og bede, so 
laut dei reise att og sea saag ho dei aldri meir. 

Signe Apalstødi 
i Kvitseid var jamleg brydd av tussebelar, daa ho var ung 
gjente. 

Serskilt var det ein som kridde so paa, og vilde hava ho 
ned for tvert. Det muna ikkje hot Signe sa, ho var baade vond 
og god for aa bli kvitt honom, men att kom ”n og baade tagg 
og trygla. Men Signe sa plent nei. Sistpaa tydde ho til pre- 
sten, bad so honom fri seg fraa tussebelen. Presten raadde 
henne til aa koste seg ei sylje med sju ervesylv i. Detta hjelpte. 
Tussen kom att endaa ei gong, men so var det slutt og ho saag 
honom aldri meir. Men førr han reiste lova han henne vonde 
livedagar. 

«Du skaa koma te faa sut aa motgangar aa liva i stor armo 
alle dine dagar,» sa han. 

Soleis gjekk det au. Signe vart gift og livde i stor fatigdom; 
um nokre aar døydde mannen hennar au, og daa vart det 
endaa verre. 


Anne Aarhusmoen og tussane. 


Anne var dotter til Knut og Kari Strandstoul i Trollebotn 
i Selgjord. Det var so mykje av tussar og trollskap i Trolle- 
botn, meir enn andre stadir. Anne visste so mykje aa fortelja 
um tussane fraa den tid ho var heime paa Strandstoul. 


Det var ein tussebele, som vanka til ho tidt og traatt, baade 
naar ho var paa stoulen um sumaren, og naar ho var heime. 
Han var so strid paa, at ho skulde verta kona hans, at det 
var kje maate med det. 

«Sjav heiter eg Rygg,» sa han, «aa garen min heiter Rou- 
fjøll og ligg upponder Vimyrnuten. Aa tek du meg, saa skaa 
du faa leva som den finaste fruga. Men vi” du kje bli fruge, 
saa Skaa dotte di bli,» sa han. 

Anne svara nubbe nei og vilde slett ikkje vita av ”n; men 
det muna ikkje, tussen kom att, han, og mol paa sitt same. 
Ho visste ikkje si arme raad, hoss ho skulde bli kvitt ”n. 

So prøva ho aa gjekk med salmeboki innafyre bringkluten 
og tenkte tussen skulde hava avsky for den; men det muna lite. 
Ei gong bad han um aa faa laane salmeboki hennar, so vilde 
han skrive namne sitt i ho, men Anne nekta honom det. 

«Me brukar sama slags prest aa bok, me som de,» sa han. 
«Aa eg skaa lata meg døype i dekkons kjørkje, saa bli garen 
min au synleg.» 

Men Anne let seg ikkje hugvende. Seinstpaa fekk ho vigsla 
jord av kyrkjegarden og strøydde i sengi. Etter den tid saag 
ho ikkje meir til tussebelen. 

Men ein sundag med ho gjætte krøturi, sat ho paa ei lyng- 
tuve og las i salmeboki. Daa kjende ho noko som treiv i haar- 
fletta hennar. Ho reiste seg snøgt upp og gloste kringum seg; 
men ingenting var aa sjaa. Men daa ho skulde kjenne betre 
etter i haare sitt, so var den eine fletta avskori og burte. Anne 
skyna væl, at detta var tussebelen som hadde hemnt seg. 

Men han hadde sagt, at vilde ikkje Anna bli fruge, so skulde 
dotter hennar bli, og soleis laga det seg au. Anne vart gift 
med Eivind Aarhusmoen, son til Harald Bjørge. Dei hadde 
ei dotter, Ingebjørg, som vart gift med skrivar Elisen. Han var 
skrivarfullmegt, og budde paa Bjørge daa *n vart kjend med 
henne, ho tende paa grannegarden. Elisen og Ingebjørg hadde 
ei dotter Kisten, som vart gift med biskop Heuch. 


Ei nott laag Anne Aarhusmoen og ei onnor gjente i stab- 
bure paa Ytre Øvland. Daa høyrde dei det var slik gnavel og 
leven utanfor, plent som einkvor var i uvenskap og vilde slaast. 
Det vart verre og verre. Seinstpaa høyrde dei at det tok paa 
banke og hogge sund bursdynni og spika ho upp i bitar og 
slengde stubbane burtyvi tune. Gjentune laag so rædde at dei 
hoppa i sengi, og venta i kvar stundi, at no kom røvarar eller 
andre skræmslur inn; men ingin kom. 

Paa morgonsida vart det stillt, og daa det tok til ljosna, 
vaaga so vidt gjentune seg til aa kikke ut — daa var alt som 
vanleg, ikkje so mykje som ei spik eller rispe var aa sjaa i 
bursdynni. 

Ein sundagsmorgon saag Anne og dei andre paa Strand- 
stoul, at det sat tri, fire karar burtpaa vollen straks vestanfyre 
husi. Dei hadde noko imillom seg, og det var aa sjaa til som 
dei spila kort. Sjav-Knut og bonni var forvitne etter aa sjaa 
kven dessa kunde vera, og drog seg so smaatt burt imot dei. 
Men daa dei var mest innpaa dei, so kvorv dei framande burt, 
plent som dei sokk i jordi, var aldri meir aa sjaa. 


Tussegjenta frir. 


Gamle Hallvor Sveinsson Utgarden livde i fysste helvti av 
1800-tale. Ein dag var han paa veg uppyvi til Finndal, ein 
stoule i Selgjord. Det leid alt langt paa kvelden og var kolmyrkt 
daa han kom til Torslid, ein stoule lenger nede, og so krabba ”n 
inn i eit sel der og la seg. 

Utpaa notti vakna han. Daa skein maanen so blankt inn i 
sele, og Hallvor vart liggjande ei lang slotu og ikkje fekk sova. 
Daa kjem det inn ei ung ven gjente, stasleg er ho klædd, og snaal 
og sneddi paa lage. Ho gjeng beint burt til Hallvor og set seg 
inn paa sengjekanten. 

«Gu'kvell, Hallvor!» segjer ho med eit klingande mæle, og 
gjev seg til røda og skjemte, plent som dei skulde vori gamle 
kjende. 

Daa ho hadde siti eit bil, so slo ho frampaa um at Hallvor 
var so tilaarskomin no, at han laut tenkje paa aa gifte seg. 

«Aa tek du meg te kjering,» sa ho, «saa skaa du ikkje trega 
paa dæ; eg skaa seta deg te vælstann aa lykke, saa du skaa 
bli den gjævaste mann i bygdi.» 

Ho kridde paa um detta ei lang slotu og var so strid, at det 
var kje maate paa det. Hallvor vart reint brydd, han, og laag 
berre og humstra og fekk ikkje eit ord for seg. 

Um ei stund kom der inn ei gamall kone au. Ho var fælske- 
leg ljot og stygg, hadde lange fæle tennar i yvikjeften og lange 
krokute nasar. Ho kom au burtaat sengi til Hallvor, tok paa 
aa lægja og skjemte, og var endaa stridare paa at Hallvor 
skulde trulova seg med den unge vene gjenta. 

Ho var reint grov, den gamle, tok paa aa kitle Hallvor og 
vilde draga klædi av ”n. Daa lo den unge gjenta. 

«Vi bestemor fornærme deg?» sa ho. 

Men so tok Hallvor tollekniven sin og svinga yvi seg. Daa 
drog kvendi seg utatt. Men i dynni vende ho seg den gamle 
og sa: 

«Men du kjem ei gong te trega paa detta teboe, Hallvor!» 

So vart dei burte. 


Tussebrudi paa Dølor. 


Paa Dølor i Lunneherad var ei gjente trulova og skulde hava 
brudlaup um nokre dagar. Men so vart ho braatt burte ein dag, 
og dei kunde ikkje finne ho att, alt dei leita og spurde baade 
nære og langt ifraa. Far hennar var so reint utav det, han, og 
gjekk og leita og grov i kvart hole. 

Ein dag var han uppi marki og leita. Som han sat der 
frammed ein fjøllvegg, so høyrde han det gret og jamra seg 
der inne og tottest skili kjenne maale av dotter si. Daa sprang 
han heim so fort han kunde etter byrsa si, og so skaut han yvi 
fjøllveggen. Daa veit han ikkje av, førr dotteri stend framfyre 
honom i staseleg brudebunad, og det lavde av sylv paa henne. 
Ho hadde vorti bergteki, og den dagen skulde ho hava brudlaup 
med ein gamall tussekall, difor gret ho so og jamra seg daa 
dei klædde ho, for daa var straks alle vonir ute um aa koma 
utatt. 

«Naa har me bare att aa vrengje augo!» sa dei, daa ho var 
ferdugklædd; men i det same small byrsa av far hennar, og 
daa var ho berga. 

Tussane kom etter og naudbad, um dei maatte faa att sylve 
sitt, for dei hadde laant det, sa dei. Men far til gjenta nekta, 
og tok det med seg heim. 

«Ja, du ska ikkje ha stor glæa a dæ!» ropa dei etter honom. 

Han gøymde sylve i lofte, og tussane fekk ikkje meir. Aare 
etter kom det varme laus, og lofte brann upp og alt som inne 

var. Sylve braana og rann ut yvi ei liti bergufs som lofte stod 
paa, og det syner enno merkje i bergufsi, der tussesylve hev 
runni. 


Tussebrudlaup. 


Prosten Caurin (prest i Selgjord til i 1818) fortalde dette med 
gamle Høye Øvland i Selgjord: 

Ein dag kom der ein framandkar inn paa kantore til prosten. 
Han stod liksom so forlegin attmed dynni ei stund, so segjer han: 

«Vi du bea stullegjenta di, at ho vi halle dæ tørt paa fjos- 
golve i morgo saa dæ ikkje dryp nepaa matbore kons, fe i morgo 
skaa me halle brylløp.» 

Ja, prosten lova det. 

«Men vil De komme inn paa kontore til mig, naar De reiser 
til kirken i morgen,» sa han. 

Guten lova det. 

Prosten aatvara stullegjenta, at det ikkje maatte koma væte 
paa fjosgolve, og gjenta moka og sopa og strøydde best ho kunde. 
Um morgonen sit prosten paa kantore. Best det er gjeng døri 
stilt upp, og inn kjem eit heilt fylgje av staselege folk. Fyre gjeng 
spilemann som i eit vanleg brudefylgje, og deretter kjem brudi 
og brudgomen, og so alle dei andre. Soleis gjekk dei ein sving 
rundt borde, der prosten sat, og utatt dynni likso longt og stillt 
som dei kom. Det var fine og vælskapa folk alle saman, og so 
mykje sylv hadde dei paa seg at det lavde. 

Ingin av dei andre folki i Prestegarden anten saag eller 
høyrde dei. 

«Men hvem det var — det vet ikke jeg mer enn du, min 
Høye!» la prosten til. 


Tussekona paa Utgarden. 


Paa Utgarden i Selgjord er ein stor rund haug attmed husi. 
Der heldt tussane til i gamle dagar. Ein dag stod Utgards-kona 
og skar. Daa var der ei stor og vid podde i aakeren som ulka 
og vabba rundt kjerringi og ho kunde ikkje faa kara ho ifraa 
seg koss ho bar seg aat. Seinstpaa segjer kona so i gaperi: 

«Reis naa heimatt mæ deg, saa skaa eg kaama te deg naar 
du blir liggjans aa akte deg paa seng.» 

Koss detta var so vabba podda avstad, ho, og kona gauma 
ikkje meir etter kvar ho vart av; men i aakeren kom ho ikkje 
meir. 

Seint ein haustkveld banka det paa i Utgarden, og kona gjekk 
ut. Daa stod det ein framandkar der. 

«Vi du komma te konn aa akte kjeringji mi paa seng naa?» 
sa han. 

Nei, Utgards-kjerringi hadde ikkje raad med det, meinte ho. 

«Ja, men du hev lova dæ,» svara framandkaren. 

Daa vart kona undri, for ho kunde aldri minnast at ho hadde 
lova sovore til nokon. 

«Minnes du ikkje, at dæ kom ei pødde te deg i aakeren, daa 
du skar i saammaar. Dæ va kjeringji mi, dæ; ho gjekk nevel- 
tans daa. Aa daa lova du ”o dæ, at du skulle akte ”0 paa seng, 
naar ho blei liggjans.» 


Sterke-Nils og tussane. 


Foreldri til Sterke-Nils budde paa Rulleteig, plass under Gro- 
ven i Brunkeberg. Det var fatigt og smaatt for dei, og endaa 
same sumaren som Nils kom til, laut mor hans vera burte i 
onnearbeid paa Groven, og vesleguten laut liggje att plett eismall 
heime. So skar ho paa ein aaker paa Groven, som heiter Møy- 
bring; der var toleg nære, so ho av og til kunne springe heimatt 
og lydast til guten. 

Paa Groven hadde dei ei merr heime, som nyleg hadde følja; 
men folen hadde dei tynt. No hadde mor til Nils fengi lov, at 
ho maatte tøygje utor merri den vesle mjølki som var i 0, og 
hava med seg heim til baansungen. Dette gjorde ho au nokre 
gongur. Men daa det leid paa ei tid, vart ho so undri yvi at 
merri ho tottest vera utormjølka kvar gong ho kom. Og kom ho 
heim til guten, so laag han au stødt so blid og vælnøgd, og var 
aldri tyrst. 

Detta varde lengi utetter sumaren, og vesleguten laag eismall 

heile dagane; men voks og treivst so uendeleg godt, og vart so 
rund og feit, at alle som saag ”n undra seg. 

So var det ein dag med mor hans skar paa Møybring, daa 
bli ho vari eit framant kvende, som stend innunder merri og 
tøygjer og mjølkar. Ho undra seg og stirde lengi paa detta, 
og gjeng burtyvi og vil sjaa betre; men daa ho mest er burtaat 
bli kvende tvert burte. 

Kona fortalde detta med folki paa Groven, og daa sa dei det 
alle saman, at dei au hadde sett detta kvende kvar dag baade 
seint og tidleg mjølka, men hadde tenkt det var mor aat Nils. 

No skyna dei, at det var tussekone, som hadde mjølka og 
stelt 50 væl med vesle guten. Men etter den tid var ho burte. 


Tussane byter bonn. 


Tussane sat so um tak med aa faa byte til seg bonn, som 
høyrde kristna folk til, og so la dei att sine eigne i staden. Dei 
var grysjeleg ljote og avskapelege, og vart kalla bytingar. Det 
var kje beint aa faa byte umatt. Den einaste utveg var aa reise 
utpaa dyngja med baane tri torsdagskveldar paa rad Og SO ris- 
dengje det rett dugeleg der. Baane tuta og gret fælt, og daa 
raaka det at tussane ynkast so yvi baane sitt, at dei kom og 
bytte umatt. 

Folk i gamle dagar var so seroms varsame med nyfødde bonn, 
førr dei hadde vor; til daapen. Det muna aa leggje staal i vogga 
og salmeboki under puta; men ein maatte endaa ikkje vera trygg. 
Aldri maatte ein gange ut ifraa dei og lata dei liggje att aaleine 
inni stogo, og heller ikkje maatte ein taka dei med utangards. 
Men naar dei var døypte i kyrkja, so hadde ikkje tussane magt 
med dei lenger. 


* 


Paalag 1800 hende det, at ei kon= utanfraa Heidi i Selgjord 
var paa veg til kyrkja med baane sitt, ei liti gjente, som skulde 
døypast. So tok kona ein beinveg aaleine med baane yvi nokre 
aasrabbar. Kva ho so hadde aa gjera, so la ho baane nedmed 

seg og gjekk sjov nokre steg ifraa attum ei buske, so aller snøg- 
gast. 

Daa ho kom attende og skulde taka upp baane sitt, so vart 
ho so reint ille med, for ho kunde ikkje kjenne det att paa sett 
eller vis. Den vesle vene gjenta hennar hadde vorti so avlage og 
ljot, at det var reint ørøteleg aa sjaa. Det kom for kona med 
det same, at tussane hadde vori der og bytt. Men ho kunde ingin- 
ting gjera med det, reiste med baane og døypte det og nemnde 
ikkje eit ord til nokon um det, som hendt var. 

Baane voks upp; det var gjente, men lite menneskjelag paa 
ho. Ho vart mykje gamall au, tett innpaa hundre aar daa ho 


døydde. 


Paa Øvland i Vtre Selgjord, daa gamle Olav budde der, vælso 
hundre aar sea, var tussane tidt aa sjaa. 

So var det ei nott, Olav og kona laag aaleine inni stogo. Dei 
hadde eit lite baan, som endaa ikkje var døypt, og det laag mil- 
fom dei i sengi. Daa det leid paa notti so vakna kona og vart 
so til seg at det var fæle ting — for daa var baane burte. Ho 
vekte upp Olav, og dei sprang irampaa golve reint forskræmde 
baae tvo. I det same ser dei snerten av eit kvende, som smøygjer 
seg ut dynni og bli burte. Ute i svali høyrde dei baane tuttra 
og gret, og der fann dei det att heilbrigda. Tussekvende som 
hadde teki det fekk ikkje stundir til dragse det lenger. 


E 


Ein gong paa Strandstoul, daa Knut og Kari livde der, var 
det ein dag, at Kari laag aaleine inni stogo i ei seng attmed 
dynni, ho hadde nyleg legje paa seng, og hadde eit lite baan 
jamsides seg. I ei onnor seng, burtmed glase, laag ei gamal 
legdekone. Kari laag so og dorma og halvt søv, men legdekona 
var vaki. So gjeng døri stilt upp, og tvo framande konur smøygjer 
seg inn. Den eine bar paa eit baan i fange. Dei stanar attmed 
sengi, der Kari ligg, og den eine, som hadde baane, sette foten 

uppaa sengeskori og luter seg nedaat Kari, og vil sjaa og lyde 
um ho søv. 

«Jou, ho søv godt den megga naa!» sa ho og vende seg til 
den andre. 

Men no bar legdekona i aa fæle, og so ropa ho og skreik 
paa Kari mest ho orka. Daa kvakk konune so dei skjagla mot 
veggen, og burte var dei i same rappe. 

Gamle Kari Gaasdalen i Selgjord var gift andre gongi med 
Hallvor Austgarden fraa Flatdal, og so budde dei paa Gaas- 
dalen nokre aar. 

Ein dag fysststundes i slaatten ligg Hallvor innpaa sengi og 
kviler, dei andre er ute, berre eit lite baan ligg og søv i vogga 
attmed sengi. Best det er 50 somnar Hallvor. Men straks etter 
vaknar han att og bli vare ein framand kar som luter seg ned 
yvi vogga og vil taka upp baane. Hallvor kvakk so ”n hoppa 
høgt, for baane sitt, treiv slirkniven i handi og slo armen yvi 
vogga. Framandkaren hopa seg undan og slengde ei byrd med 
ljaa paa borde og baud Hallvor kaupa ljaa. Men daa Hallvor 
ikkje vilde kaupe, so slengde han byrdi pa ryggen att. Og so 
segjer han: | 

«Vi du bea bro” din, at ”n ikkje ringjer saa hart mæ kjørkje- 
klokka.» 

So var han burte. 

Bror til Hallvor var kyrkjetenar og ringjar i Flatdal, han. 
Hallvor reiste eins ærend til Flatdal og sa bror sin dette, og han 
slutta aa ringje alt til fysste messa. 


Tussane og barnsølkjerringane. 


Det var kje berre nyfødde bonn tussane sat etter, det var 
likso faarleg for mori, so lengi baane var udøypt. Barnsølkjer- 
ringane maatte aldri liggje aaleine, utan einkvar sat og vakte 
yvi dei, og aldri maatte dei gange aaleine ut um kveldane, og 
ikkje reise utangards. Detta øaldt, um dei var aldri so friske, 
og um det var aldri so lengi etter, naar berre baane var udøypt. 

Tor Gunleikson Nordgarden i Selgjord var lensmann i bygdi 

fraa 1720 til 1730. Kona hans heitte Gro og var dotter ti! 
Hølje Minsgjord i Flatdal. 

So var det ein gong Gro laag i baanseng, og husmannskona 
Gonhild Runningen akta henne paa seng, og vakte yvi henne 
og baane um nættane. Men s0 ei nott vart Gonhild so ille svemn- 
tung, at ho bar i somna. Daa det leid paa litt, so vakna ho i at 
baane gret so fælt. Ho kvakk upp og sprang burt til sengi og 
vilde sjaa — daa var Gro død. 

Det för yvi henne som kaldt vatn, og ho ropa paa Tor, at ”n 
maatte koma, og heile huslyden var straks samla kringum sengi. 
Men Gro laag der bleik og kald, der var ingi von, ho var død, 
og det var sut og graat paa dei som att livde. 

Um morgonen bar dei ho ut og la ho paa likstraa paa laaven. 
So bryggja dei og brende og baka til likferds. Det drog lengi ut, 
førr dei var i full stand med alt, fysst i fjortendagars-dagen 
skulde likferdi vera. 

Alle skyldfolki vart bedne, og so heile grannelage, det skulde 
vera eit ovlag. Paa Uppebøen budde ein hogstall som heitte 
Svein. Han skulde vera lagsmann og styre og rettleide med alt 
i lage. Dei hadde serskilte folk til det i gamle dagar, for det 
var kje alle som høvde til det og fekk noko gjerd paa lage; men 
Svein Uppebøen var makalaus soleis. 

Likferdsdagen kom, og daa det leid utetter til dugurmaal, so 
hadde alle likferdsfolki samla seg, berre ikkje Svein. Han skulde 
no med retten vori den fysste, og so drygde han soso i dag, og 
ikkje kom! Alle undrast paa detta, og stirde og venta ei lang 
slotu. Ingin ting maatte gjerast, førr lagsmannen kom. 

Jau, so endeleg bli dei vare Svein burti vegen, at han kjem 
— men det fylgde ei kone med honom. Folk undrast og gat so 
paa, kven i all verden detta var for ei. 

Ho var so kjennleg au, det var éi ho likna so; men ingin 
vilde segja det dei meinte. Ho likna Gro eti, som var død. 

«Men hosse i all verdens jor aa rikje æ detta laga daa»? så 
folki, rugga paa hovude og krossa seg. 

Gro var det au, ho bar endaa paa ei sendingskorg. Tor vart 
reint ille ved, han, og stod som ”n var klumsa. 

Daa Svein kom inni tune, so gjekk han radt forbi likkista 
og las ikkje yvi ho som skikken var; men beint inn i stogo 
sula han, og kona fylgde etter. Dei för daa med soli rundt i 
stogo og helsa paa alle som inne var, og folk stirde med for- 
skræmde augur og gapande kjeft paa framandkona. Gro var 
det. Daa Svein kom burt til Tor, som hadde hykt seg ned paa 
sengi og sat med armane i kross yvi bringa, so reiser han paa seg. 

«Hoss i Jøsses navn æ detta laga, Svein! Hot æ dæ fe kje- 
ring, du hev mæ deg Eg tyss dæ æ Gro, eg!» segjer han. 

«Ja, nettupp Gro, kjeringji di, æ dæ! Hoss hev du akta *0 
paa seng, du daa? Ha kje eg vore, saa ha *0 vore hougtekji 
av tussænn naa. Men her flir eg deg 'o att like go,» segjer 
Svein. 

«Hot æ dæ de les ivi dera daa?» segjer han til Tor, og 
peikar burt til likkista. 

Der hadde det nett komi ein mann som stod med knepte 
hendar, og las yvi kista. So tok dei loke av, og saag nedi. — 
Daa laag der berre eit askeskryte. Folk krossa seg og undra 
seg, meir den meir orka, aldri hadde nokon anten høyrt eller 
sett slikt jordebisn førr. 

No fortalde Svein samanhenge med alt ihop. Han hadde 
vori med Nordgardskvennhuse og male um notti, og so vilde 
han heim med ei mjølhit paa morgonsida og tok beinstig yvi 
— ækrune og upp til Nordgarden. Som han hadde komi ein stubb 
uppetter, so bli ”n vare tri kvende, som gjekk aa leiddest. Han 
drog straks kjennsl paa den millomara, at det var Gro Nord- 
garden som laag i baanseng, og so skyna han, at det var gale 
paa ferde, treiv so slirkniven sin og kastar yvi henne. 

Daa vart dei tvo burte, men Gro stod att. Ho gjekk paa 
okle-treskorne og var i berre skjurta og stakken, utan hovud- 
plagg. 

Der hadde vori tvo tussekjerringar og teki henne, i det millom- 
rome daa aktarkjerringi hadde somna, og so hadde dei lagt 
att ei skryte i sengi, som for folke-augo saag ut som det var 
like av Gro. 

So la Svein yvi med Gro, at no skulde dei finne paa eit puss, 

som kunde vera so uspart folki hennar. Gro fylgde med Svein 
til Uppebøen og var der i løynd i kammerse, og han heldt ei 
aktarkjerring til aa passe henne heile tidi, med dei laga til lik- 
ferd etter henne i Nordgaren. 

«Men naa vi me ture brylløpp aa barsøl paa ei gong,» sa 
Svein. 

Og so drakk dei og tura paa Nordgarden, og det var glede 
og gaman i heile lage. 


Ein daud tusse. 

Paa Nordheim i Lunneherad fann dei eingong ein daud tusse- 
gut paa laavebrui. Han var graaklædd og hadde raud pikk- 
luve. Hovude hans var so rart, det spita uppetter fraa alle 
sidur, og so var han fælande litin av vokster. Det hadde nett 
vori so fælt torever, og folk trudde at tora hadde slegi honom 
ihel. Dei var til presten og spurde kva dei skulde gjera med 
honom. Presten sa, dei skulde faa honom i jordi «i al stilhed» 
i kyrkjegarden; men utan klokkur og salmesong. 

Folki gjorde som presten sa, og dei høyrde aldri meir gjeti 
anten um ætt eller avkjøme til guten. 


Tusselikferd paa Fiuvstad. 


Fraa Eiuvstad saag dei seint ein vetterkveld, at det kom ei 
likferd køyrande. Det var mange svarte hestar i fylgje og dei 
gjekk i fullt traav, men stilt og fint, mest ljodlaust, svinga inn 
paa kyrkjegarden, og so vart dei burte. 


Det var tussar, for korkje grav eller andre merkje var aa 
sjaa. 


Ketil Høgelid og tussane. 

Ketil budde paa ein plass som heitte Høgelid under Sønns- 
tveiten i Selgjord. Kvar sumar laag han vestunder Brokefjøll 
og brende kol og tjøru, liksom far hans, Hallvor, au hadde gjort. 

Ein sumar laag han uti Myrkvatsmarki, nedi Djupedal, og 
brende. So var det ein dag i kveldingi at han vart so ille 
svemntung og sat og fiska og dubba attmed tjøruhjellen og 

kolamila, og han orka ikkje halde augo uppe. Best det var 
so bar ”n i. 

Daa han vakna att, so kan du tru det var paa lage. Daa 
hadde baade tjøruhjellen og kolamila brunni upp, rubb og 
rakje hadde stroki med. Ketil vart reint yvigjevin av tregan, 
sette seg paa ein stuve og gnika seg i augo, smaahumstra og 
barma seg. Med han sit der so veit han ikkje av førr det stend 
ei ung og ven gjente framfyre honom. 

«Gu kvell,» segjer ho. 

«Aa Gud sign, du,» segjer Ketil; «æ her folk aa sjaa saa 
langt te heiars ou daa?» 

Jau det var daa det. 

«Ja, eg ser du likar deg ikkje naa, Kjetil, etter dæ gjekk 
saa ovugt fe deg ista,» sa ho. «Men dæ kom saa stint mæ 
røyk i ougo paa bestefar, at ”n blei harm paa deg, fe du ligg 
her aa brenner stødt, dermæ saa kasta ”n svøvn paa deg. Men 
vi du naa fløta deg derbort,» og ho peika paa ei glenne i sko- 
gen, «saa skaa dæ gange godt fe deg heretter.» 

«Ja du, ja du,» svara Ketil, og so kvorv gjenta burt. 

Ketil krusla seg upp og feta seg burtetter der gjenta hadde 
peika. Seint um sigi fekk han sett upp att ein tjøruhjell og 
kolamile der, og daa gjekk det betre enn nokon gong fyrr med 
brenningi. 

So var det ein dag at han blei glosande burtunder ein aas- 
rygg. Der saag han ein stor, ven gard med raudmaala hus 
og grøne vene vollar ikringum. Nedanfyre husi gjekk nokre 
store vene brandsidute kyr, og ein gamall mann stod og stydde 
seg paa ein stav og stod og gloste burt til Ketil. Han hadde 
langt graatt skjegg som naadde alt til knei. Det spraka so 
fælt inni kolamila, og Ketil vende seg og vilde sjaa; men daa 
han saag att burt til garden, so var det ikkje liknels meir aa 
sjaa til den eller det andre, alt var burtkvorve og berre lyng- 
aasar og myrkjosir aa sjaa som fyrr. 

No fysst drog det etter for Ketil, at det var ein tussegard 
han hadde sett, og den gamle mannen var vonom bestefar, som 
gjenta hadde tala um. 

Tussane paa Krossmokosi. 


Paa Krossmokosi i Bø var tussar. Det hende ikkje sjeldan, 
naar gamle Gonhild kom til fjose og vilde inn, at dynni var 
kroka innanpaa. So kunde ho stande lange slotune og rykkje 
og toga i dynni, utan aa rugge ho. Men best det var, so braa- 
slepte kroken, so dynni gjekk upp paa vidanvegg, og Gonhild 
datt baklengjest og mest skamslo seg. Men daa hegra det og 
lo so godt inni ein haug attmed fjose. 

Tidleg ein sumarmorgon, med same soli spratt, saag Gon- 
hild eingong ein naud-fager gard uppi nokre bratte lidar ovan- 
fyre husi. Ho stod lengi nedi tune og gloste paa detta. Men 
sistpaa slepte ho augo av garden, og daa vart alt saman burte. 


Tussegard. 


Tormod Kolltveit livde i seinste luten av 1600-tale og budde 
paa Kolltveit i Brunkeberg. 

Ein dag han var uppi morki, saag han ein stor og ven gard 
vestunder Eggine. Det var ein tussegard, for best Tormod had- 
de fest augo paa ”n, so vart han burte. 


Tussesætri i Kivledalen. 


Ein dag midsumarsbil var gamle Olav Nystoul i Kivledalen 
paa veg nordyvi Bygdardalen, og vilde til ei sæter som heiter 
Furustoul. Der sat ei gjente til stoules. 

Olav var væl kjend paa vegen. Men best han gjekk vart 
han vare ei sæter tett innmed vegen. Han vart reint forstird, 
han hadde aldri sett anna enn myrkjosir og lyngtuvur dera førr, 
og noko sæter visste han ikkje av. Men sæter laag der no, 
sele stod paa ein litin kolle, og rundt ikring paa den grøne fine 
grasvollen laag krøturi og mjølta, store vene kyr og gjeitar 
og Sauir. 

Olav bisna paa detta og fælde det kunde vera noko troll- 
skap med det; men so tok han mod til seg og gjekk inn paa 

sætervollen og vilde sjaa betre. Daa reis det upp ein stor 
brandsidut stut, som kom imot ”n og lukta paa ”n; men han var 
kje vond. Olav gjekk upp til sele og kika inn gjenom ei sproku 
i dynni. 

Det laag tvo unge og nauende vene gjentur og sov i ei seng, 
og alt i sele var so fint og vælstelt, at ingin skulde sett likin. 
Koppar og kar var so reine og kvitskura, at dei skein som bein. 

Um eit bil drog han seg nedyvi sætri att, og spronde og 
gloste so ikring seg, at han samla ikkje paa kor han gjekk, 
og best det var dreiv han hovudstup i ei lyngtuve. Men daa 
han no vilde sjaa seg um, var sætri burte. 


Johan Herrefoss. 


Gamle Johan Herrefoss i Selgjord var ein dag i skogen og 
hoggi ved. Daa han hadde eti og stelt seg til middags, la 
han seg til kvile med nisteskreppa under hovude. Han somna 
straks, og daa han vakna att, so gjeng der ei stor, brandsidut 
kyr framfyre honom. Johan skunda seg upp, tok kniven sin og 
kasta den yvi kyri. Daa kom det ei tussekjerring som aatte ho. 

«Ja, naa hev du tekje kjyri av meg,» sa ho; «detta va mi 
kjyr dæ, men naa æ 0 di, aa du maa godt hava ”0o ou, du fær 
et makaløst buslag av ”0. Ho heiter Gorei, men du maa aller 
nevne ”o paa dette navne, fe daa reiser ”o ifraa deg att.» 

Johan tok kyri med seg heim, og ho var framifraa god til 
mjølke. Alltid hadde ho kyrskalvar, som vart paalagde og voks 
upp til store, vene kyr liksom mor si. 

Daa han hadde havt tussekyri i sju aar, so hadde han 
fengi sju vene kyr undan henne. So var det ein dag um suma- 
ren, at han vilde uppaa stoulen og lydast til kyrne sine. Daa 
han kom upp, laag Godrei paa stoulesvollen og alle døttane 
ikring henne. 

«Aa stakkars Gorei, ligg du her med alle døttænn i kringom 
deg!» sa Johan. 

Daa Godrei høyrde namne sitt, so spratt ho upp og rauta, 

so det ljoma i fjølli, og med ei gong var ho burte og aldri 
meir aa sjaa. 
Ei 

Ei onnor vende var Johans i kvennhuse og mol. I skumringi 
um kvelden daa han var paa veg heimatt, so kom det ei ung 
ven gjente til honom. Ho var staseleg klædd med rosesauma 
bringklut og bomullsty-fyrklæd. 

«Hev du sett noko te gjeitænn mine?» sa ho. «Denne tussa 
kons ha glømt aa sett inn gjeitænn i kveld, aa naa kan eg 
ikkje finne di att.» 

Johan hadde ikkje sett gjeitane, og det fanst ikkje gjeitar 
heller der paa lange leid. 

Gjenta snudde seg og gjekk uppyvi bakken, og daa saag han 
at ho var hol i ryggen, plent som ein askestuve. 

Daa Johan hadde vore heime aa eti og kom nedatt i kvenn- 
huse, so fann han ei stor, svartsalut gjeit som stod paa skallen 
i kvennebingen og var daud. 

Etterpaa høyrde han aldri gjeti nokon, som hadde mist gjeit, 
so det var nok tussane som aatte ho. 


Tussane paa Haugann. 


Paa Haugann i Ommersdal var so fælt med tussar i gamle 
dagar. Nord paa staalane, naar dei sat der med krøturi um 
sumro, so kunde dei sjaa og høyre dei til kvar dag. Raraste 
var det med ein stut, som heldt seg med buskapen heile ulange- 
leg sumaren, alt til dei flutte heim um hausten, daa vart han 
burte; men til kvart aar paa lang tid kom 'n att. Han var 
ovlæte stor og brandsidut paa liten, og so paggende feit og So 
fin i haardæme, at det glinsa av ”n. Kyrne løyp au med denna 
stuten, og kalvane dei fekk vart reint ovnaut so store og vene 
og vællaga at det var eit teikn aa sjaa, og mjølkenaut var dei 
reint umframs. 

So ein dag stend stuten tvers yvi buvegen, jamsides ein stor 
stein, daa hjuringen kjem med buskapen og skal heim. 

«Tukke deg naa oto vegjen!» segjer hjuringgjenta og pikkar 
til ”n med handtein, som ho hadde med seg og spann paa. 

Men daa skal du ha takk, stuten kvorv burt midt for augo 
hennar, og aldri dei saag dogg eller døme til ”n sea. 


Um hausten naar folki hadde flutt heim av stoulane, so 
flutte alltid tussane inn i sele og heldt seg der um vetteren. 

Ein gut paa Haugann totte det kunne vera forvite aa sjaa 
korleis detta hekk isaman, um det var sanning eller det berre 
var fanteri. So var det ein haust daa folk og krøtur hadde 
flutt heim, at guten gav seg att i sele og grov seg ned i 
sengjebose. 

Um eit lite bil kjem det inn tvo tussekvende med kvar si 
kyr og set seg til mjølke so det sjugar i ryngjune. I det same 
reiser guten i sengi paa seg, tek so tollekniven sin snøgg som 
ein eld og hiv yvi kyrne, og so smyr han paa dynni og kyrne 
etter og kvendi deretter. Den eine av dei hiv ryngja si etter 
guten og raakar ein stor stein utanfyre selsdynni so han klov- 
nar i tvo. Guten tok foten fatt heimyvi so heitt han kunde, 
og kyrne fylgde honom. Daa ropa kvendi etter ”n: 

«Ja hev du kjy'n, saa hev du kje navni!» 

Dei hadde kyrne paa Haugann um vetteren, men dei vilde 
ikkje trivast, nei ikkje paa nokon sett eller vis. Turre og turve- 
leg heldt dei seg og lite mjølka dei. Dei la seg vinn um aa 
krikta med dei likast dei kunne. Dei gav dei høy og dei gav 
dei mjølk — aa nei, langt ifraa, verr og verr vart dei, so turre 
og 50 stygge, at ein mest kunde tru dei ikkje orka reise seg 
i baasune. Detta helst det med alt til um vaaren, daa dei hadde 
slept buskapen paa Haugann. 

So var det ein dag i solgladsbil at Haugann-mann var nordi 
rustine. Daa høyrde han ei tussegjente som lokka paa kyrne 
sine, og han kunde tydleg skilja namni pa dei. 

«Ser du noko te kjyne mine i leite?» sa ho. 

«Kjir Ringrei, Rangrei, 

Kjimbrei aa Kambrei, 

Hugaros, Hougros, 

Lettfokk aa Louvros, 

Ingebot, Vibot, 

Husbrei aa Fribot, 

Rosalin aa Drølin, 

Drøkla aa Drengla! 

Kjir Silkjedokka aa Gjæverei! 
Kom Ringaliten stuten! 

Naa hev eg alle kjy'n mine i leite 
saa ner som Honnfokk aa Heimalin 
gjeng atte i Hougann-beite.» 


«Takk skaa du ha» sa Haugann-mann med sjaveseg; «no 
fekk eg vita navni paa dei tvo tussekjy/n mine.» 

Daa han kom heim, so var det det fysste han gjorde aa 
kalle paa kyrne, og daa dei høyrde namni sine, so var det som 
det kom eit anna liv i dei. Dei kom setjande og rauta so det 
hjala i fjølli, og so gloste dei so rart paa mannen, og store 
taarir trilla or augo deira. Etter den tid kom dei seg og vart 
feite og fine og mjølka og trivdest bra. 

Det var nok namni sine dei hadde sakna førr. 


Tussekollen. 


Gamle Hallvor Lia i Selgjord fortalde, han gjekk og leita 
etter hesten sin burti bystigen i Brakandalen ei gong. Kvitseidin- 
gane hadde beinveg deryvi i gamledagar, og kom ned til Kilen; 
det var naar dei fekk ro Bandak. 

Medan Hallvor gjekk dera og leita, so bli han vare ein svart- 
droplut koll, som gjekk og lugga og aat straks burtanfyre 
honom. Hallvor stirde og undrast, kven kunde eige denna, og 
gauma kje etter førr han rende mot ein stor stein, og daa slepte 
han augo av kollen. Men daa han stirde uppatt var kollen 
burte, og korkje dogg eller døme etter honom. 

Tusse-buferdir. 

Olav Torgjusson var ein sumar i Langlim og slo. 

So var det ein dag at han reiste fyre nordi heidi og byrja 
slaa aaleine paa ein stoule der. Daa det leid i kveldingi høyrde 
han ljom av bjøllur og staak av folk og krøtur. Um ei stund 
saag han ei stor buferd, som kom rekkjande upp buvegen jam- 
sides stoulen. 

Olav rette seg upp, og stod lengi og stirde paa detta, og 
forundra seg kven detta kunde vera og kvar dei skulde av. 
Fyre gjekk tvo karar og leidde kvar sin hest med store klyvjar 
paa, og etter kom ei lang ferd med krøtur. 

«Dæ bit ikkje rart fe ”n,» sa karane med kvarandre og stirde 
nedpaa Olav som slo. 

«Ja, bit ikkje ljaaen no, so veit eg ikkje naar ”n bit hell, 
daa, tenkte eg mæ sjavemeg,» fortalde Olav, «eg hae nettupp 
bonde i ein nyslipa ljaa, som beit saa dæ ylde i grase,» sa han. 

Men medan Olav forfura seg yvi detta, og so vilde sjaa 
umkring seg att, so hadde heile ferdi kvorvi burt, og han kor- 
kje høyrde eller saag det som likna folk eller krøtur. 


Gamle Kersti Øvland i Ytre Selgjord saag eigong ei stor, 
gild tusseferd, som rekte yvi Storstoul, ei sæter attmed Øvland. 


Uppi ville fjølle ovanfyre Verpe i Bø saag dei eigong ei 
stor tussebuferd, som rekte fram ei smal skor. Fi budegje gjekk 
fyre med ei mjølkeryngje paa armen. 

Ed 

Paa Sloki i Grunningsdalen sat Margit Fiskarbekk til stoules. 

Ein dag med ho gjætte attmed ei tjønn, vart ho vare ei 
stor buferd, som kom rekkjande paa andre sida av tjønni. Ho 
høyrde bjølleskrammelen, og ei gjente gjekk fyre og lokka. 

Margit sat nett og karva i pipa si, og so slepte ho augo 
av buferdi, med ho reinska pipa og stappa tobake nedi. Daa 
ho stirde uppatt var kje buferdi meir aa Sjaa. 

Driftevegen fraa Flaabygd og uppyvi til fjøllbeiti i Vinje 
og Skafsa og der i kring gjekk i gamledagar langs med Dals- 
vatne og upp Murtedalen i Selgjord og yvi Gjelstadheid til 
Brunkeberg. Der för driftine vaar og haust. 

Fin haustdag stod Ketil Nidgard og Ketil Uppigard Dale 
paa vestsida av Dalsvatne og saag ei stor buferd koma ovan- 
fraa Murtedalen og rekte yvi hove til Hasleviki. Dei saag so 
kavende væl baade karane som var fyre med hestane og alle 
kyrne etter, og høyrde rauting og bjøllelaat. Nils Dale vart 
au vare buferdi. Ketil-ane hadde Hasleviki saman detta aare, 
og no nett stod det mykje konn ute paa staur. Difor tok Nils 
praamen og sette yvi vatne snøggast ?n kunde og vilde passe 
konnstauri. Daa han kom yvi var alt burte. Han lydde og 
leita alle stadir og tok strondi uppatt, men kunde ikkje sjaa 
merkje etter ei klauv i vegen dessmeir. 


ET 


Gamle Olav Igletveit fortalde at daa han var heime paa Verpe, 
og var ein litin gutunge, So skulde han ei gong tidleg ein morgo 
springe eit ærend burt til Vedfall. Daa møtte han ei tusse- 
buferd med mange vene gilde kyr. Fi ung staseleg gjente gjekk 
fyre med ryngje paa armen og lokka. Jamsides henne gjekk ein 
fælande stor brandsidut stut; han gloste so fælt paa Olav, og 
saag 50 glømin ut, at han vart redd og vilde springe av vegen. 
Men daa lo gjenta og stirde paa Olav: 

«Du tar kje vera redd stuten,» sa ho; «han æ kje vond.» 

Dei tok vegen uppyvi mot Hanakamgjuve. Men daa ferdi 
hadde fari framum, og Olav vende seg og vilde sjaa etter dei, 
so var dei burte. 


Eigong saag Olav tussekrøtur yvi heile Igletveit-marki; det 
urde av kyr og gjeitar og sauir alle stadir. Men braatt so 
vart dei burte alle saman. Dette var midt paa ljose dagen au. 

Tussane paa Vreim. 


Anund Smellupp heitte ein bøhering, som traska nokon kvar 
stad i Telemark, og pusla og smida knivsblad og navrar og 
sovore; han var slik meistar til faa kvast eggje-jønn. Anund 
tala so tidt um tussane og hadde so mange undarlege sogur 
um dei. 

So var det ei haustnott, han laag i lødo paa Vreim i Bø. 
Daa kom det inn ein tussegut og lesste i ei knabbe høysbyrd 
paa laaven, fetla seg for ho og la avstad att. Men ute paa 
laavebrui møter han ein annan tusse, som kjem fra granne- 
garden dragsande med ei høysbyrd, som han etlar seg inni 
løda paa Vreim med. Men der kan du tru vart basketak. 
Eitrande sinna var dei baae, og gauv ihop som vonde hanar 
og slost, so høye gauv som ei skodd yvi laavebrui og langt 
burtyvi tune. Det var kje handevending førr baae byrdane var 
fluste, so det ikkje fannst liknels att av dei. Daa faura tussane 
til kvar sin kant og var kje meir aa sjaa. 

«Men hær, hær ska sjaa ut mæ høy borover heile tone i 
maargo, tenkte eg mæ sjavemeg,» sa Anund. 

Men um morgonen fanst det ikkje eit høystraa aa sjaa, kor- 
kje paa laavebrui eller i tune. 


Paa Vreim hadde tussane haldi seg fraa gamalt, og folki 
paa garden hadde sett so mykje rart. 

Ei gong saag dei ei flaadd'e kyr, som laag nedpaa vollen 
jamsides gardsvegen, og ho saag ut som ho nyleg var slakta 
og flaadd, for det eima og rauk av ho. Men best det var so 


vart ho burte. 


* 


Gamle Sveinung Vreim var ei gong avstad og leita etter 
hestane sine. Daa han kom uppi marki, raaka han ein fra- 


mand kar. 
«Du har vel ikkje fornome noko te hestænn mine oppi marka?» 


segjer Sveinung. 

«Jau, dom har vore hjaa meg heile tia, aa eg har kjørt mæ 
dom au; men eg trur ikkje dom har naua åa dæ.» 

«Haare æ du heime?» sa Sveinung. 

«Eg bur i Tjuvstuldalen,» svara han, «aa dær finn du he- 
stænn dine au.» 

Daa Sveinung kom uppi Tjuvstuldalen, so bli 'n vare ein 
gard framfor seg, og der stend hestane hans og slikkar salt 
paa dynnehella. Han gjeng daa fram i tune, og ei gamallvori 
kone kjem ut og byd honom inn. Sveinung fylgde inn og sette 
seg; der var kje andre heime enn kona og ein tøsunge, som 
var einøygd. Kona sa tøsungen til gange ned i kjellaren etter 
ei ølskaal. 

«Ska eg taakaa a den tunna som katten sit paa » ropa 
ho uppatt. 

«Æ du tullut! Du vi naa vel ikkje drepa fa”din,» svara kona. 

Ho kom daa uppatt med ølskaali, og baud Sveinung drikke. 
Han takka og tok imot, øle var snellt og godt, og han drakk 
dugeleg. 

Men det drog honom etter, detta kona hadde sagt til tøs- 
ungen: 

«Du vil naa vel ikkje drepa fa”din.» 

So spurde han, kva ho meinte med det. 

«Minnes du ikkje ein draum, du ha fær mange aar sea, ei 
nott du laag eismall i ei kolakjøyte hær oppe? Du syntes dæ 
kom inn ei ung ven gjente aa laag mæ deg — dæ va eg, dæ, 
aa da blei du far te denna tøsongen.» 

«Haass har dæ bore te, mæ dæ ho æ einøygd da?» spurde 
Sveinung. 

«Dæ va ei gong ho leika seg isaman mæ dom andre bona 
dine, dæ, saa va dæ ein av gutongænn, som kasta kniven sin 
i en gvervlevinn, aa da raaka ”n hennar i augae.» 

Daa Sveinung reiste, gav kona han eit traadnyste, som han 
skulde halde i handi, til det var upprekt, og slett ikkje maatte 
han sjaa attende. Sveinung sette seg paa den eine hesten og 
reid avstad. Daa han berre hadde att ein litin stubb av nyste, 

so gloste han attum seg. Daa skvatt hesten i land paa andre 
sida av Tjuvstultjønni. 


Tusse-slagsmaal. 


Paa Dale i Ytre Selgjord kom eigong ei gjente springande 
inn i stogo. Ho saag so skræmd ut og ingin kjende henne. 
So tok ho paa og trygla og bad paa karane, at dei endeleg 
vilde fylgje med henne, for dei slost so fælt heime, sa ho, og 
kom til drepa bror hennar, um dei ikkje kom og hjelpte. 

Men Dalskarane la so lite til og berre gloste paa ”0, og 
grov og spurde kvar ho var i fraa. 

«Me bur ende her borte,» sa ho, «aa æ grennæn dekkons.» 

Karane vilde ikkje ha noko med denna ugreida, og so sprang 
ho paa dynni att. 

Men straks etter kom ho att, og baade gret og bar seg, og 
bad dei vilde koma og hjelpa bror hennar, for daa var det 
mest ute med honom, sa ho. Nei, Dals-karane var like tverre 
og vrange, og stuvnekta, og gjenta la avstad att. Men so drog 
det dei etter, at det kunne vera gale au aa ikkje fylgje med ho, 
og sjaa i det minste, og so gjorde dei seg reiduge. 

Men i det same kom gjenta att trea gongi. 

«Naa tar de ikkje kaama,» sa ho og saag so ille sutefull 
ut; «naa heve di drepe bro"min!» 

Og so lova ho fælt vondt, for dei ikkje hadde hjelpt. 

«Dæ skaa kaama hevn i ætti dekkons saalengje ”o finns paa 
garen,» sa ho. 

So kvorv ho burt, og dei saag ho aldri meir. 


Eiki paa Gjuve. 

Paa Gjuve i Selgjord stend ei ovlæte stor eik. Uppunder 
den bar dei gamle Gjuvsfolki mat og drikke kvar høgtidseftan 
til tussane. 

Eiki er mykje gamall, og gamle Eirik Gjuve og kona hans, 
som livde seinst i 1600-tale, dyrka tussane under eiki. 

Eiki paa Brekke. 


Paa Brekke i Ytre Selgjord stod det ei eik, som tussane 
heldt til i. Difor bar Brekkefolki mat og drikke til ho kvar 
høgtidseftan. Fiki var fælande stor, og so var ho hol; seks 
karar hadde godt rom til aa stande inni ho paa ei gong. 

Gamle Hans Brekke fortalde, at det tidt um vetteren laag 
nysnjo, naar dei bar mat til eiki, so dei væl kunde ha sett får 
etter folk i snjoen, um andre enn tussane hadde eti og drukki 
av det, dei sette inni eiki; men aldri fanst det spor aa sjaa, 
og likevæl var koppane tome. 


Jønneberg-eiki. 


Paa Jønneberg i Bø var det ei stor gamall eik, som i umin- 
nelege tidir hadde vori dyrka som ein heilagdom. Jønneberg- 
folki bar mat og drykk til tussen og sette jamsides ho kvar 
høgtidseftan. 

So var det ein joleftan, Jønnebergmannen fann paa aa skaut 
paa eiki — daa kom det fossande skire blod utor ho. Men det 
gjekk ikkje væl for Jønnebergmannen etter denna tidi, og eiki 
gjekk det au gale med; nokre aar etter vart ho sundsplintra 
av tora. 


Tussane paa Loftsgarden. 


Sørn Loftsgarden i Selgjord livde i seinste halvdeil av 1700- 
tale; kona hans heitte Kristens. Ho var so tilvens med tussane, 
Kristens, og trudde so visst paa dei. 

«Goan nissen lyt a faa sitt» sa ho kvar gong ho kirna, 
og so tok ho av ei smørgaas, og so saup i ein bolle, som tus- 
sane skulde ha. 

Detta bar ho med seg og sette under ein gamall stot eike- 
stuve nedi Bratterein paa Loftsgarden. Kvar høgtidseftan bar 
ho øl og brennevin og av den beste mat dei aatte og sette 
under stuven. 

Men so hadde nokre gutegapar vant seg til paa denna gjeste- 
bodskosten, og so var dei der, og aat og drakk det upp kvar 

gong. Det var Eirik Meinstad som tende paa Lid daa, og 
Targei Skoland, som var isaman um det. Men so var det ei- 
gong dei hadde funni paa aa gjort sine ting i koppane. Daa 
vart gamle Sørn so harm, at han forplikta seg paa det, at no 
skulde ikkje nissen faa anten «hakke hell sleikje», naar han var 
50 uslørtin. Men Kristens la so lite til, ho, og vilde no helst 
halde den gamle skikken. 


Gudbrandsdølen og tussen. 


Ein gudbrandsdøl var paa Kongsbergmarknaden, og hadde 
selt hesten sin, ein gild traavar. 

Um kvelden gjekk han og sveiv i gata der og undrast kor 
han skulde faa seg losement til notti. Daa kom det køyrande 
ein framandkar etter honom. Han stana hesten og spurde um 
gudbrandsdølen vilde heimatt, so skulde han faa køyre. 

«Ak nei, eg hev nok lang veg heimatt eg, so det er nok 
ikkje tenkje paa i kveld,» svara han. 

Men framandkaren stod paa sitt same, han, at gudbrands- 
dølen kunde berre setja seg uppi, so skulde han faa køyra 
radt heim. 

«Du veit vel ikkje, kor langt det er til heimen min, eg er 
heime lengst uppi Gudbrandsdalen,» svara gudbrandsdølen. 

«Jau, eg veit kor du er heime,» svara framandkaren; «men 
du veit vel ikkje, at eg er grannen din,» sa han. 

So nemnde han baade garden og sjave-honom paa namn. 
Daa tok gudbrandsdølen til undrast. Han hadde heile tidi tvila 
for, at detta var ein lurendreiar av fysste skuffe, som vilde ha 
folk til narr, eller ein røvar, som vilde lokke honom med seg 
burti avkrøane. 

«Set deg no uppi, so skal me koma heim so passe, til Anne, 
kona di, kokar grauten til kveldverd!» sa han. 

Daa tottest gudbrandsdølen det kunde ikkje vera faarleg 
aa stande paa ein stubb, etter di han lyddest ut til vera kjend, 
og so steig han innpaa sledameiane. 

«Nei!» sa framandkaren, «der biar du ikkje lengi, men set 

deg fram i sleden, han spring fort denne» sa han og klappa 
hesten. 

«Det er vel naudt, um han spring so fort som traavaren, 
eg selde i dag,» sa gudbrandsdølen. 

«Jau, Bronen spring fort, han,» svara han. 

So bar det iveg, men det var skuss, som tok tak. Som ei 
pil rende hesten avstad, so det ylde og pipa kring øyro, og 
gudbrandsdølen vann ikkje sitja uppe dessmeir, men laag i sle- 
den so lang han var, og visste korkje veg eller leid, kor det 
bar av, det galdt berre aa halde seg godt fast. 

Daa dei hadde køyrt soleis ei god stund, so stansa mannen 
hesten sin og gjekk fram og klappe ”n. 

«No er me halvvegjes, Bronen, no lyt me kvile litt!» 

Men det vart ikkje lang kvildi. Det bar straks avstad att 
i same floge, og det var laga som baade hest og slede för i 
lufti, og berre nedpaa einkvar gongi. 

Gudbrandsdølen trudde ikkje sine eigne augur, daa hesten 
straks etter stansa heime i tune paa garden hans. So sprang 
han burt til glase og kika inn, og daa saag han kona si stod 
frammed gruva og koka grauten til kvelden. Daa fysst var 
han trygg, at han var heime. 

So bad han framandkaren fylgje med seg inni stogo og 
vera hjaa seg til morgonen. Men nei, det vilde ikkje framand- 
karen paa nokor vis, og det hjelpte ikkje kor strid gudbrands- 
dølen var, for han kunde daa ikkje mindre ha for skyssen, enn 
traktering og lossement yvi notti, meinte han. 

«Eg skal ikkje noko ha i bitaling for skyssen,» svara han; 
«men ein ting skal du lova meg, og det er, at du flyt stallen 
din, for kvar gong hestane stallar, so dryp det paa matborde 
mitt.» 

Jau, detta var mannen viljug til med fysste orde, for no 
skyna han fysst at det var tussen, som budde i haugen attmed 
fjose, han hadde køyrt med. So bad han tussen vilde segja, 
kor stallen skulde setjast uppatt. Tussen peika paa ein lagleg 
stad, som mannen var væl nøgd med. 

«Det skal ikkje koste deg so mykje aa flytja stallen,» sa 

han; «du kan berre flytja hestane ut ein kveld, og alt anna 
som er inne.» 

So takka og vælsigna mannen for skyssen, og i same rappe 
kvorv tussen og hesten burt. 

Kvelden etter tok mannen baae hestane sine ut or stallen, 
og reinska reint der inne. Um morgonen var stallen flutt og 
uppattbygd der tussen hadde peika. 


Tussane er hjelpsame. 

Paa Austanaa i Kvitseid, daa gamle Tor og Marte livde der 
(kring midten av 1700-tale), var det ein haust at dei var so 
ille stelde for skurdefolk. Ein fælande stor ven aakerteig var 
so skjer at konne draus, og ikkje fanst det eit menneskje aa 
faa til skjera. Dei fann daa paa og vilde gjera dugning paa 
aakeren, som so ofte vart bruka ji gamle dagar, naar det hasta 
med eit arbeid. 

Tor og Mari bryggja og baka som til det gildaste lag. Dei 
bryggja i eldhuse, og kvelden fyre dugningen skulde vera, stod 
øle der ferdugt-gjengi i eit kjer. Um notti høyrde dei det gnavla 
og avensera so paa aakeren, og trakka og tassa so i eldhuse. 
Og dei høyrde det mulla og rødde: 


«Alle kan skjæra 

ingen kan bændelen gjæra. 
Me jutar aa bitt, 

te førr bli me kvitt.» 


Um morgonen vart ikkje Austanaafolke lite forundra — 
daa laag heile den store aakeren skorin. Men bandi var jute- 
bundne, og ingin her i bygdane visste av sovorin maate aa binde 
konnband paa førr, og sea vart det kalla aa jutebinde, som tus- 
sane hadde kalla det. Det var fordi at ein vanleg bendil likna 
ein kross, at ikkje tussane kunde binde soleis, som vanleg var. 

Daa Tor og Marte kom i eldhuse og vilde sjaa til øle, so 
var det uppdrokki, berre ein litin kveik-sope var att. Tussane 
hadde teki øle i bitaling for arbeide. Men daa Marte skjulde 

kveiki utor kjere, so fann ho paa botn tri, fire sylvskeidir, som 
tussane hadde lagt att. Skeidine hev sea fylgt garden fraa mann 
til mann, og namne av Tor stend paa dei. 


Tussar paa Øvland. 


Paa Øvland i Selgjord daa gamle eiten Bjønn livde, heldt 
tussane seg stødt i stallen og stulla og stelde hesten. Bjønn 
kunde koma i stallen, kva tid han vilde, so hadde hesten full 
krubba si av det beste høye som fannst paa garden. 


Vonde-Lavrans og tussane. 


Vonde-Lavrans livde i seinste luten av det 18de hundradaare 
og budde paa Meaas i Selgjord. 

Mor til Lavrans var so fælt tilvens med tussane ho. Kvar 
høgtidskveld og elles au i ymse høve bar ho mat og drikke ut 
til dei og sette paa ein stor, flat stein dei kalla Matufsi. Aldri 
gjorde ho dei noko imot, difor var dei au hjelpsame og drog 
til husar baade för og mat, so der var stor vælstand paa garden. 

Lavrans var kjempekar og vond og vrang, verre enn andre. 
Tussane vyrde han ikkje stort, men ertas med dei stødt. Figong 
sloss han so fælt med ein tussegut nede i Meaasdalen, det var 
nappetak med dei og dei hels so lengi til ingin av dei orka 
meir, men laut reise kvar til seg. 

Ein joleftan kjem det inn ein tussegut paa Meaas. 

«Reis ne'i kjellaren aa tappe i ei ølskaal fe ”n,» sa mor til 
Lavrans. 

Lavrans so gjorde; men daa han kom uppatt og baud tussen 
aa drikke, so tok han vrangsøles imot skaali og sa: 

«Saa drikk dei danemenn!» 

Detta var nok til aa erte Lavrans, og so skvette han øle 
midt i andlite paa tussen. Tussen smatt paa dynni og lova vondt. 

«Gud naade deg, hot gjore du naa!» sa mor til Lavrans. 

Lavrans sprang uppi sengi og la seg ovanfor mor si, upp- 
med veggen. 

Um eit bil kjem tussen innatt med ein stein i handi. Lavrans 
svinga tollekniven yvi seg. 

«Nei, hot fe gjore du detta daa, naa stakk du ougae ut paa 
syste mi,» sa tusseguten, og i det same so hivde han steinen 
som raaka sengjestolpen so flisane spruta. 

«Du raaka ikkje hell, sæling!» ropa Lavrans. 

«Eg ha nok skulla raaka, ha kje den gamle graaskallen lig- 
gje frammafe deg,» svara tussen. 

Sengi som Lavrans og mor hans laag i var paa Meaas alt 
til no i den seinare tid, og der synde tydeleg merkje etter tusse- 
steinen. Steinen var au paa Meaas lengje, det er vel so 30 aar 
sea ”n vart seld for 16 skilling til ein svenskje som för og 
handla gamalt. 


på 


Ein dag er Lavrans nede i Meaasdalen, daa bli ”n vare ein 
tussegut som krek og krabbar uppyvi til løda med eit einaste 
konnaks paa ryggen, og han stunde og teva liksom det var so 
gruveleg tung byrd han hadde. 

«Hot æ dæ du pustar aa pæsar saa fe daa?» ropa Lavrans; 
«du hév naa kje saa tong byri!» 

«Skaa eg bera saa mykji ifraa deg som eg hev bore te deg, 
saa Skaa du a bli vare at byri æ tong nok!» svara tussen, og 
so snudde han med byrdi og tok yvi til grannegarden, Bakken. 
Daa Lavrans stirde etter ”n, so fekk ”n fysst sjaa at det var ei 
uryggjeleg stor konnbyrd tussen slæpa paa. | 

Førr hadde tussen bore fraa Bakken baade för og mat, so 
der var berre naud og armod. Men no drog han fraa Meaas 
til Bakken att, so der vart stor vælstand; men paa Meaas vilde 
ingin ting lukkas etter denna tid, Lavrans fekk ein udaude, og 
folki hans gjekk det ut med. 


Tussar paa Uvaas. 


Paa Uvaas i Hjartdal heldt tussane seg so mykje. Dei staaka 
og stelde i garden plent som dei vilde. Og dei gamle folki der 
øsla og kryssa med dei paa alle vis, gav dei drykk og mat av 

alt det beste som til var, og akta seg væl ior aa gjera dei i 
mot paa nokor vis. 

Men so hadde dei like for det au. Tussane rettleidde alt i 
garden, og var baade i kjøken og kjellar, i fjos og stall. Hestar 
og kyr vart stulla og stelde baade dagar og nættar og dei økla 
og ols og voks og trivdest betre enn andre stadir. 

För og mat var det so umframs drygsl i, og aldri trot eller 
naud for noko slag. Folki kom seg i vælstand til kvart aare og 
vart skvett-rike. 

Ei gong hadde dei ei tenestgjente, ho var nyleg komi der og 
var lite kjend med styr og stell i garden. So ein kveld er ei 
av kyrne daglaus og stend og skal bera. Daa det lid paa kvel- 
den so spyrr gjenta, um ho kan leggje seg eller um ho skal vaka 
yvi kyri. Kona svarar ikkje eit ord. Um eit bil, daa alle hadde 
lagt seg, so spyrr gjenta uppatt det same. Ikkje svar fekk ho. 
Gjenta tottest detta var ei rar gjerd, men fugga seg daa til- 
sengs. Um eit bil reis ho uppatt, ho hadde ikkje godt i seg 
for kyri, og snugga ned i fjose. Men daa ho grytter paa fjos- 
dynni, so veit ho ikkje av, førr ho fær ein dask yvi kjeft og 
nasar av greida, som hadde komi fraa kyri, og det so dugeleg, 
at ho kanta baklengjes og vart liggjande lengi i uvite. Daa 
ho kom til seg att, so skunda ho seg inn til kona og klaga seg. 

«Ja, haatt ville du dær? Haatt ville du dær?» svara kona. 

Gjenta tottest detta var eit undarlegt svar, men gat ikkje 
meir. Men kona reiste upp um ei stund og koka ein grepa rjome- 
graut og bar nedi fjose. 

Um morgonen daa dei kom i fjose hadde kyri bore, og ein 
stor ven kalv dansa i bingen. Fjose var moka og alt filfa og 
stelt; men koppen som rjomegrauten hadde vori i var tom. Etter 
denna tid hadde gjenta det brylaust og makelegt um kyrne skulde 
bera, tussane greidde alt. 

E 

Men so døydde dei gamle Uvaasfolki, og nye folk kom til 
garden. Daa vart det annan styr og staak paa Uvaas au. Ingin 
av dei gamle skikkane vart i bruk, alt baade smaatt og stort 
Skulde vera paa ei onnor gjerd. 

Tussane vilde dei ikkje vita noko av, men berre trassa og 
tverka med dei paa alle leidir, so dei fekk ikkje stor vyrdsel 
og vællæte no. Men so fekk Uvaasfolki lute det utatt au. Krøturi 
treivst so ille, at det var reint grøteleg; dauda gjorde det baade 
smolog og naut alt i eitt. Stundom um morgonen so kunde 
tvo-tri av sauine stande klemde med hovudi nedi vatsbytta og 
hadde kovna. Stundom kunde tvo kyr vera klemde inn i ein baas 
og ein klave, so dei var klare naar folk kom til, og eitt var det 
stødt. Gjekk hestane i marki um sumaren, so hende det alt som 
tidast, at dei för utyvi fjøllhamrar og slo seg ihel. Grøda vilde 
aldri slaa rett til, og skyvart var alt dei hadde 1 husi. Gogn og 
greide fekk aldri vera i fred, men vart sundbroti og slengd hit 
og dit. Folk fekk tussebit, eit saar som aldri grodde att, men 
hovna upp kvar maanadsdag og verkte og var vondt; hovud- 
verk og ilt for bringa fylgde. 

So kom Uvaasmannen paa det, at han vilde flytja stogo. 
Han hollsteina og stelde og lagde svillane; men um morgonen 
var alt nedrive og slengt til alle kantar. 

Han sette paa att mange gongur og hadde mykje folk med 
seg til timre. Dei hadde stogo uppe til bjelkane, men um notti 
vart alt nedrivi att og laag 1 ei røys, sundbroti og ille medfari 
rundt ikring. Detta varde og rokk heile sumaren, um nættane 
høyrde dei koss stokkane rulla ned att paa upprullarane, so lengi 
det var att ei. Sistpaa laut Uvaasmannen gjeva seg, det var radt 
uraad aa faa stogo upp. 

Ein dag daa dei hadde vori inne til undors og mannen laag 
att aaleine innpaa sengi, han var so trasaleg og klen — so 
kjem det inn tvo tussekvende. Dei stilde seg so lognt og fint 
inn gjenom dynni og burt til borde, der tok dei fram mat og 
sette seg til aa eta. Mannen laag og bisna paa detta lengi; 
men so vart han so forfjusen at han spurde: 

«Æ dæ min mat de øta paa?» 

«Nei,» svara dei. «Me øta paa kons egen mat, aa me strævar 
liksaa ærleg for maten me som andre,» sa dei. 

Og so nysste dei saman kvar matabiten og snugga paa dynni. 
Men dei hadde pela so væl kvar smula, at det fanst ikkje eit 
augnerusk aa sjaa att paa borde daa dei hadde reist. 


* 


Ein joleftan i skumringi reiste tenestguten paa Uvaas uppi 
skogen med hesten og skulde hente eit beit-lass. Der ligg ein 
stoule, som heiter Lyning, og ovanfyre er det ein høg aas, som 
dei kallar Lyningaasen. Innunder Lyningaasen laag det saman- 
hoggi ein stor haug av beit og bar, som guten skulde taka av. 
Han skunda seg og leste paa tvo-tri bjørkar, men fær ikkje førr 
snudd seg, førr dei vart hevde langt burti snjoen; soso varde 
det lengi. Guten tottest det var harmelegt aa koma heimatt 
med tome sleden, og ei stor skam attaat, og so sette han paa 
gong paa gong og leste paa; men bjørk og bar för som dei 
var blaasne av og langt burt i snjokaven so gove stod. 

Tilslutt vart guten reint avgjevin og laut faure heimatt med 
tome sleden, men daa heggrelo det uppi Lyningaasen so det 
skrall i fjølli. 

Det var kvelvart paa Uvaas, og difor vilde ikkje tussane vita 
av, at nokon paa garden gnavla og arbeidde so seint ein høg- 
tidseftan; dei gamle hadde stødt vori so varsame med det. 


Saave Vesterdal og tussane. 

Saave Vesterdal i Kvitseid var kjempekar, og dugeleg sterk 
og stor. 

Tussane vanka jamleg i garden der, og det lika ikkje Saave. 
I stallen var dei au og stulla hesten, og dei smaug og smatt, kvar 
Saave kom, men aldri fekk han tak i dei. 

So var det eigong Saave kom i lødo og vilde stulle hesten. 
Daa var det ein tussegut fyre honom der, og hadde esla ein 
høysvondul, som han vilde inn til hesten med. 

No treiv Saave fatt i honom, og var sinna og vond, forplikta 
seg paa det, at han skulde slaa honom spent ihel. Tusseguten 

bad for seg, so fint han kunde, og lova, at han aldri skulde 
koma i garden der meir, um han maatte sleppe no. Saave lest 
aldri høyre det, men slo og skvette tusseguten reint uvitugt. 
Innadynns hadde ikkje tussen vidare magt til aa taka att. Men 
sistpaa fekk han smette paa dynnj — daa var han berga. Saave 
la etter ut au, men daa fekk han anna finne. Tussen tok honom, 
og banka honom upp, so han var mest klar, daa han slepte 
honom. 

Saave vart reint helsetekin, og hadde ikkje ein god livedag 
sea. Tussen lova honom vonde livedagar au, daa han reiste. 
Sjukdom og motgangar skulde fylgje honom alle dagar sea. 

So gjekk det. Saave fekk vonde sjukdomar og plagast fælt. 
Ingin visste um detta med tussen, førr Saave fortalde det daa 
han laag sjuk. 


Tussar paa Midbøen. 

Gamle Lavrans Midbøen i Selgjord var so graatidleg uppe 
ein morgo. Daa saag han ein tusse som stræva og bar so tungt 
paa eit konnaks, og midt paa laavebrui stelde han seg til kvile. 
Daa kunde ikkje Lavrans halde seg, anna han ropa til honom: 

«Æ dæ noko aa kvile fe, naar du ikkje hev tøngre byri daa!» 

«Byrænn skaa bli mindre fe deg her etter denne dag!» svara 
tussen. «Aa om du lever din alder ut her paa garden, saa skaa 
kje boni dine sita her,» sa han. 

Det tottest herme etter au, som tussen hadde sagt. Lavrans 
sat no med garden, og greidde seg toleg bra, men det gjekk no 
hardt paa medelen hans. Ingin av bonni hans fekk garden, 
hadde no berre tvo gjentur au. Men bonnebonni hans hadde 
garden eit bil. Elles hev det vori so ymse med ætti hans paa 
garden, stundom hev ho lest vori der, og stundom hev ho vori 
radt burte. 


Tussane paa Aasheim. 
Paa Vestigard Aasheim var tussane so hjelpsame, og det 
fylgde slik lukke og velstand med dei. Aldri var der naud for 
för eller mat, og aldri traut øle paa tunna. 

Men so var det ein kveld, etter dei hadde køyrt inn alt konne, 
daa saag Aasheim-mannen, at der kom ein tusse nedanfraa 
aakeren, og han bar eit konnaks paa ryggen, uti tune sette han 
seg til aa kvile. Aasheim-mannen var so narreius, han, og geipa 
seg med tussen. 

«Ja, heilede trong du aa kvile ou naa, slik ryggjebyr som du 
heve,» sa han. 

«Tyss du byri æ for liti, saa skaa *0 a bli minder,» svara 
tussen, og so reiste han seg upp og la avstad att; men daa 
Aasheim-mannen saag etter ”n, so var det ei dugeleg stor byrd. 

Etter den tid gjekk det trauigare med alt for Aasheim-man- 
nen. Øle vilde sjeldan vara joli ut, og um vaaro var han baade 
förlaus og matlaus. Det gjekk radt ut med honom tilslutt. 


Gunleik Nordgarden og tussane. 


Paa Nordgarden i Selgjord budde i 1700-tale ei av dei eldste 
og gjævaste ættir i bygdi. 

Gunleik Sveinungson (fødd 1655) var lensmann i Selgjord. 
Son hans, Tor, var au lensmann. Baae desse, far og son, 
trudde paa tussane og øsla so fælt med dei. 

Attmed stogo var ein stor rund haug, der inni heldt tussane 
seg. Kvar høgtidskveld bar Gunleik mat og drykk utpaa hau- 
gen til dei, og Tor, son hans, fylgde au den gamle skikken, og 
det vart lukke og vælstand i garden. 

Men so var det son til Tor, Gunleik heitte han etter farfar 
sin. Han lest ikkje vita av tussane, han, og gav dei korkje vyrd- 
sel eller vællæte. Aldri fekk dei mat ut til seg paa haugen, for 
den maten og drykken, som far og farfar hadde sett der, den 
hadde husmannen deira, Steinar Runningen, gjort seg tilgode av, 
meinte Gunleik. 

Kona til Gunleik heitte Dordi, og var dotter til Lavrans 
Midbøen i Selgjord. Ho vilde heller ikkje vita av tussane. 

So var det ein kveld, det kom inn ein tusse til Gunleik, og 


bad so fint, at han vilde flytja fjose, for det draup or det og 
beint nedpaa matborde hans. 

Gunleik nekta og svara berre vrangvisur. Daa lova tussen 
fælt vondt, at lukka skulde vende seg i garden, og det skulde 
ikkje gange alt so væl, anten med folk eller krøtur. 

Det gjekk au som tussen hadde sagt. 

Gunleik og Dordi hadde 14 bonn i alt; men berre tvo av 
dei var fullt vituge og vælskapte. Dei 12 andre var paa so ymse 
gjerd, nokre var blinde, og nokre var vanføre kryplingar, tom- 
singar var mest alle; fleire av dei døydde no i ungdomen. 

Tussebit i fingar og føtar hadde au meste deilen av dei. 

Eldste sonen til Gunleik heitte Tor; han var blind og ikkje 
fullt vitug. Han sat i ein stor kubbestol frammed gruva, der 
laut dei binde honom fast, so han ikkje stupa paa varmen. 

Gunleik maatte sjav sitja inne og passe paa dei vanhelsa 
bonni sine; det var reint grøteleg aa sjaa kor tungsamt han 
hadde det. 

So var det ein dag, at den blinde guten hans, Tor, hadde 
vildra seg ut, og laag burti tussehaugen attmed stogo og grov. 
Um ei stund kom han innatt med fulle hendane av gamle sylv- 
pengar. Dei hadde han funni burti haugen, sa han, og der var 
nok av dei, let han til. Daa reiste Gunleik og tenestguten au 
burt og leita, men fann ikkje liknels til pengar. So tok Gunleik 
paa og grov ut heile haugen, men fann ikkje ei mynt. 

Daa gjorde Gunleik seg i ei endaa verr ugreide med tussane, 
daa han grov ut haugen, som av dei gamle var haldin i vyrdsel 
og ære, plent som ein heilagdom, og maatte ikkje uskiplast eller 
rørast med paa nokor vis. 

Det gjekk ut med honom meir og meir. Hestar og kyr sjav- 
dauda, og för og mat var skyvar og naud for stødt. 

Daa Gunleik døydde var det ikkje so mykje att av den store 
Nordgardsmedelen. Nordgarden, som han aatte, er fem gilde 
gardar no. Ingin av bonni hans kunde ha odelsgarden. Lavrans, 
den einaste sonen hans, som var fullt vitug, og heilskapt, vilde 
ikkje bu paa Nordgarden for tussane si skuld. Han makaskifte 
i Nordgarden og Groven i Aasheimgrendi. 

Eldste dotteri til Gunleik heitte Gro. Ho vart gift med Jens 


å 

Eidsand; han var klokkar og skulemeistar i Selgjord. Gro hadde 
tussebit, og alle bonni hennar au. 

Dei andre bonni til Gunleik vart det utum inkjest med. Ei 
gjente av dei kom paa austlande; ho var ei halvtusse, dei kalla 
ho Tusse-Bergit. 

Nedanfor fjose paa Nordgarden stod lengi ein stor ven apall, 
Dordisapall vart han kalla, og var det seinste minne um den 
gamle gjæve ætti, som ei gong var paa garden. 


Harald Hønsebru. 


Harald Hønsebru i Bø livde for vælso hundre aar sea. Han 
var kjempekar og ein fæl skrauvelt og romlekopp. 

Ei gong laag han i skogen og brende tjøru. So la han seg 
jamsides tjøruhjellen og somna. Best det var ropa det attmed 
honom: 

«Harall!» 

Harald kvakk upp, gloste ikring seg og spurde kva det var, 
Men han kunde inginting sjaa eller høyre, og so la han seg att. 

Men um ei stund ropa det att: 

«Harall!» sa det. 

Det gjekk som førr — Harald gloste ikring seg og spurde 
kva det var; men inkje svar fekk han. 

So la han seg att, og so ropa det trea gongi. Daa vart han 
sinna og skreik: 

«Æ dæ faalk saa svaaraa meg, aa æ dæ fa'n saa reis!» 

No la Harald seg til sova att og høyrde ikkje meir nokon 
ropa. Men daa *n vakna, var hovude hans vridi til den eine 
sida, og andlite hans var vridi alle hans livedagar sea. 


Erven og tussen. 


Erven, ein av dei gamle Briskelid-kjempune i Bø, kom ein- 
gong fraa Skien med lass. Det var seint paa kvelden, daa han 
kom til Halltveit i Lunne, og so batt han hesten sin der og 
krabba sjav inni lødo og vilde liggje der til um morgonen. Men 

straks han hadde lagt seg, kom der inn ein tussegut, ein litin 
tasse med ein vid hatt og sette seg skrevs yvi Erven uppaa bringa 
hans. 

Erven var ein namnspurd hardhause og aldri redd. No vart 
han sinna og vilde skvette gutungtraven av seg; men det bar 
kje til, for til meir Erven skubba og spende til tyngre vart guten, 
og seinstpaa orka *n ikkje leda paa ein fot, men laag som 
mura fast. 

«Da tok reddskune meg,» fortalde han, «aa eg las aa ba 
ælt eg konne.» 

Jau daa vann han tilseinst leda fingane so mykje, at han 
fekk lirke kniven utor sliri og svinge den yvi seg. Daa rymde 
tussen og sette seg uppi briki ei stund, men straks etter vart han 
burte. 

Daa Erven vilde rise upp um morgonen var han so saar og 
lemster i kroppen, at han vann ikkje stande paa føtane. Med 
same han kom heim laut ”n beint til sengs. Det øjekk mange 
vikur, og ikkje besna ”n. Men so raaka det ein dag han krok 
utum dynni, at han kom til taka seg i ei øks, som stod hoggi 
inni veggen. Daa kjende han braatt umskifte i heile kroppen, 
og han vart mykje lettare og ledugare. So kom han paa det, at 
det maatte vera staale i øksi, som det var lækjedom i, og daa 
han hadde hoggi og gnavla med øksi eit bil, so vart han full 
kar att. 


Tussar paa Verpe. 


Olav Verpe i Bø livde ikring midten av 1700-tale. Han 
var gjetords kjempe og dugeleg rik. Men tussane staaka s0 fælt 
i garden, og Olav var grettin og amper og aldri i venskap med 
dei. Mykje vondt og vrangt gjorde dei au, stundom hadde dei 
vori i fjose og sprett tvo kyr i ein klave, eller klemt tvo-tri sauir 
jamsides med hausane i drikkevassbytta, so dei laag daude naar 
stullegjenta kom i fjose um morgonen. 

Kona til Olav heitte Ragnhild. Ein dag gjætte ho krøturi 
burtanfyre husi; ho hadde ein bunding med seg og sat paa ei 
tuve og spita. Med ho sat der so var ho kvervd, og visste ikkje 

noko, førr ho sat inni ei raudmaala stogu. Alt var framant 
derinne, og nokre ljote fæle kvende bar mat og drikke fram og 
baud henne. Men ho torde ikkje smaka noko slag. Burt i høs- 
setbenken sat røsen sjav, med tennar so lange at dei rokk langt 
ned i bringa. Han stirde paa ho ei stund, so ropa ”n: 

«Jønn aa staal, jønn aa staal! Slepp ”o utatt!» 

Daa visste ikkje Ragnhild av, førr ho sat paa same tuva att, 
som ho hadde siti, med bundingen i fange. 

Det var ein litin skjere, ho hadde hangande paa belte, som 
rysen vart vari. I den var det «jønn aa staal», og difor tolde 
ikkje røsen ha henne hjaa seg lenger. 

Ragnhild vart aldri lik seg etter detta, men var tankefull og 
tuslutt all sin dag etter. 

* 

Olav og Ragnhild laag til vanleg paa yvistogo, og oftast 
um kveldane straks dei hadde lagt seg, so kom der inn ein litin 
graatasse, som gjekk og keima seg utyvi golve. Olav hadde visa 
'n ut mange gongur, men han berre gliste og lo aat honom, 
og sveiv der til han sjav var ferdug. 

So ein kveld vart Olav sinna, kippa seg upp or sengi og 
glaup fatt i tussen. Men daa han tok i ”n, var det plent som 
'n tok i ein fisisopp, so laus og lett var ”n. Olav heisa ”n under 
take og nedatt i golve gong paa gong, men det hjelpte ikkje 
koss han reidde honom, so kom tussen att paa beini, og det var 
plent uraad aa faa *n nedpaa. Olav ropa paa Ragnhild, men 
fekk ikkje vekt ho paa sett eller vis. Daa laut han sleppe take, 
og tussen smette seg paa dynni, men mulla og lova vondt. 


* 


Olav hadde tvo hestar, ein brun og ein svart. Svarten heldt 
seg feit og fin, so det glinsa av honom; men Brunen var turr og 
turveleg stødt, og det hjelpte ikkje aa godt dei gav 'n, for tus- 
sane drog maten fraa honom og til Svarten; dei heldt stødt so 
mykje av svarte hestar. 

Detta arga Olav seg yvi tidt og ofte. Eigong i joli var 'n 
drukkin. Daa stelde han seg nedi stallen og vilde faa ein ende 

paa detta tussestaake der. Han kom nett i rette tid au, for daa 
stod der ein graatasse inni spilltauge til Brunen og skuva høye 
yvi til Svarten. Olav treiv tak i honom, og skvette og skok 
honom mest sund. Men tussen aka seg nærare og nærare dynni, 
og til meir leita det paa for Olav aa greide seg, og no fysst 
vart det basketak so det muna, og dei krinta seg etter golve 
som kattur. Men til nærare dynni dei kom, til sterkare vart 
tussen, og seinstpaa kom dei heilt ut. Daa var det ikkje hjelpe- 
raad lenger for Olav, tussen gjurde honom so upp, at han laut 
halde sengi eit halvt aars tid etter. 


Tussar paa To. 


Paa To i Selgjord heldt tussane seg stødt. Rett um joleftaen 
og dei andre høgtidsefta”ane, daa heldt dei slik staak der og 
var 50 nærgangande, at folki ofte maatte ryme stogo. 

Paa Loftsgarden i Nordbygdi budde ein dei kalla Stor-Eivind 
i denna tidi; Stor-Eivind var ein uryggjeleg stor og sterk kar, 
og ein vonding og uhynde reint makalaus, han døydde for umlag 
60 aar sea. So hadde han høyrt gjeti detta um tussane paa To, 
og so var det ein joleftan, han sette seg fyre aa vera der aa 
jaga dei. Tofolki var glade for det, og skjenkte øl og brennvin 
paa ”n, so han snart vart i rette villmannslage, frøste som ein 
grahest, og skum og syklur spruta som fraa ein foss, naar han 
rødde og romla. Alt i eitt var han ute i tune og hussa og skreik 
so det svara langt burte i fjølli. Men daa det leid noko langt 
utpaa kvelden kom tussane paa glase, og det var so mange, 
at det urde og krudde av skallar utanfyre og rundt veggine. 
Daa la Stor-Eivind ut. No gvaala han og skreik verre enn fyrr, 
og slo og spende so det draus ikring honom. Daa rymde tus- 
sane fraa stogo, og heile skreide sprang ned i ein myrk fjosgang. 
Fivind la etter dei der au; men daa var ”n seld. Der la dei paa 
'n alle saman og i bakken med ”n, so det knaka i bein og bonur. 
So baka dei paa honom der ei lang slotu, og reint myrbanka ”n. 
Daa han kom seg uppatt var det berre med naudi han orka 
aa rikte og gange, og han var unyt i lang tid etter. 


s* 

Gamle Hallvor Swink fortalde, at eigong han vilde til ein 
stoule uppaaa Lidfjøll so för han framum tune paa To. Det var 
seinst i slaatonni. 

Paa To budde ikkje folk denna tid, husi stod øydne. Daa 
Hallvor kom i tune, so høyrde han det var folk inni stogo, for 
det rødde og lo og buldra paa i munnen paa kvarandre, plent 
som stogo skulde vera stappa av folk. 

«Naa skaa du sjaa onnefolkji hev komme aa skaa te mæ 
slaatten her,» tenkte Hallvor med sjaveseg. 

So sette han ned det han bar paa og gjekk inn. Daa han 
var i svoli og tok i klinka høyrde han endaa tydelegare koss det 
skvaldra og rødde inne, baade karar og kvende lyddest det. Men 
daa Hallvor let upp dynni fanst det ikkje menneskje aa sjaa, 
og ikkje merkje etter noko slag. Daa fysst skyna han, at det 
var tussane han hadde høyrt. 


Tussar i Kvennhus-kosi. 

Kvennhus-kosi heiter eit lite rudningslende ovanfyre Igle- 
tveit i Selgjord. Der var tussar stødt. 

Bror til gamle Tov To laag der i eit gamalt kvennhus og 
mol ei gong. So var det i skomingi, han hadde nett gjort ifraa 
seg og vilde heim. Daa møtte han eit kvende, som gjekk aa 
spita. Ho gloste so blidt paa honom, og var ung og ven aa 
sjaa til og stasleg klædd. Han stod nett og vilde tala til henne, 
men daa vart ho burte, midt for augo hans. 

Sea var det ein som heitte Somund Larsson, som hyste for 
seg i Kvennhus-kosi, og vilde ryddje seg upp plass der. Men 
daa ?n hadde stogo uppe, og hadde flutt inni ho, so vart det slik 
gnavel og uro heile nættane, at Somund ikkje fekk svevn paa 
augo. Det tusla og tassa rundt veggine, og gnavla og gjekk 
yvi golve, stundom stansa det tett framfor sengi hans og mulla 
og smaarødde og musa so laagt: «Sommonn, Sommonn !» 

Verr og verr vart det, og so tok det paa aa kreka full stogo 
av crm, det krok og krabba i kvart veggjemot, og i kjellaren 

og rundt veggine urde det og krudde. Somund var ikkje nokon 
kvekkin kar heller; men han vart likevæl nøydd til aa ryme, og 
kom aldri i stogo si meir. 


Tussar i Kilen. 


Paa Sud-Kilen i Kilebygdi staaka tussane fælt. Nedi gjorde 
stod ei gamall eik; til den bar folki mat og drikke til kvar 
høgtidskveld. 

Ein mann i Kilen heitte Knut; han var endaa smed. Han 
rudde upp ein stoule i Kilemarki som heitte Svartevasstoulen. 

So hadde han tri hestar, Knut; den eine var musut, og honom 
stulla tussane so han stødt heldt seg feit og fin; men dei andre 
tvo drog tussane maten ifraa, so dei stødt var turre og stygge. 

Knut hadde ein tenestgut, som heitte Olav. Eigong fann han 
ein vott i gjevarhole i lødo, den hadde tussane mist, og den var 
so rar laga. Han var spita av granlav, og hadde tvo tummar. 
Olav tok votten inn i stogo og gøymde ”n. Men so var det 
kvelden etter, Olav vilde ned og stulle hestane. Med han stod 
inni lødo og rykste høy, so visste han ikkje av, førr det kom 
smettande ein litin graatasse inni dynni og treiv honom i nakken 
og kasta honom som ein fillehudsko langt burt paa tune. 

Der laag han so skamslegin, at han orka ikkje rise upp, og 
heller ikkje rope um hjelp. Folki inne totte Olav vart lenge i 
stallen, og undra seg yvi at dei ikkje høyrde ein knyst fraa 
honom, for han tulla og kvad kvar han för, denna Olav'n. Daa 
dei kom ut fann dei ”n liggjande i uvite og laut bera honom inn 
i stogo, og det gjekk lang tid førr han kom seg uppatt. 


Tussar paa Hugserdalen. 


Hugserdalen er ein plass under Garvik i Selgjord, og ligg 
kav innunder Gagnaas. 

Der var tussar stødt og jamt i gamledagar. For 80—90 aar 
sea budde der ein som heitte Gunnar; han flutte sea til Kivle, 
og so reiste han til Amerika. Daa han budde paa Hugserdalen 

vart han ofte plaga av tussane, og dei var stødt so pingsute og 
gjorde honom ikkje anna enn pelement. 

Um sumaren i høyonni, naar det kunde vera hætt um stun- 
dine, og Gunnar dreiv paa aa bar inn høy, so hende det ikkje 
sjeldan, naar ”n hadde reist seg med høysbyrdi, at tussane var 
bakanfyre og rykte honom ikoll att. Detta kunde vara kast paa 
kast, og Gunnar var tidt so eitrande sinna, at han mest ikkje 
styrde seg; men daa skrasla det og lo so godt attum røysar 


og reinar. 

Ein joleftan stod Gunnar uti tune og hogg ved til helgi. Daa 
tok tussane paa aa snjobaka honom, so det var reint gjerdlaust. 
Snjoballar kom fraa alle kantar, og raaka honom i skallen og 
alle stadir. Verr og verr vart det, og seinstpaa laut han taka 
sprange innatt i stogo. 


Sea budde Tov og Ingerid Kosi der nokre aar. Daa var der 
au tussar. Kvar kveld naar varmen var sløkt paa gruva, og 
folki hadde lagt seg, so byrja det til kala og spinne fram med 
gruva. Og slik gnavel heldt dei, at det var mest ikkje raad 
aa faa nottero. Tov laag jamleg burte paa arbeid, og det var helst 
naar kona og bonni var eismall heime, at tussane trudde seg 
best. Mang ei nott laut Ingerid uppatt og nøre paa varmen, S0 
ho fekk tussane ut. 

Tov vilde i fysstningi ikkje tru noko paa detta med tussane, 
han, og tidt gjorde han berre gapa seg aat det kona fortalde, 
og meinte paa at ho berre skræmde seg sjov. 

Men so hende det ein kveld, at Ingerid vart henta til ei 
barsølkjerring i Lindviki, og Tov laut vera att eismall med 
bonni. Daa det leid til sengjetid og bonni hadde somna, so 
skara Tov elden og la seg i god ro. Men ikkje førr hadde han 
komi i sengi og rogga seg til, førr det byrja fram med gruva. 
Der spann det, og der kala det, og der mulla det og rødde, og 
gvein og baldra paa so mange vis. Han laag ei god stund og 

høyrde paa detta; men det varde og det rokk, og ikkje var det 
ro aa faa. So reis ”n uppatt, nørde paa varmen og sat uppe 


heile resti av notti. 
Men daa fekk ”n sanne det kona hadde sagt. 


Tussane hemner seg. 


Lensmann Hallvor Lid i Selgjord (fødd 1760) budde paa 
Gjuve i Selgjord eit bil. Hallvor trudde so fast paa tussane, 
han. So var det ein stor stor stein nedi Livlikhaugen, som gamle 
Bjønn Gjuve hadde bala so med. Det var ikkje vidare i bruk 
endaa aa mine og skjote stor stein, som dei vilde ha or vegen 
i aakeren og andre stadir der det raaka, og So hjelpte dei seg 
med aa kaste upp holur og grava stein nedi jordi. 

Bjønn Gjuve hadde gravi ned denna steinen fleire vendur; 
men kvar gong vart han hevd uppatt or holo um notti. 

Han trassast lengi soso med tussane; men seinstpaa vart 
|ensmannen leid detta, og so bannstøytte han steinen til aa liggje, 
der han var nedgravin. Etter denna tidi kom ikkje steinen upp- 
att. Men straks etter miste kona til Bjønn vite, Marte heitte 
ho, og vart aldri rett snild sea. 

Hallvor var viss paa, at det var tussane som hemnde seg 


soleis. 


Steinstolen. 


Steinstolen heiter ein plass under Strond i Selgjord. Plassen 
hev fengi namne sitt av ein stein som stod der, førr plassen 
vart rudd, og som var paa skap som ein kubbestol. 

So var det med gamle Steinar Strond livde, han fann paa 
aa køyre steinstolen heim til Strond, og sette ?n i tune der til 
ein raritet. Men um notti vart det uroleg i tune paa Strond. 
Steinstolen stupa og krinta seg rundt tune, og det dunka og 
duna heile notti, so folk paa garden ikkje fekk sova. Detta varde 
nott etter nott, og seinstpaa saag kje Steinar seg onnor raad 
enn a køyre steinstolen burtatt der ”n førr hadde stadi. 

Tussar i Høgefoss-kvennhuse. 


I Høgefoss-kvennhuse i Brunkeberg var jamleg tussar. 

Ei nott laag gamle Hallvor Aase der og mol. Best det er 
byrjar luva til aa svive rundt som ein snurrebass paa skallen 
hans. Det varde eit bil, so vart Hallvor rædd og krossa seg; 
daa slutta det med same. Men utanfor veggen høyrde han det 
hegra og lo so godt. 


Tommes Skotbakkann var der au ei gong. Daa høyrde han 
det ropa utanfyre: 

«Mæ øks aa mæ kniv! Naa vilja me te mæ ”n Tommes!» 

Tommes vart so rædd, at han stod med øksi yvi skallen heile 
notti. 

Ei onnor vende var Tommes der au. Daa byrje fossegrimen 
til spila so det fanns ikkje raad aa sitja still, han maatte upp 
aa danse. Og han dansa og dansa, so han mest sprengde seg, 
og ikkje fekk ”n slutte paa nokor vis, og spile varde mest heile 
notti. 

«Hoss i Jøssu navn bli dette laga!» sa han til slutt. 

Daa tagna spile, og Tommes fekk au slutte aa danse. 


Tussar i Bjønndalan. 


I Bjønndalan, ei sæter i Nordbygdi i Selgjord, var det &veld- 
vart. Aldri maatte dei staake og larme der etter soli var gladd, 
elles vart tussane harme og hemnde seg um notti. Anten dreiv 
dei buskapen av stoulen eller løynde burt koppar og anna, og 
laag der vedahaugar, so hivde dei veden yvi heile stoulen. 

Ein kveld var det samla so mange gutegapar, som skreik 
og braaka og bar seg paa alle vis. Gamle Tarbjønn Rue var der 
au og baade truga og bad dei vera rolege; men dei berre le 
aat honom. Rett som det er, so set ei gjeit i aa ræmje og skrike 
So avskræmeleg. Dei skunda seg ut, og daa hekk det ei gjeit 
etter torvaalen. Det var tussane som hemnde seg. 

Tussar paa Gravalid. 


Paa Gravalid i Selgjord var tussane so grettne og mynduge 
jamt. 

Um sumro, naar det var regn og uver, heldt dei ei fæl 
leven uppi ein nut attmed stogo. Det rapa og rulla og dura 
og glama, so ein kunde tru heile nuten ramla ned. Og so vart 
det kasta steinar ovanfraa nuten og radt heimi tune, og dei kom 

ienom lufti med slik fart, at dei skvatt i kav i jordi. Rarast 
var, at slik steinerts fannst ikkje anten i urd eller fjøll paa 
lang leid kringum. Gamle Gravalid-mannen varsla alltid slaatte- 
karane sine, naar det var regn i vente, at dei maatte sjaa seg 
um, naar dei gjekk yvi tune, so ikkje tussesteinen raaka dei. Det 
var ikkje sjeldan, at stein klass i kav i marki tett attmed dei; 
men aldri vart nokon raaka heller. 

Kveldvårt var det au paa Gravalid. Ingin maatte hogge eller 
banke der, etter det var myrkt, og ikkje gnavle og glama med 
noko slag. Raaka det at nokon av vanvare smelde for hardt 
att stogodynni um kvelden, so sprang ho straks etter upp paa 
vidanvegg av seg sjov, so det riste i stogo. 

Naar kvinnfolki hadde bruka saastongi, og bori inn vatn ti! 
kvelden, so kunde det hende, naar dei var ferduge, at dei kom 
seg ikkje ihug, men stod inne i stogo og slengde saastongi utatt 
i svoli. Daa kan du tru det var kje lengi vente, førr ho vart 
hivd innatt i stogo i slik fart, at ho endereiste seg mot veggen. 


Tussar i Aarnoteren. 


I Aarnoteren i Nordbygdi i Selgjord hev allstødt vori tussar. 
Helst fyre fælt regn og uver hev dei jamleg høyrt, korleis tus- 
sane hev køyrt og romla inni nuten. Nedunder Aarnoteren ligg 
ein stoule som heiter Lidstoul; der er au tussar, og eigaren av 
stoulen, Helge Nordgarden i Selgjord, hev sjav fortalt, at han 
jamt hev høyrt tussar der. Ei gong var Helge eismall inni stogo 
paa Lidstoul, daa donka det og slo tvo slag inni veggen, so 

heile stogo riste; folk fanst det ikkje spor av paa lang leid. 
Detta var tussane som varsla fyre eit fælt uver, som tok ti! 


straks etter. 
* 


Noko lenger nedi lidane ligg Heidbømoen. Der hadde tussane 
eksismo i gamle dagar. Høye Langvenda fortalde, at han ofte 
høyrde tussane eksera der, gjekk i takt, gjorde vendingar, og 
kommandera so det svara i aasane: «Eitt tvo, eitt tvo!» Stundom 
eksera dei med hestar der au (kavaleri), og Høye høyrde skili, 
koss det skramla i beisli, og koss dei protta og skreik. 


Tussane varslar Tarkjel Dalen. 


Tarkjel Dalen i Selgjord var ein dag aaleine paa Svartufs, 
ein plass høgt uppi Bjørgefjølle. Det var i slaattonni, og han 
hadde slegi fraa seg dagen førr, og no hadde han mykje turt 
høy, som han vilde bera inn. Vere var so speglande blankt og 
fint, ikkje ein skydott aa sjaa. 

Til dugurds, daa han stod inni stogo og koka grauten, ropa 
det so kvast: 

«Tarkjel !» 

«Vi de meg noko, saa kom inn!» svara han. 

Um eit bil ropa det att endaa høgare: 

«Tarkjel !» 

Tarkjel svara ikkje. Men so ropa det trea venda: 

«Tarkjel!» — og det so høgt og hardt, at det riste og skalv 
i stogo. 

Daa kvakk ”n og sprang ut, men liknels til folk var kje aa 
sjaa. Men vestanfraa Skogsodd drog svarte regnskyir seg fram 
yvi dalen, og no var det paa tid aa til med høye au. Daa seinste 
byrdi var inne kom regne, som tussane hadde varsla. 


Tussar paa Aadalen. 
Gamle Hallvor Aadalen i Selgjord fortalde, at han jamleg 
høyrde og saag tussar paa Aadalen, men helst fyre fælt uvér 
um SUmro. 

Eigong i slaattonni hadde Hans Hegnin, grannen til Aa- 
dalen, laant ei rive av Hallvor. Um kvelden daa Hallvor hadde 
lagt seg, so høyrde han einkvar, som gjekk uti tune, og han 
høyrde tydeleg det sette fraa seg ei rive innimot stoguveggen, 
so tindane skrapa. 

«Naa kom Hans att mæ riva,» sa Hallvor. 

«Eg høyrde dæ,» svara Dordi, kona hans. 

I det same saag dei gjenom glase ein litinvorin kar med ei 
pikkluve paa hovude, som hotta uppyvi bakken fraa tune. 

Um morgonen høvde det seg so, at Aadalsfolki skulde til 
Uby, ein stoule uppi heidi, og slaa. Daa dei skulde taka riva 
utmed veggen, so var ho burte, og daa dei för framum tune paa 
Hegnin og fortalde detta, so segjer han det, han Hans, at ingin 
der hadde vori utangards um kvelden, og riva laag i lødo paa 
Hegnin, der dei hadde lagt ho daa dei kvelda. 

Det byrja regne um dagen, daa dei reiste paa heidi aa slaa, 
og uvére varde i tri vikur. 

d 

Ein kveld, daa Hallvor hadde lagt seg, vart han glosande 
gjenom glase, og saag ein litin graaklædd gut smette seg inn 
i smidja, og han høyrde tydeleg kor han plaaga og klarra med 
smidjegogni. Men um morgonen laag alt paa plassen sin, og 
ikkje liknels aa sjaa til at det hadde vori folk i smidja. 

* 

Fyre regn og uvér um sumro hadde tussane stødt til vane 

aa rulle stein ovantil bakken og ned i tune. 


Paa Tjønnstoul. 

Gamle Svein Targeirson Klomset i Selgjord (fødd 1703, d. 
1773) laag ein haust uppaa Tjønnstoul og fiska. Um kvelden 
gjekk han inn i eit sel og nørde paa varmen for seg. Best som 
han sit der, kjem det inn ein katt og set seg jamsides varmen. 

«Stakars pus, æ du saa langt uppivi kleivænn,» sa Svein. 

«Stakars pus,» sa katten. 

Daa vart Svein rædd og skunda seg heimatt. 

Det var so makalaust godt fiskje paa Tjønnstoul i den tid. 

Men so ei gong var Svein deruppe med jord av kyrkjegarden 
og saadde rundt tjønnane. Med han gjekk der og saadde so 
ropa det uppi aasen ovanfyre: 


«Spar att ett le! 
Spar att ett le! 
Saa fær de fisk 
bott” de aa me!» 


Men Svein saadde rundt, han, og sea hev fisken minka der 
til kvart aar. Han gjorde detta, fordi tussar og trolldom ikkje 
skulde faa magt med fisken. 


”» 


Kona og døttane til gamle Leidulv Meaas sat paa Tjønnstoul 
med krøteri kvar sumar i lang tid. 

Ein kveld kjem det ei fæl gamall kone, som ingin kjende, 
kruslande inn i selsdynni. Ho bar éi litivori tine i handi, og i 
den hadde ho sylvstas og anna rart, som ho baud kvinnfolk 
aa faa kaupe; men dei vilde ikkje handle med ho. 

«Hør æ du heime daa?» sa dei. 

«Eg bur ne'i kræklinghougænn,» svara ho. 

Best det var, so kvorv ho burt midt for augo deira. 


Tussar paa Sønnstveiten. 


Paa Sønnstveiten, daa gamle Torgjus budde der, saag dei 
jamleg tussar. 

Olav Torgjusson fortalde, at daa han var gutunge og heime 
hjaa far sin paa Sønnstveiten so raaka det ofte at han leika med 
tussegutar; men fysst etterpaa skyna han kven dei var. 

Ei gong han gjætte nedi gjorde kom det smettande fram ein 
litin framand gut. Dei leika og tala saman ei lang stund. Sist- 
paa tok framandguten paa aa springe nedyvi gjorde. Olav 
sprang etter mest ”n orka og kom nær inn paa guten au, men 
var likevæl ikkje god til aa koma heilt innaat honom. 

Detta varde ei stund. So kom dei ned til ein gamall hol 
askestuve. Daa slo guten eine handi innpaa stuven, kikka att- 
ende paa Olav og skratta og lo, og so smatt ”n paa andre sida 
og kvarv burt, var aldri meir aa sjaa. 


% 


Ei gong um hausten dreiv dei paa aa lauva paa Sønnstveiten. 
Paa framsida av stogo var svalgangar (spøkeri-gangar dei kal- 
la). Der inne hadde dei til vis aa løda upp lauvskjervar. 

Medan Olav stend inni gangen og slengjer av seg lauvs- 
byrdi, so ser han ein litin gutunge smett fram millom lauvskjer- 
vane burti gangen. Han kikkar paa Olav, tislar og lær, og so 
smett han undan og gøymer seg att. 

Olav er til fomlar burtimillom og vil faa tak i guten, men 
det er raadlaust, plent som aa gripe etter skuggen. 

«Vent bare,» segjer Olav, «saa skaa eg vel taka deg om eg 
saa skaa kaste upp kvor kjerven att!» 

Han so gjorde au, men like nær var han; guten smaug og 
smatt kvar Olav kom, og lo gjorde han so det skrall i veggine; 
seinstpaa kvorv han ratt burt. 


% 


Paa Sønnstveiten stod eit eldgamalt eldhus; der heldt tussane 
til. Seint ein kveld daa folki vilde leggje seg, saag dei det lyste 
i eldhuse. Dei reiste daa ned og kikka inn gjenom eit glugg. 
Daa saag dei det stod tvo karar og slakta ein svart gris og 
eit kvende stod jamsides og lyste med tyriflisar. 


Paa Nes-Fjøllstoul. 


Nils Langedal laag ein haust vestunder Brokefjøll paa bjøn- 
nejakt. So var det ein kveld han laag i eit gamalt sel paa Nes- 
Fjøllstoul og elda for seg. Daa kom det ein kar og eit kvende 
og sette seg i selsdynni. Dei var Flaabygdings-klædde og ukjende 
for Nils. So tok dei fram ei flaske brennvin, og slo i kvar sin 
dram og drakk. So smaarødde dei med einannan, um dei skulde 

skjenke Nils au ein dram; men det vart ikkje noko. Ikkje tala 
dei til Nils, og ikkje tala han til dei, og best det var kvorv 


dei burt. 


Tussar i Napanuten. 

Det var ein joleftan at gamle Andres Napen hadde bedi bror 
sin, Sondre Hasleviki, taka byrsa med og koma upp til Napen 
og skjote inn joli. Sondre var no skyttar, han, liksom far sin, 
Sondre Dale. 

Daa det leid i skumingi, kjem Sondre til Napen, og So lar 
han dugeleg den gamle bjønne-flinta si og gjeng uti tune og 
smeller av so det durar i nutane. Daa det var gjort, skulde han 
innatt i stogo og faa øl og dram. Som dei væl hadde gjengi 
inn, kjem der ein avskræmeleg smell fraa Napanuten, so stogo 
riste. 

Dei kvokk fælt alle som var inne; men Sondre ladde byrsa 
paa nytt, og gjekk uti dynni og svara med eit skot til. Men 
daa han væl var gjengi innatt, so kjem det ein smell paa nytt 
or Napanuten, og den var dubbelt so hard som den fysste, heile 
stogo dirra og skalv so leire druste av skorsteinen. 

Napafolki vart mest vitskremde, dei; men Sondre berre lo, 
han, og sprang uti tune og ropa: 

«Ja, ja, gutar! me hev ennaa att eit skot aa svara dekkaan 
mæ, men bare mæ dæ goe!» 

So vilde Sondre til aa la flinta si att, men no fekk han ikkje 
lov av Andres til skjote og svara meir, og so vart det stilt 
baade paa Napen og i Napanuten resti av joli. 

«Eg bruka naa flintebørsa mi, eg; men tussænn bruka ka- 
nona, dei, ser du,» sa Sondre so ofte, naar han fortalde um detta. 


Smaastubbar um tussane. 

Paa Aase i Brunkeberg heldt tussane seg mykje i gamle dagar. 
Um vetterkveldane kunde dei sjaa tussegutar, nokre smaa graa- 
tassar med raude pikkluvur, keima og krinta seg etter stulle- 
gjentune millom fjose og lødo. 

Gamle Johans Aase fekk tussebit ein dag han gjekk aa slo 
mnedpaa gjorde. Det var plent som einkvar stakk ”n med ein kniv 
under kne'e. Han vart braatt so klen, at han ikkje kunde stiga 
paa foten. Han var daa til tri doktarar ialt, og tvo av dei sa 
at foten laut setjast av. Den tridje meinte foten kunde sitja, 
og so vart det. Men han vart aldri fullgod. Under kneskjoli 
var eit hol radt inn til beine, og so vreid han ei lereftsfille og 
sette inni der. Detta gjekk han med stødt. 


Guro Aase, som vart gift med Jørund Gjelstad, fortalde, at 
daa ho var heime paa Aase, so saag ho tussar kvar bidande 
kveld. 

Stundom saag ho dei sitjande i rekkjur i laavebrikane, so 
tisla dei og smaalo og var so snøgge 1 vendingane. Stundom 
sat dei etter kamrefjøli au. 

Men dei maa vera trolløygde, dei som skal sjaa tussane. 
Guro var trolløygd, ho, og so ein litin gutunge, som var paa 
Aase. Difor var det berre dei tvo som Saag tussane, og ikkje 
nokon av dei andre fekk auga paa dei. 


Drangelands-slaatten heiter ein slaatt, som mange av dei 
gamle spila so naudande vent paa munnhorpa. Slaatten hev 
namne og upphave sitt fraa Drangelandsdalen ovanfyre Aase. 
Der var det ein mann, som høyrde tussane spila denna Slaatten, 
og so lærde han ”n, og andre lærde ”n av honom att. 


* 


Tusseslaatten heiter ein slaatt, som bli spila paa fela; den 
er blanding av gangar og springar. 

Det var i Brekkegrendi i gamle dagar, der høyrde dei ei gong 
tussane spila og dansa denna slaatten. Naar dei dansa utfyre 


bakke so var slaatten springar, og naar dei dansa yvi slettune 
og motbakke, so var ”n gangar. 

Ingebjørg Kivle, kona til gamle Tov Kivle i Selgjord, sat 
til stoules paa Finndal. 

Ein dag i kveldingi, daa krøturi hadde komi heimatt paa 
stoulen, saag ho ein tussegut, som sprang burti sauflokken og 
klappa saman hendane og smaasjuga; men sauine lest ikkje 
gaa honom. Han var so kavlitin, hadde raud pikkluve og var 
graaklædd. 


Signe Skoland i Selgjord gjekk og leita etter sauine sine ein 
dag heime paa Skoland. I ein litin dal ovanfyre husi fann ho 
dei, og so vart ho vare ein litin graatasse med raud luve, som 
sprang og sjuga og jaga paa sauine. Men det fysste han fekk 
augo paa Signe, so tottest han søkkje tvert ned i jordi og vart 
burte. 


= 


Margit Fiskarbekk i Selgjord sat til stoules i Grunnings- 
dalen, paa Aaslidstoulen. 

Ovanfyre sele var ein stor rund haug, og der vilde sauine 
so fælt gjerne liggje, men aldri fekk dei lov til for tussane. 
Best dei hadde rogga seg der, so vart dei uppskræmde og jaga 
radt nedi enden av stoulen. 

So var det ein kveld at sauine hadde kurra seg uppaa hau- 
gen, daa stelde Margit seg attmed veggen og vilde sjaa koss 
dette vilde gange. 

Ho vart straks vår ein tussegut, som sprang rundt uppaa 
haugen, lyfte paa hendane og sjuga og jaga sauine, so dei kom 
setjande nedyvi i villt flog som vanleg; men daa vart guten 
burte. 


Ingebjørg Rolvshus i Selgjord gjekk ein dag og gjætte krøturi 
burti nokre myrkjosir attanfyre stogo paa Rolvshus. Det var 
litt doggregn og skodde-tykt denna dagen. 

Med ho gjeng der, so bli ho vari ein tussegut burtpaa ein 
aasknatte ende burtanfyre seg. Ho saag honom so kavende væl, 
han var so merkeleg ven i andlete og pynteleg klædd. Haare 

sitt hadde han kjemt i ei fin benke, som hekk undan den raude 
pikkluva. Ingebjørg laut ha eit auga etter krøturi au, og daa 
ho atter vilde bisne paa tussen, so var ”n burte. 

Detta skal vera den seinste tussen, som nokon hev sett i 
Nordbygdi. 

Gunlaug Bekkhus i Selgjord gjætte paa Storstoul utanfyre 
Kroketjønn. 

So var det ein dag ho vart vare ein tusse, som stod attmed 
ein stein og stirde paa ”o. Han hadde raud pikkluve og langt 
graatt skjegg, og saag ut til vera fælt gamall. 

Gunlaug vart so rædd, at ho kasta av seg treskone, og sprang 
heimpaa stoulen til mor si og fortalde det. Ho fylgde med ho 
burtaat og vilde sjaa; men daa var tussen burte. 


Svein Olavson gjætte paa Nystoul attmed Aarhus i Selgjord. 
Ovaniyre Nystoul er nokre aasrabbar. 

Ein dag saag Svein ein litin tussegut, som kom frampaa aas- 
rabben, og kika ned til honom og lo. 

«Eg hae aller trutt paa tussar førr,» sa Svein; «men etter 
denna tid laut eg tru paa di.» 


* 


Gamle Hans Steinarson i Selgjord var fødd paa Haddland, 
plass under Gjuve. Seinare flutte foreldri hans ned til Sleggje- 
moen og budde der. 

Daa Hans var ein gutunge, og gjætte sauine heime paa 
Sleggjemoen, so var det ein dag han saag ein litin graaklædd 
gut, som sprang og klappa i hendane og sjuga og dreiv sauine 
att og fram, so dei ingin stad fekk gange i fred. 

«La vera souinn mine, du!» ropa Hans. 

Men guten lest aldri høyre det. 

«Daa la eg te banne, at ”n skulle la di gange i fre,» for- 
talde Hans. 

I det same vart guten snupt burte, midt for augo hans. 

Paa Heggtveit maatte dei aldri spinne torsdagskveldane, utan 
dei breidde eit tjell paa golve og sette rokken paa. Gjorde dei 
kje det, so kunde dei vera visse paa, at rokken dura heile notti, 
og tussane spann. 

Olav Fosshyl kom seint ein kveld til Ramskeid. Daa stod 
det ein litin graatasse innmed fjosveggen og slakta paa ei kvit 
gjeit, og eit kvende stod og lyste. 

«Gu kvell,» sa Olav. 

Daa vart dei burte med ei gong. 


%* 


Daa Johans Flatin budde paa Ramskeid, var det ofte han 
saag tussebonn, som dansa og leika seg i høvvelilisi inni veda- 
skjole, med ”n sjav stod der og snikkera. 


Fraa Heggtveit saag dei so væl til Ramsaas. Ofte kunde 
dei sjaa tussegutar, fire-fem i fylgje, springe etter einannan 
nedpaa dei flate slette bergi, og der sette dei seg. 


Tussepengar. 


Ei hjuringgjente i Brunkeberg var alltid so tilvens med 
tussane. Og det raaka ofte naar ho traska i skog og mark med 
krøturi, at ho baade saag og høyrde dei. 

So var det ein regnvérsdag at ho gjætte langt nordi skogen, 
ho hadde krabba under ei tjukk gran og sat der og sturde. Best 
det er bli ho ølosande nedfyre seg og ser ei heil dyngje med 
skinande sylvpengar liggje inn i bakken. Gjenta vart reint ør 
yvi aa finne so mange pengar og greip nedi etter ein roka neve 
og gøymde i fyrklæde sitt. Men i det same ser ho buskapen 
rekkjer avstad, og so skundar ho seg etter og vil vende dei 
attende, so ho rett kunde faa gjeva seg tid til aa pila upp kvar 
mynti. Um ei liti stund hadde ho sanka krøturi isaman att og 
rogga dei, og so skunda ho seg fegin upp til grani att der 

pengane laag — men daa fanst det ikkje liknels til pengar, ikkje 
ei mynt. Gjenta vart reint utav seg og grov og leita langt nedi 
svarte moldi; men alt var faafengt. Seinstpaa sansa ho seg og 
var nøgd og glad i dei pengane ho hadde trivi fysst, og skyna 
at detta var ei gaave fraa tussane. Dei hadde so undarleg ei 
lukke med seg dessa pengane. Bruka ho dei i handel so vende 
det seg alltid so, at ho fekk att mangedubbelt for dei. Dei drogs 
til so ho sistpaa hadde mange hundre dalar, og so kaupte ho 
seg ein gild gard til slutt, og livde i vælstand alle sine dagar. 


Tussane spilar. 


Svinøkslid heiter ein vaarstoule under Nes i Ytre Selgjord. 
Ein laurdagskveld, med gjentune sat med krøturi der, var det 
samla nokre gutegapar, som floka med gjentune der og spila 
og dansa heile notti. 

Knut Venehoug var der aa spila. Daa dei för heimatt paa 
morgosida, Knut og ein annan gut, og hadde komi nedi kanten 
av stoulen, so høyrde dei det spila so naudende fint uppi ei 
tjukk granlid. So ven ein feleslaatt hadde dei aldri høyrt, og 
slaaftune var so undarleg rare. Inkje nokon anten nære eller 
langt ifraa kunne spila soleis. Dei vart reint klumsa av spele 
og visste mest ikkje kor dei var, berre høyrde paa dei undarlege 
tonane. 

Men so braatagna spilingi og alt vart kurt. Daa gjekk dei 
upp og vilde sjaa; men der fanst ikkje likt til folk. 


Han Lars. 


Lars var fødd og uppvaksin paa Selgjords-heid. Der var 
mykje av trolldom og tussar i gamall tid, og Lars var soleis alt 
i ungdomen godt kjend med dulde heimar og dulde maktir. 

Lars var ein rar sole. I uppvoksteren kom han til Houge- 
stoul i Ytre Selgjord. Der tende han ei viku for aa ha kosten 
den andre, var soleis fri onnorkvar viku. 

Friviko si nytta han godt ut. Daa laag han rundt i markine 
og braut tyristuvar og brende tjøru og koka bik. 

Stundom tok han paa seg aa ilytja og ryddja burt gamle 
røysar som laag inni gjorde, og so fekk *n lov til aa saa jord- 
eple i røysestaden tri aar paa rad, det var løni. 

Mannen paa Hougestoul døydde, og enkja, Torhild heitte ho, 
var ei druste, og Lars gruvla so smaatt paa aa slaa lag med 
henne. So var det joleftaen etter at mannen var død. Daa vilde 
Lars «sitja glomsk», for aa sjaa kven han skulde faa til kone. 
Han stelde upp tri koppar frammanfyre seg paa borde: ein med 
vatn i, ein med mjølk i og ein med øl. 

Lars sat i høgsætbenken fælt aalvorsam og stirde stivt fram- 
fyre seg. No skulde han snart faa sjaa, kven kona hans skulde 
bli, og drakk ho av øle, so skulde det tyde rikdom, drakk ho 
av mjølki so skulde det bli so maugeleg vælstand; men drakk 
ho vatn so vart det fatigdom. 

Best som Lars sit so kjem Torhild sveisande upp or sengi, 
burt til borde aat Lars og drakk ein dugeleg slurk av mjølki. 

Ja, no visste Lars det han vilde vita, og det var kje meir 
aa gruvle paa detta, naar det var so lagje. Lars og Torhild 
hadde brudlaup straks etter. 

Men etterpaa tok Lars til aa gruvle fælt paa, um Torhild 
hadde komi upp or sengi med vilje, eller det berre var aandi 
hennar. Sjov forplikta ho seg paa, at det berre var aandi hennar, 
som Lars hadde sett, og at ho, Torhild i kjøt og blod, laag 
att i sengi. 

I det vanlege kvardagsstræve her paa denne synlege, synduge 
jordi hadde Lars mykje vondt og vrangt aa stridast med. Det 
var eit kav og stræv for aa liva, og tidt gjorde han baade svalt 
og fraus. Men Lars var like rund, han, for det han ikkje kunde 
naa og njote i det røynlege liv, det naut han so indarleg og 
til fullnads i dei ljose rike draumane og hugsynine sine. Han 
drøymde um grommelege store skattar, som laag gøymde ymse 
stadir i jordi, og som han eigong skulde finne — og verta fæ- 
lande rik. Um store, vene tussegardar, som han skulde taka att 
av tussane og verta eigar av. 

Stundom hadde han funni gull- og sylvgruvur, som minst 
var verd 300 speisi, fortalde han. Naar han vilde finne dulde 

skattar i jordi, bar han katten med seg ut, og so drog han honom 
etter rova heile gjordi yvi, og der katta kvæste og skreik fælast, 
der laag skatten, og der skulde han grava. Detta maatte helst 
gjerast kvar torsdagskveld. 

Stundom leita han etter tussegardar au. Dei var store og 
vene, men usynlege. Det galdt daa um aa faa drivi burt troll- 
doms-sløre, som løynde dei. 

Kvar høgtidseftan gjekk difor Lars burti markine, der det 
var segn um, at tussegardar skulde ligge. Daa hadde han ein 
sylvholka kniv, som han hadde gjengi rundt altare med, og 80 
sprette han og kasta denna kniven fyre seg rundt der tussegarden 
skulde liggje. 

Tidt laag Lars paa jakt au, helst etter bjønnen. Ei gong 
laag han paa bjønnejakt langt uti Øvlandsmarki. Han heldt 
til i eit gamalt fille sel med eit hol i veggen, som han vilde 
skjote igjenom. Det var næst under jol og brennande kaldt, so 
Lars fraus mest ihel, han hadde berre ein gamall filleskinnfeld 
kring seg. 

Det var jamleg svikne vonir for Lars. Det raaka visst aldri 
han fann dulde skattar eller tusseheimar eller skaut bjønn. Men 
han tapa aldri mode. 

Fraa Hougstoul flutte Lars til Veslestoul høgt uppi Lidfjøll. 
Der var han jamleg isaman med tussane. 

Stundom høyrde han dei slakta gris, so det gvaala og grylde 
i fjølli. Stundom høyrde han tussegjeitane mekra, og stundom 
kyrne rauta uppi fjølli, helst fyre anna ver. 

Lars kunde ikkje so lite av trolldom heller; men det var lite 
han bruka det. 

Naar kyrne var i vantrivnad og ikkje anna muna, so skulde 
ein taka ein neve jord av tri eigarar og blande i mjøldeig, og 
so skulde ein gjeva kyrne dessa deigbitane fastande tri torsdags- 
kveldar paa rad; detta muna alltid, sa Lars. 

Naar ein vilde faa mykje smør, so skulde ein segja: 

«Samle aa simle 
draga litt oto kvor manns kjinne 
aa avat mi kjinne.» 

«Detta sa Ingerid Høgeli stødt naar ”o kjinna, aa meir smør 
fekk ”0 hell andre folk,» fortalde Lars. 

Ei gong var Lars upptil Staalstoul i Lidfjøll og henta ein 
mjølkeholk. Paa heimvegen vart det svarte notti, og holken var 
dugeleg tung. So sette han seg til kvile attmed ein litin fjøll- 
vegg. Daa visste han ikkje av, førr han sat inni ei varm og 
koseleg stogu. Der var ein gamall mann og ei gamall kone 
inne, og So bonni deira, ein heil flokk. Lars vart traktera paa 
det aller beste med mat og drykk, og folki var ovlæte venlege 
imot honom. Lars takka for seg og let væl for trakteringi, vilde 
so taka holken sin og aka paa heimvegen. Men daa segjer 
gamlen frammed gruva, at ein av sønine hans kunde fylgje Lars 
heim og bera holken. 

Daa hugsa ikkje Lars meir. Um morgonen, daa han vakna, 
sat han i kubbestolen sin framved gruva paa Veslestoul, og 
mjølkeholken hans stod paa borde.... 

So var det eingong Lars hadde ei kyr, som han gjekk og 
lyddest til, ho var nett daglaus og skulde bera. So ein kveld 
var han i fjose og saag, det var paa hendar med kyri. Han 
gjekk likevæl inn og sette seg i kubbestolen attmed gruva, og 
der somna han. Daa han vakna skunda han seg nedi fjose att. 
Daa hadde kyri bori, og kalven hadde tussane lyft varsamt 
uppi garden. No vilde Lars mjølke og gjeva kalven. Men daa 
han skulde til, so var kyri au mjølka og kalven gjevin. 

Lars hadde ein peningpung au, som var slik trollskap med. 
Det hjelpte ikke kvar han gøymde han. Um han læste pungen 
ned i kistur eller skaap, so vart pengane trolla utor honom. 
Eigong hadde han læst pungen inn i eit skaap, og det var 
18 speisi i han, men endaa hadde einkvar trolla til seg kvart øre. 

Figong fylgdest Lars med ein uppyvi Selgjordsstrondi, som 
trolla 50 øre utor pungen hans. Etter detta vaaga aldri Lars 
aa bruka han. | 

Torhild døydde um nokre aar, ho, og daa var Lars plett 
eismall att paa Veslestoul. Men so kom Jakob Persen, den 
velkjende skoghandlaren, til slaa lag med Lars. Han var ne 


PE 


au éin rar sole, og dessa tvo sellane busa daa ilag paa Vesle- 
stoul. Dei var kje kræsne paa maten, eller vandne um seng 
og sæte dei gutane. 

Lars hadde no krøtur au han, maa vita, og so stulla dessa 
tvo daa, den eine stulla og mjølka, og den andre stod med ei 
stor tyrilogu og lyste, so gneistane flaug rundt veggine. Um 
nættane var dei mest i arbeid og rørsle, um dagane sov dei 
vanlegast til klokka ellev — tolv. 

Den gamle stogo paa Veslestoul var heller skral, so dei 
fraus mest ihel um vetrane. Fraa dynni til gruva var det 
snjoveg plent som ute paa tune, og snjoen innmed gruva var 
likso frosen og mjølen som ute; fysst um vaaren tina denna 
vegen upp. 

«Jeg synes synd paa dig, Lars, jeg vil bygge en ny stue 
for dig til sommeren,» sa Jakob ein kveld dei sat og baka seg 
i gruva, og Lars vart fegin i detta. 

Daa vaaren kom klemde karane til med fyrelogo si. Jakob 
skulde vera byggmeistar, og Lars skulde hogge timmer og 
draga «bygningsmaterialer paa pladsen». Det gjekk uventande 
au; men Jakob hadde no aldri hoggi eit laft fyrr, og stogo 
vart heller grufsut og ovi i veggjemoti, so ein katt gjerne 
kunde smjuge ut og inn; men «det øjør ikke no”! det gjør 
ikke no”! stuen siger isammen og tar sig igjen, naar tyngden 
kommer paa,» sa Jakob; og Lars trudde det same. 

Jakob bygde stogo spent ferdug, mura peis endaa til, og 
Lars var «handlanger». 

Daa dei hadde flutt inn i den nye stogo si all «inventar» og 
«møbelmang», som Jakob kalla det — han var fødd og upp- 
voksin i Oslo han, maa vita — daa totte nok Lars, at detta 
var grumme greidur. Men likevel trekte det og nara fult i 
veggjemoti, for det gliste ut rundt um, og det saag nok ikkje 
ut til at timra vilde «ta sig igjen». 

Men Jakob visste raad, han. Lars hadde nokre store gilde 
mjølbyrur og eit ovlæte stort kjer. Dessa slo ”n sunde og tok 
dei breide plankestubbane og stavane og klædde veggine med, 

innmed sengi og der det trekte allra verst. So sende ”n Lars 
til handlaren aa kaupe olje og himmelblaa maaling. So maala 
'n paa denna klænningen daa. Det var kruna paa verke. 

«Nu er Lars fornøiet, se hvor han smiler!» sa Jakob daa. 

Det var smaasamt for karane med maten um sumaren, daa 
dei bygde. So ein dag fanga Jakob ein litin hjasaunge; den 
kom han heim til Lars med. 

«Denne skal vi lægge paa, og gjøde op, saa faar vi en deilig 
slaktebokk av den til høsten,» sa han. 

Detta totte Lars au var godt betenkt. Tett attmed stogo 
hadde Lars ein byggaaker, der skar ”n brodd og stulla hjasa- 
ungen med heile sumaren. Utpaa haustkanten var det ikkje stort 
att av byggaakeren, og Lars var til melde um, at no laut dei til 
slakte hjasen. 

«Nei nei, vi maa faa no mer fett paa ”n, saa tar vi ”n,» 
svara Jakob. 

So laut Lars til stulle att. Men ei stund etter var kje Lars 
varsam nok, hjasen smette seg ut jamsides honom i dynni og 
vart burte. 

Dei samstavast alltid godt, Lars og Jakob; men eigong kom 
det likevæl ei kurre paa traaen. Lars hadde fengi i foræring 
ein kalveskalle nedpaa Rugtveit. So skulde han nett eit ærend 
fram i bygdi, og vart burte i tvo dagar. Daa han so kom heimatt 
hengde han paa ei gryte, det fysste han gjorde. Vilde koke 
kalveskallen, og hadde kaupt med seg ertar og gryn til ha i 
supa au. Men daa han skulde tilsjaa, so hadde Jakob koka 
skallen, og eti upp alt kjøte, rubb og rakje. Daa var han harm. 

«Eg likar ikkje snake kattur i husi,» sa han. 

«Hvad sier du, Lars? Sier du jeg har spist opp kjøtte dit?» 
sa Jakob. 

«Eg sei kje dæ, eg, dæ sei eg ikkje; men snake kattur, sei 
eg, dei hev snaka i seg kjøte paa kalvehousen,» sa Lars, og so 
var dei snart gode bussar som førr. 

Oskoreidi. 


Oskoreidi ferdast helst kring jolebil. Med i feri var sovorne 
menneskje, som etter døden ikkje kunde koma i himmelen; men 
heller ikkje hadde gjort so mykje vondt i verdi at dei kom til 
helheim; ellest var der fyllehundar med, og rivubikkjur, og svi- 
karar. Dei reid paa store svarte hestar gjenom lufti; i brodden 
saag du Guro Rysserova med den lange rova si. Møtte ein dei, 
so maatte ein kaste seg ned, og daa sputta alle i ferdi paa ein; 
men det gjorde ikkje noko, naar ein berre sjav sputta att, etter 
alle hadde fari. 

Raamond Rue i Selgjord livde i seinste luten av 1700-tale. 

So var det ei gong næst under jol, at han var so tidleg uppe 
ein morgon, og gjekk nedi stallen og vilde stulle hesten. Han 
var i berre skjurta og buksune, og paa okleskorne. 

So klauv han uppaa stallstreve etter høy for hesten. Daa 
han kom nedatt i stetti med vondulen under haandi, so gaadde 
han ikkje aat førr han steig beint ned i ein sale paa ryggen 
av ein stor svart hest. 

I same rappe tok hesten til flogs, snedlides uppyvi haugane, 
plent som ei pil rende han avstad med Raamond i salen, og 
høysvondulen sat han med under armen. 

Det var eit heilt fylgje med ljote fæle folk, og ville aga- 
lause hestar. Dei tok leidi uppyvi til Sundsbarmsvatne. Der 
stansa dei og baka seg braud paa Sanden. Det var gjort i ei 
handevending, og so tok dei avstad att, nord gjenom Langlim, 
yvi Vasen til Ommersdal, og so radt uppyvi til Kvamen. Daa 
snudde dei ned att, og för yvi ville heidar, yvi vatn og land- 
jord like godt, koss det saag ut. 

Daa dei kom til Bakken i Svartdal, so kvilde dei ei ørliti 
stund. Av garde la dei att, nedigjenom Svartdal og Flatdal 
og vestyvi Flatbygdi (i Selgjord). Daa dei kom midt for Rue, 
tok det til ljosne av dagen, — so er der ei tiduolle der, innmed 
Røytemyr —, daa kjende Raamund seg att og ropa: 

«Jøss, æ me alt her!» 


76 


Daa smaug hest og sale undan honom, og heile fylgje kvorv 
burt, han stod att eismall med høysvondulen under armen. 


Der Oskoreidi sila av og kasta ned skrammele sitt, kom der 
stødt til aa hende ei ulukke. 

Paa Rolvshus i Selgjord høyrde gamle Ingebjørg, at dei 
sila av uti tune ein kveld, og straks etter kom det ein gut og 


hengde seg paa laaven. 


Paa Aasland, utpaa Selgjordsheid, sila oskoreidi av paa 
take. Nokre dagar etter brann stogo upp. Det var i 1814, og 
mannen laag ute i krig. 

» 

Paa Aase i Flatdal tura dei og drakk ein kveld i joli. Tvo 
sprette belte, og den eine vart ihelstungin og laag død paa 
golve. Daa kjem oskoreidi ridande inn gjenom dynni, tek like 
med seg og reiser att, og kasta ein brand paa golve istaden. 
Paa laaven laag att nokre taumar etter dei, som hev vori paa 
Aase sea. 

* 

Jon Barstad møtte oskoreidi i Aasebrekkune, ei gong han 
kom ridande nordanfraa Svartdal. Han hoppa av hesten og 
la seg paa ryggen og rette armane fraa seg. 

«Sjaa der ligg ein kross» sa dei og skunda seg framum. 

Paa Bakken i Svartdal var mann og kone uvenir alltid. 
Ei vende, dei slost, kjem Guro Rysserova inn og set seg paa 
skaapkruna og ser paa dei, og eit heil skreid av ymse slags 
dyr fylgde henne. 


Lussiferdi. 
Lussi var eit ørlite kvende, som styrde Lussiferdi. 
Aanond Hougen møtte Lussiferdi i Hougesvingen i Selgjord. 
ei vende; det var seinst i joli. Lussi var fyre, ridande paa ein 

sopelime, etter kom alle slags undarlege dyr. Etter dei alle 
kom ei halt høne, som hinka og hoppa og ropa: 
«Te Skararu, te Skararu! Te dugnings, te dans!» 

Det var helst Lussinotti, tri dagar fyre jol, at Lussi var 
ute og för, og lyddest innum i kvart huse. Vilde ein sleppe, 
at ho kom inn, so maatte ein ride paa braudskoro rundt golve 
tri vendur. 


Trolldom. 


Ingerid Eiriksdotter Kaaljørju. 


I 1661 vart Ingerid Kaaljørju brend paa Klostergjorde ved 
Skien. Um henne liver enno segnir, og ho skal ha vori den 
mest avskræmelege trollkjerringi, som hev livt i Telemark. 


Ingerid hadde ikkje fast bustad, men var ei «lauparfente», 
som rok rundt i Telebygdine, og var reint eit illvette, som folk 
ilkast med aa sjaa. 

Seint ein kveld kom Ingerid og mannen hennar til Lonar 
i Sauland og bad um hus notti yvi. Lonarmannen torde ikkje 
segja nei, og let dei faa husveru. Men daa det leid lenger ut 
paa kvelden, so tok dei paa aa trette so andorskeleg Ingerid 
og mannen hennar, at folki paa garden vart reint skræmde. 
Daa segjer gamle Olav Lonar, at anten so skulde dei slutte 
med trettingi, eller so fekk dei gange paa dynni att. Daa tagna 
Ingerid og lest blikke seg att. 

So spurde ho mannen sin, kva slags mat han ynskte seg. 

«Eg vil ha fersk fisk,» segjer han. 

Det var vetters tidir, og difor tottest sovorin mat vera raad- 
laus aa skaffe der i grendi. Men Ingerid snugga paa dynni, 
og um eit lite bil kjem ho att med eit stort fiskekræe av feit 
fin fisk, og so ferskjen at det draup av ”n. Daa segjer han 
Olav Lonar: 

«Eg synes dæ æ rart, Ingeri, at du ska væra saa fattig, 
som har makt te aa gjæra slike ting, aa kan faa dæ du ønskjer 
deg!» 

«Jau,» segjer Ingerid; «me var tri som vigde oss te develen 
paa ei gong; dei andre tvo var Øli Uvaas i Hjartdal og Ragn- 

hild Blika i Svartdal. So skulde me draga straa um, kven av 
oss skulde vera fatige, og luten kom paa meg. Difor gjeng eg 
som ein tiggjar, og dei hine tvo sit paa gilde gardar og hev 
store rikdomar.» 


Gunleik Bakken i Svartdal var ein fæl kjempekar, gruveleg 
stor og sterk, og vond og tverr imot alle. Alltid naar det var 
brudlaup einkvar stad i grendi, so laut Gunleik verta bodin, 
ellest kom han ubedin til lage, og var vond og vill og truga 
folk paa live. Naar so brurferdi reiste til kyrkja, so reid han 
alltid i fyreenden. 

Ingerid og Gunleik var stødt i uvenskap, for Gunleik vilde 
aldri lata henne anten hus eller mat. 

Ein dag kjem Ingerid inn paa Aase i Flatdal; der fær ho 
høyre, at denna dagen er ei brurferd ventande ovanfraa Svart- 
dal. Daa bad ho kona etter ei braudlefse; men fekk ingjo og 
skunda seg utatt. Burte i vegen, der ho visste brurferdi vilde 
koma, rita ho ein strik tvers yvi vegen, og so mulla ho og las 
noko som ingin skyna. Den som fysst stiga yvi sovorne troll- 
strik var dauden i vald, og stupa med det same. 

Detta hadde ho etla Gunleik Bakken, for ho visste, at han 
som vanleg reid fyre ferdi. Men no raaka det so, at kona paa 
Aase trega paa det, at ho ikkje let Ingerid faa det ho bad um, 
og so let ho dotter si, ei liti tiaars gamall gjente, springe etter 
henne burtpaa vegen med ei braudlefse. Veslegjenta, som sjav- 
sagt inkje illt ottast, rende beint paa trollstrike og stupa død 
paa flekken. Daa Ingerid gaadde aat detta vart ho ille ved, 
ynka og jamra seg fælt, og fortalde kven det var etla; men ho 
hadde ikkje noko magt til aa gjera det umatt. 

Straks etter kom brureferdi, og som vanleg var Gunleik i 
fyreenden. Daa han fekk høyre, koss det hadde bori til med 
veslegjenta, og at Ingerid hadde etla honom denna dauden, 
vart han som ventande rivande sinna og banna paa at han skulde 
slaa henne spent ihel fysst han raaka ho. 

Ei noko lang tid etter kjem Ingerid til Bakken og gjev seg 
i prat med Gunleik, plent som ingenting var hendt. Gunleik 
stod nett og flaadde paa ein hest, som hadde dauda. 

«Her æ fart i skjyi idag,» segjer Gunleik. 

Ingerid gloser upp yvi seg, og i same rappe triv han den 
eine hesteleggen med hoven og hestskoen paa, og golvar til 
Ingerid alt han orkar midt i andlite. Eit slikt gruveleg slag 
skulde ein venta hadde knust ein bjønnehaus, men Ingerid stod 
like rak, som inkje var, berre litt blod tippa utor nasane. Ho 
heldt hendane under og let det drupe nedi dei. Men Gunleik 
treiv armane hennar og heldt dei ut, so blode fekk drjupe paa 
jordi; daa hadde ho ikkje magt til å gjera trollskap med det. 

Endaa ei gong kom Ingerid til Bakken. Det var seint ein 
kveld, og ho bad um hus til notti. Men som vanleg vart ho 
jaga ut att samstundes. I dynni vende ho seg og sa, at «den 
raude hanen» straks skulde gala i garden. 

Ikkje lengi etter brann alle husi paa Bakken. Det er for- 
talt, at tjøro rann i bekkir fraa branntuftine og radt ned i 
djupaste dalen, for alle husi var uppsette av ovstort feitt furu- 
timmer. I mange mannsaldrar etter var det synleg der tjøro 
hadde runni. 

Etter detta tapa Gunleik mode og vilde ikkje ertast med 
Ingerid meir. Heller ikkje vilde han bu nede i dalen lenger 
og sitja midt i allfarvegen for alle trollpakk. No flutte han paa 
baksida av dalen og hyste for seg øvst uppaa fjølle; der vilde 
han liva «under grøn topp», sa han, og bygde difor husi sine 
av grann og grøn furutopp, som ikkje fanst tyri eller malme i. 
Tuftine skal enno vera synlege der. 

Ingerid hadde ei sjukdotter som tende hjaa Hjartdalspresten 
(herr Povel?). Ho var ung, berre eit baan aa kalle; men var 
væl inne i trollkunstine, som ho hadde lært av sjukmori si. 

Ein dag hadde dei det so anvint i prestegardskjøkene, og 
So bad dei denna gjentungen skunde seg burti vedskjole etter 
eit flistrog og kveikje varme under grytune i peisen. Snøgg 

som ein vind för gjentungen til skjole og kom att med eit trog 
fullt av flisar, sette det paa aaregrima og mulla nokre ord — 
husk! so för kvar flisi som ho var blaasi utor troge og burt 
under gryta og fræste og brann so det dura. Dei andre tenest- 
gjentune som saag detta, vart reint fælne og fortalde det til 
presten. 

No kom presten sjav og yvihøyrde gjentungen, som for- 
talde ho hadde lært sovorne trollkunstir av Ingerid, sjukmor si. 
Presten hadde hug til aa røyne henne, kor langt ho hadde komi 
i svartekonsti, og so spurde han, um ho kunde mjølke ei av 
kyrne hans utan aa vera nære dei. Jau, meinte gjentungen, og 
s0 reiste ho og presten tvo eine burt i vedskjole. Presten nemnde 
ei av kyrne sine paa namn, og bad gjentungen mjølke. Daa tok 
ho tvo knivar og sette inn i veggen, og so byrja ho til mjølke 
og tøygje paa knivskafti, og det varde ikkje lenge, fyrr mjølki 
sjugi og susa utor skafti for kvart take. Um eit bil segjer 
gjenta: 

«Ja, no kjem det blod, og daa maa eg ikkje mjølke meir, 
elles so daudar kyri!» 

«Berre mjølke, du!» sa presten. 

Gjenta so gjorde, og blode sjuga utor knivskafti. Sistpaa 
segjer gjenta: 

«No er kyri longe sea daud!» 

Daa sa presten, at det kunde vera nok. 

«Kan du mjølke kyri til husmannen min au, daa?» segjer 
presten. 

«Jau,» svara gjenta, og det gjekk daa liksom førr, tilsist 
kom det berre blod, og gjentungen mjølka endaa eit bil; so sa 
ho, at den kyri au laag daud. 

Daa gjekk presten ned i fjose, og kyri som han hadde 
nemnt laag daud i baasen. Seinare utpaa dagen kjem hus- 
mannen au og klagar seg ille, for kyri hans hadde dauda so 
braatt. Presten bad honom gange ned i fjose og taka ei av 
kyrne til presten i staden. 

No tok presten seg av gjentungen og fekk løyse hennar fraa 
trolldomspakti og leide henne innpaa betre fyreset. 

«Du er so ung enno, at eg kann hjelpe deg, men sjukmor 
di finnst det ikkje berging for,» sa presten. 

Med presten fortalde ho: «Daa eg og mor sat paa høge 
fjøll, kunde me ynskje oss varme ferske brød fraa Danemark, 
og so hadde me dei med same.» 


Ingerid kom ein kveld til Per Finnøy og bad um hus; men 
Per nekta ho det. I det same kom kona til Per or stabbure 
med ein mjølkopp i haandi. Daa trolla ho henne, so ho sprang 
beint paa vatne og drukna førr nokon fekk koma og hjelpe henne. 

No vart Ingerid klaga for retten. Per stemde henne til tings, 
men visste fyreaat, at det var liti von um aa faa dom paa den 
megga. Difor reiste han til sjukdotter hennar og spurde, kor- 
leis han skulde bera seg aat for aa vinne saki. 

Dagen daa tinge skulde haldast og saki paadømast, var Per 
tidleg ute, og yvi dynni inne i tingstogo hadde han bora eit 
hol i himlingi, so han kunde liggje der uppe usett og sjaa beint 
ned paa folki naar dei steig inn. Gjenta som tende hjaa pre- 
sten hadde sagt honom, at dersom han fysst fekk festa augo 
paa Ingerid, naar ho steig inn i tingstogo, so vilde han vinne 
saki; men var Ao den fysste som feste augo paa honom, so 
gjekk ho fri. 

Per hadde ikkje lengi legi uppaa himlingi og kikka ned, 
førr Ingerid kom sveisande inn dynni; men i det same sette ho 
i eit stygt skrik og hoppa høgt. Per hadde festa augo paa 
henne fysst; detta kjende ho paa seg og visste væl, at no var 
all von ute. 

Per kom ned, og retten vart sett. Ingerid var mjuk no og 
tagg og bad um forlik, men Per gav ikkje etter. Sistpaa lova 
ho, at fekk ho sleppe fri, so skulde ho skaffe Per att kona, og 
han skulde faa hava henne med seg, til han døydde sjav. 

«Nei,» segjer Per; «ikkje vilde eg kona mi skulde lide dau- 
den tvo gongur, um so er, at du hadde magt til slikt. Men 
helst var det vel develen sjav du skaffa meg i skapning som 
kona mi.» 

Enden vart, at Ingerid vart dømd aa vera «troldkvinde», og 
skulde brennast paa baal. Domen vart avsagd i Skien, og der 
sat daa Ingerid i fengsel eit bil til domen vart fullførd. Ute 
paa Klostergjorde vart baale tillaga, og attaat dei høgste doma- 
rane og lagretsmennane hadde det samla seg eit usturteieg 
mengd med folk, som vilde sjaa paa. Ingerid vart daa ført 
fram. Ho var bundi for augo, og hadde band paa føtar og 
hendar; men endaa var det knipe tak at dei vann lyfte henne 
uppaa baale. Men varmen beit ikkje det grande paa henne, 
han berre slo ut til sidune og kom ikkje nær henne. Domarane 
visste ikkje si arme raad; tri gongur vart ho teki ned av baale 
og ettersett fraa ende til annan, um dei kunde finne noko troll- 
skap ho hadde i kroppen sin, som fridde henne fraa varme. 

Dei spurde sjukdotter hennar, kvifor ho ikkje brann. 

«For varme døyr ho ikkje, men for krut,» sa gjenta. 

Men endeleg trea gongi fann dei ei naal, som ho hadde 
stokki i kav i tykke holde nedi enden av ryggen, og so lengi 
ho hadde jønn eller staal paa seg, so beit ikkje varmen paa 
henne. Dei drog naali ut, og daa bad ho, um dei vilde lette 
lite grande paa binde for augo, so ho fekk sjaa innyvi byen. 
Dei var alt paa aa vilde gjera det, men so var det ein, som 
aatvara dei fraa slikt, og so torde dei ikkje. Daa bad ho um 
lov til aa sjaa uppyvi skogen og fjølli burtanfyre Porsgrunn- 
aai. Jau, detta tottest alle, at ikkje kunde vera nokon faare og 
so drog dei binde litt til sides for eine augae; men ikkje førr 
fekk augae hennar sjaa burt yvi, førr det flaug skogvarme og 
fræste og brann i raatoll-toppane, so vidt som augae hennar 
hadde naatt. No vart ho atter blinda og lagt paa baale, og 
domen vart daa endeleg fullenda. 


Ragnhild Blika. 

Ragnhild budde paa Blika, ein stor ven gard, som ligg som 
ei skorte øvst uppunder fjølle langt nordanfyre dei andre gar- 
dane i Svartdal. Det stod stort ord av Ragnhild, baade fordi 
ho var rik, og fordi ho var gram til aa trolle. Mannen hennar 
heitte Gisle; han au var væl inne i trollkonsti, heittest det. 

Um vaaren, naar dei hadde køyrt ut myki paa aakrane nedi 
Flatdal, so kunde Ragnhild stande heime i tune og mana til 
seg kvart grande, og faa myki til aa breide seg paa Blika- 
aakrane. Um hausten var aakeren so ven paa Blika, at ingin 
hadde sett maken; men Flatdals-aakrane var tunne og skarpalege. 

Ragnhild hadde eigong ein hjurding-gut, og so var ho jamt 
so knipi i maten. Kvar dag naar guten skulde av og gjæte, so 
fekk han med seg ei sill i braudlefsa. Men kvar gong han fekk 
lefsa, so gløymde ikkje Ragnhild aa aatvara honom, at han 
fram for alt, kva han gjorde, maatte akte seg væl aa ikkje 
brjote av sillebeine. Guten gjorde, som han vart sagd, og kvar 
kveld kom han traskande heimatt med sillebeine i nistekluten. 
Men sistpaa skyna han, at det var plent den same silli, han 
kvar dag fekk med seg og aat upp; men som var like god næste 
dag. Han vart lei detta, og for aa bli denna kosten kvitt, so 
fann han paa ein dag aa braut sillebeine av. Men um kvelden 
daa han kom heim, so var ryggen av paa Ragnhild au. 


Steinar Aase. 


Steinar Aase i Brunkeberg livde kring 1700 og frametter. 

Han hadde høyrt tale um, at kvar paaskeeftaen var troll- 
kjerringane i kyrkja og skrapa rust og eir av kyrkjeklokka. 

So var det ein paaskeeftaen han fann paa aa reise til Brunke- 
berg kyrkje og la seg paa lur og vilde sjaa, um det var sant 
dette um trollkjerringane. Fann han seg so tvo moldtorvur, ei 
til aa stande paa, og ei hadde han paa hovude, for daa kunde 
ikkje trollpakki sjaa honom. 

Daa det leid til midnott, so kjem det inn tri kjerringar 
ridande paa kvar sin sopelime. Kliv dei so upp paa stolane 
og stigar fraa den eine til den andre framyvi til altaren. Der 
byrjar dei til aa skrapa ljosestakane, og so kliv dei upp i taarne 
til klokka. Steinar totte plent draga kjensl paa dei, og var so 
forhipin etter aa sjaa væl paa dei, at han samla ikkje paa 
moldtorva paa hovude, men luter seg framyvi, so ho kless i 
golve. Daa var det ute for Steinar au. Trollkjerringane fekk 

auga paa honom og kringsette honom med hoggande hendar, 
plent som dei vilde eta ”n upp. No fekk han tydeleg sjaa hokken 
dei var alle tri. Den eine var mor hans, Guro Aase, den andre 
var prestefruga i Kvitseid, den trea var ei rik og vyrdleg kjer- 
ring fraa Morgedal. Dei var eitrande sinna og tynde og tynde 
og tandra kvar med sin kjeft, og let um det at Steinar skulde 
faa like for moroi. Ingin var verr enn mor hans, ho vilde plent 
tyne honom med det same, sette ein fing i kvar av nasaborune 
og vilde hengje honom soleis utanfyre ein glugg i kyrkjetaarne. 
Steinar bad for seg, og lova at han aldri nokon sinn skulde 
fortelja det minste av alt han hadde sett til noko livande men- 
neskje. Daa let dei ”n sleppe. 

Paaskedagsmorgonen var Steinar med kyrkja att. Daa messa 
var slutt, og folki kom ut, so gjekk Steinar burt til ein gamall 
gravstein og spende innpaa den, og so segjer han: 

«De hende meg noko i gjaarkvell, som eg hev lova dyrt aa 
ikkje fortelja te noko levanes menneskje; de skaa eg halle au. 
Men deg, stein, kan eg trygt fortelja de te, for du æ naa bare 
ein stein aa tier som ein stein.» 

So reksta han upp alt saman fraa fysst til Seinst, 50 presten 
og fruga og heile kyrkjeaalmugen høyrde det. 

«Eg visste de, at eg va fødd av søndugt blo; men ikkje 
visste eg at mo'mi va trollkjering,» sa han tilslutt. 

Presten og fruga var gruveleg harme paa Steinar etter detta. 
So sende dei bod etter ”n, at ”n skulde koma heim til dei. Steinar 
so gjorde au. Men det var kje anna dei vilde enn tyne paa 
honom. 

Daa han so för paa heimvegen fekk ”n fysst finne, at han 
hadde komi ille uti det for gut. Vegaleidi heimyvi fraa Spjots- 
odd, der han var so naudende væl kjend fraa førr, vart reint 
burte for ”n, so han seinstpaa ikkje visste anten nord eller sud. 
Alt tottest vera bakvendt, trei tottest stande paa toppen med roti 
upp, og det var plent raadlaust aa sleppa fram. Nedi fjorden 
attmed vegen lokka det og lo og hadde slik dragande magt, og 
han høyrde tydeleg det kviskra noko i øyrae sitt: 

«Spring paa fjorden! Spring paa fjorden!» 


86 


Det var berre med naudi han heldt seg ifraa det. 

No skyna Steinar, at dette var prestefolki som var ute med 
trolldomen sin, og la meinraadir i vegen hans. So legg han 
attende til prestegarden, for attende var vegen som vanleg. 

Prestefolki hadde lagt seg til notti, dei; men Steinar vekkjer 
dei uppatt og bed um aa koma inn. Men nei, inn torde dei 
ikkje sleppe honom. Steinar var kjempekar, han, reint yvigongs, 
og presten fælde vel, at det kunde koma til vanke litt av kvart, 
fekk han koma inn. Daa forplikta Steinar seg paa, at dersom 
prestefolki ikkje rettsleide vegen att, so han kunde faa koma 
fram og gange i fred, so skulde det bli ei dyr greide for dei. 
Daa lova presten godt, og Steinar legg paa heimvegen att. 

No gjeng det bra heile vegen, alt til han kjem heim i Haga- 
gjorde nedanfyre Aase. Daa stigar han beint i ei sleip grise- 
vom, og dett so lang han er. Uppatt reis *”n og vil taka eit 
stig, men like eins gjeng det, og daa han skal sjaa seg um, 50 
ligg det aaltekt med vemmar yvi heile gjorde, so det finst ikkje 
raad aa flytja foten. 

Steinar baska og bala dera heile notti alt til ut paa dagsida, 
daa kvorv trolldomen burt so han fekk koma seg heim. 

Dagen etter reiste Steinar beinaste vegen til Selgjordspre- 
sten, og av honom fær ”n kaupe Svarteboki og gav 10 dalar i 
klingande mynt for ho. Men daa var Steinar berga, han au. 
No kunde han møte prestefolki paa hosta molle dei braut. Men 
dei totte aldri mun i aa prøva seg ei gong. 

Steinar var kje fri for anna enn han bruka Svarteboki og 
gjorde einkvart spikke attimillom, han au. 

Ein joleftaen var gamle Gunleik Heggtveit der uppe hjaa 
honom. Han hadde med seg ei krukke av joleøle sitt, som han 
vilde Steinar skulde smaka paa. So kom dei til sitja aa dable 
og drikke utetter kvelden ei lang slotu. 

Det var seint paa kvelden, daa Gunleik tok til aa snugge 
paa seg og vilde heimatt. Steinar vilde ned for tvert, at han 
skulde sitja der med honom utetter notti, og so liggje der til 

um morgonen. Men dette vilde daa kje Gunleik paa noko 
sett eller vis. 

«Eg skø gjera vegjen sø for deg, at du ikkje slepp heimatt 
inott!» sa Steinar; han var hell tørren paa Gunleik, fordi han 
ikkje kunde vera. 

Gunleik gjorde berre detta ut i gaperi, bad godnott og reiste. 
Men nedi Hagagjorde gjeng det honom, som det førr hadde 
gjengi Steinar. Han stig i vemmar kvar han vender seg, og 
gli og glett og stupar og dett, so han kjem kje av tverrande 
staden. 

Men Gunleik veit raad, han, kastar seg paa ryggen og 
krintar seg som ein kokul nedyvi heile gjorde og radt nedi 
Heggtveit-tune — daa var *n berga. 

«Men hoss iallverden kom du heimatt i gjerkvell?» segjer 
Steinar, daa han um joledagsmorgonen raakar Gunleik med 
Brunkeberg kyrkje. 

«Eg krinta meg,» svara Gunleik. 

«Aa haa,» sa Steinar; «eg kom ikkje ihug den utvegjen eg, 
helles sille nok ikkje de ha mona deg,» sa han. 


Eigong hadde Steinar ei bakstekjerring. Ho vilde aldri tru, 
at Svarteboki hadde magt til aa løyse Gaml-Eirik. 

«Vi du eg skø søne deg ”n?» sa Steinar. 

«Ja, gjer de, du, viss du kan,» svara kjerringi. 

So reiste Steinar ut i ein kove, og um eit bil kjem der inn 
ein kar, som var andorskeleg aa sjaa; noko var gris, noko hund, 
noko likna ein bukk, og honn og klauvir og kløar hadde han. 
Kjerringi vart so skræmd, endaa det var ljose dagen, at ho 
ropa paa Steinar mest ho orka. Daa kom Steinar inn or koven 
og batt styggen att. 

Daa Steinar budde paa Dalann, var det ein som bad ”n um 
aa faa sjaa Gaml-Eirik. 

«Sjaa utpaa tone!» sa Steinar. 

Daa dansa der tvo svarte bikkjur i ring. 

«Ser kje Sattan verr ut sø æ *n ikkje sø fæl,» sa mannen. 
«Du skø a faa sjaa ”n paa ett ana gjer,» sa Steinar. 
Men daa bad mannen um aa sleppe aa sjaa ”n. 


Guro, mor til Steinar, var au grov til aa trolle. Um vaaro 
heittest det, at ho sat og trolla gras i kasine for kyrne, naar 
det var lite med beite. 


Svein Haugeland. 


Svein Haugeland i Brunkeberg (døydde i august 1810) var 
ein sers gaaverik mann, og godt boklærd etter den tid til 
bonde aa vera. 

Han var skulemeistar i Aasgrindi i mange aar og kom soleis 
til verta godt kjend med prestane, som hadde mest aa segja 
yvi skulane daa. 

Winfeldt var sokneprest i Kvitseid daa; samstundes var 
Storm kapellan der og budde i Nissedal; millom honom og 
Svein var det stor venskap, og dei hadde mykje saman. Storm 
var ein av dei vise prestane, som her var so mange av i gamle- 
dagar. 

Det stod ry og gjetord av Storm for alle meistarstykki han 
hadde gjort, kvar gong han hadde vori ikast med den vonde sjav. 
Han hadde Svarteboki og kunde løyse develen og binde honom 
naar *n vilde, og bygdefolkje hadde stor age og vyrdnad for 
visdomen hans i trollkonsti. 

Svein hadde au ord for aa kunna meir enn mata seg. Og 
folk meinte, at han nok hadde lært svartekonsti av den høg- 
lærde venen sin, for det var vel eitkvart sovore dei hadde for 
seg, med” dei kunde sitja uppe heile nættane og røda og siple 
og drikke litt. Storm hadde forært Svein Svarteboki, og det 
raaka nokre vendur, at Svein au gav seg ikast med Gaml-Eirik. 

Kona til Svein heitte Maren, og var dotter aat Hallvor Stei- 
narson Aase. Ho liktest mykje paa farfar sin, var eit hauseting 
So uforferd og dristug. Eigong med ho var heime paa Aase, sat 

ho nedi Nylegg-gjorde og beit netar; det var i skumingi. Daa 
høyrde ho det skræmelege Saltevoll-spøkeri, som hadde skræmt 
so mange mest fraa vite. Det kom farande liksom i lufti etter 
ei gamall deildeline, med ynk og kvin og auing og laat, so 
andorskeleg, at det sette til merg og bein. Men Maren kvokk 


ikkje stort. 
«Hot æ de du krounar sø fe, du daa!» ropa ho; men fekk 
ikkje svar, — same laaten og leveni varde. 


«Ja, hev du kjeft te laate mæ,» ropa Maren att, «sø hev 
a eg øyrur te lye mæ!» 
Og so sat ho like trygg. 


på 


Ei gong var Svein drukken, og so las han i Svarteboki, men 
samla ikkje paa, at ”n løyste Gaml-Eirik. Kjerringi visste ikkje 
av førr styggen sjav steig inn gjenom dynni, han hadde grise- 
tryne, men var elles paa skapnad som ein annan kar. 

«Hot æ de fe fin fuggur du hev dregje inni husi atte naa, 
Svein?» segjer Maren, og ruska burti mannen sin, som nett 
hadde lagt seg nedpaa sengi. 

Han skunda seg daa upp og spyrr den framende, hokken 
han er. 

«Den Attende. Hot befalar du?» 

Snøgg som ein eld spenner Svein hudskone av føtane sine 
og bed honom telja haari paa dei. Dermed fekk *n umraadstid 
so vidt han fekk trive Svarteboki og lesa det stykke, som kunde 
binde Gaml-Eirik att. 

Men styggen var rapp til aa telja og vart ferdug fyre Svein. 
Daa jaga Svein honom aat bure aa telja haari paa alle mjøl- 
hitine der. 

Stabburshella paa Haugeland laag so ustød og jagli, at ho 
leda seg, berre einkvar stiga paa ho, og no høyrde folki paa 
garden, koss ho lirka og banka upp og ned ei lang stund, daa 
Gaml-Eirik sprang til bure. Det lyddest paa burshella, som ein 
heil folkehop sprang ut og inn; han hadde vonom mange usyn- 
lege hjelparar. 

Daa so styggen kjem innatt fraa bure, er au Svein reidug 
til binde honom, visar honom so vettervegen ut gjenom klinke- 
hole i dynni. Gaml-Eirik bad paa heite live um lov til aa fara 
ut gjenom skorsteinspipa; men Svein var ikkje naadig, og styg- 
gen maatte den vegen han skulde; men daa pipa han og peip 
og sjuga og bles som den fælaste nordanvind. 


Ei onnor gong hadde au Svein i tankeløysa løyst Gaml-Eirik 
og inn kjem han som ein kraamkar og set seg nokso viskeleg 
paa ein stabbe innmed gruva. Men best det er, so bli Maren 
glosande paa nokre fæle lange kvasse kløar, som hadde slegi 
seg fast kring stabben som ”n sit paa, og no skynar ho fysst, 
kva slags kraamkar han er. Svein fekk daa gjera utveg til 
binde honom att denna gongi au. 


* 


Men sistpaa tottest visst Svein, at Gaml-Eirik var sjavils 
tenestviljug og alart og vart lei av tenarskape hans i tid og 
utid. Difor let han Storm taka att den gjæve boki si. 


Den vise fenta paa Kongsberg. 


Kring 1750 livde det eit kvende paa Kongsberg, som det 
stod slik gjetord av i dei øvre Telemarksbygdine. Ho var syni, 
kunde sjaa inn i komande tidir og segja framtidi av folk, for- 
telja um dulde ting som hadde hendt o. s. b. 

I Telemark vart ho vanleg kalla Den vise fenta paa Kongs- 
berg. I gamle dagar var Kongsberg den næraste byen for Øvre 
Telemark aa koma til, liksom Skien er no. Difor vanka daa 
telane jamleg paa Kongsberg baade marknadstid og elles, og 
paa dessa byreisune sine var dei ofte inne hjaa Den vise fenta 
og spurde seg fyre og fekk hjelp og vise raad. 


Vetteren 1754 var lensmannen i Selgjord, Jørn Gunleikson 
Gjuve, paa Kongsberg-marknaden. Saman med nokre andre 

reiste han inn til Den vise fenta. For moro skuld spyrr Jørn 
henne, um han skulde verta enkjemann nokon sinn. 

«Jau, segjer fenta, «skunde deg heimatt, og enkjemann vert 
du um ikkje rett lengi til heller. Men ikkje skal du verta live 
lagje so lengi etter kona di, at du fær gifte deg att.» 

Daa Jørn kom heimatt fraa byen, so var dei i full gang 
med aa bryggje og baka heime paa Gjuve, for der skulde vera 
eit grepa lag i samhøve med, at ein av sønine, Per heitte han, 
skulde flytja heimanfraa og yvitaka Aasheim, ein av dei mange 
gardane som lensmannen aatte. Midt i det ansame arbeide med 
aa faa alt reidugt til lage, vart Hilleborg, kjerringi til Jørn, 
braatt sjuk og døydde um faa dagar. Det vart soleis likferds- 
kost av all mat og drykk, som var tenkt til flytjarlage. 

Frampaa vaarparten døydde Jørn au, og dei fekk soleis sanne 
det Den vise fenta hadde sagt. 

Gamle Jørn Bakken i Selgjord (far til Knut Bakken og 
Kristian Kassland) var inne til Den vise fenta paa Kongsberg 
og spurde, hosta død ”n skulde faa. 

«Du kjem til drukne,» sa ho. 

Jørn lika detta ille og var alltid so redd vatn sea, at ”n aldri 
vaaga seg i praam eller yvi elvir. 

Men so var det ein dag, etter han hadde vorti rett gamall 
mann, han gjekk og gjætte krøteri heimi gjorde um hausten. 
Han hadde nediallsjuken, og fekk nett ei beite i det same han 
vilde stiga yvi eit lite bekkjeskil, som renn etter Bakke-feten. 
Han datt med andlite ned i vatne og vart liggjande soleis hjelpe- 
laus til han drukna. 

Paa Sudistogu Meaas i Selgjord, daa Aslak og Margit 
livde der, umlag 1800, daa kom det burt ei svær sye, og daa 
ho inginstad var aa finne att, so meinte dei at ho var stoli. 

Um vetteren, daa Kongsberg-marknaden var, so fekk dei 
ein mann til gange innum Den vise fenta og spyrja, kvar sya 
hadde vorti av. 

Fenta svara, at sya ikkje var stoli, men laag under snjoen 
ein stad i tune, og naar vaaren kom, so vilde dei finne ho att. 

Det gjekk nett, som fenta hadde sagt. Um vaaren fann 
dei sya. 


ve 


Ei gong för ho gjenom Flatdal og var innum paa Sundbø. 
Ketil og Kristens, foreldri til gamle Hallvor Aadalen, bruka 
der daa. 

Kristens var syster til Sørn Loftsgarden, og han var duge- 
leg rik, men so girug at ”n turka eplekaal og mo] til snus 
for mor Si. 

Den vise fenta spaadde for Kristens og sa, at ho skulde faa 
ein lut av ein gard til gjevande. So gjekk det au. Sørn, brer 
hennar, døydde ugift, og Kristens ervde ein lut av Loftsgarden; 
ho fekk Aadalen. 

Ein son til Ketil og Kristens heitte Tor. Han var ein maka- 
laus gut, serskilt smedarbeid hadde han givnad til. Men han 
var so ille nærsynt, at han skambrende andlite sitt, naar han 
skulde smide. 

Far hans reiste til Den vise fenta og spurde, um ho kunde 
vita noko raad for guten. Men ho svara, at det fanst ikkje 
raad for syni hans — elles voks ”n ikkje upp heller, sa ho, han 
kom snart til aa døy. Og so gjekk det au. Um eit aars tid 
so døydde guten. 

Ketil budde paa Gamlestoul i Kivledalen i denne tidi, og 
same venda, han var til fenta um son sin, sa ho, at det hadde 
vori varme i stogo hans tri vendur. Og det var so det, so Ketil 
sanna henne i det. So fortalde ho, at varmen kom ifraa ein 
stokk, som var timra inn i stogo og som det var slikt flogtyri i, 
at han fata eld av seg sjav. Vilde han berge husi sine, so 
maatte han hogge utor den stokken i stogo. Ho sa plent, der 
stokken var, og Ketil skunda seg heimatt, det fortaste han 
kunde — han var redd stogo kunde brenne, førr han kom fram. 

Daa han kom heim og fann stokken, so hoggi han *n ut, 
so fort som raad var. Men varmen gneista for kvart hogge, 
so eldfim var ”n. Det var flogtyritre (migtre). 


Presten Hans Landstad. 


Hans Landstad, far til salmediktaren, hadde Svarteboki og 
kunde trolle. 

Ei gong hadde ein av husmennane hans vori i fiskedammen 
paa prestegarden og stoli ein laks. Presten refsa husmannen 
for detta; men husmannen nekta spent, at han hadde gjort det. 

Daa tok presten eit glas og slo vatn uppi, riste litt paa det 
og mulla noko, og heldt det so fram for husmannen. 

«Se, her staar du jo,» sa han. 

Og daa saag husmannen sjaveseg stande paa skallen i glase 
og med laksen, han hadde stoli, i handi. Men daa vart han 
redd og stod til. 


å 


Paa Lomodden var gastgjeveri og øl og brennevin aa faa 
kaupt i dei dagar. 

Targeir Skoland var jamleg der og tura i joli. Daa han 
för heimatt, huga han og skreik fælt, so dei høyrde honom heilt 
til prestegarden. Detta var presten fælt harm for. So var det 
eigong Targeir kom romlande; men daa han var midt for kyr- 
kja, so batt presten honom, klomma honom, so han laut stande 
i tri timar, fraa klokka 12 til 3 um notti. Han stampa upp 
og ned og skreik og banna og kom ikkje av flekken, for hosta 
kant han vende seg paa, so tok knei imot noko. 


Gamle Olav Ramsaas skussa Landstad til Ommersda] ei 
vende; det var um notti. Daa segjer Landstad, med? dei sit 
aa køyrer: 

«Har du sett fanden, Olav?» 

«Nei,» sa Olav. 

«Vil du jeg skal vise dig fanden, da?» 
«Nei,» sa Olav. 
Daa tala ikkje presten meir um detta. 


* 


Det var med? Landstad var prest i Vinje. Ein dag kjem ein 
av husmennane og skurar han etter mjøl. 

«No nett hev ikkje eg eit grand mjøl aa gjeva burt» sa 
presten; «men er du so ille ibeit, so skal eg likevæl finne paa 
ein utveg. Gakk burti kvennhuse mitt i kveld, der stend mange 
tunnur mjøl, som den rike gauven her uppi grendi hev male 
upp — tak deg ei tunne og reis med du, eg skal taka ansvare.» 

«Gjeng sovore an daa? Bli det kje gale daa? Æ det kje 
synd daa?» spurde husmannen og vart reint forvilla. 

«Det er kje synd aa taka av den giruge knarken, naar du 
er matlaus.» 

Um notti var husmannen i kvennhuse og henta seg ei mjøl- 
tunne, som presten hadde sagt. 

Morgonen etter kom mannen som aatte mjøle til prestegar- 
den og bad um aa faa tala med presten. Og no var det aa faa 
presten til aa gjera etter og faa fram att baade tjuven og mjøle. 
Presten lova at det kunde det nok bli god raad med, men ikkje 
nett den dagen; han laut koma att seinare ein dag, helst naar 
det bles noko. 

Det gjekk nokre dagar, so kjem mannen att, og so lyt presten 
gjera ei greide med mjøltjuven. Han sende daa bod til husman- 
nen at han maatte koma til prestegarden paa augne rappe og 
taka med seg den tome mjølhiti. 

Husmannen drygde ikkje lengi førr han kom, og no sa pre- 
sten honom til aa taka mjølhiti med seg og krabbe uppaa eit 
trev øvst uppi møne av prestegardsbygningen; der skulde han 
liggje og kike ut gjenom eit lite glasglugg. Naar so presten 
gjorde minur til honom, skulde han vera snøgg og skjæne hiti 
ned paa tune. 

Daa presten og gardmannen hadde vori inne i storstogo og 
kveikt seg paa ein dram, skulde presten til gjera etter. Han gjekk 

utpaa tune, og der tok ”n paa aa gange att og fram til alle 
kantar, og so stirde han burti skyine, og so vende han seg mot 
nord og mot sud og i aust og vest, og las noko so forundarleg 
rart. — Best det er kjem mjølhiti dettande ned paa tune, gard- 
mannen saag det med sine eigne augur. 

«Ja, her er nok hiti di,» sa presten; «du kjennest vel med 
ho?» 

Jau, han gjorde daa det — men mjøle? 

«Ja, mjøle er uppete, det kan ingin taka att» sa presten. 

Mannen vart heller turren og nuv; men det var kje meir 
greide aa faa av presten. 


Ketil Høljeson. 


Ketil Høljeson i Bø kunde meir enn andre, heittest det. 

Eigong var so mange samla heime hjaa Ketil i Bø. Dad 
kom det ein hane gangande yvi tune, og han drog ein stor fæl 
timmerstokk etter seg. Alle som saag detta vart reint forfælde 
og bisna og glodde og undra seg. So kom det ei kone gan- 
gande. 

«Æ dæ noko aa bisne saa paa detta da?» sa ho, «at hanen 
dreg et hælmstraa etter seg.» 

Daa saag dei andre det au, at det ikkje var nokon timmer- 
stokk; Ketil hadde berre gjort dei eit puss. Men daa kona vilde 
lenger, so byrja ho til aa lyfte paa klædi, høgare og høgare, 
seinstpaa heilt under hendane, og so lyfte ho føtane so høgt au, 
og stampa upp og ned. Ho tottest ho stod uti ei stor aa, og 
stampa i vatne yvi knei. Difor bar ho seg aat so — til laatt og 
bisn for alle som saag ho. 

2 

Eigong hadde det bundi seg ein timmervase i Tinnefoss, 
som var fleire tusund tyltir i, og so agaleg vrang og fæl, at 
det stod ikkje i menneskjeleg magt aa løyse honom. Daa fekk 
dei Ketil Høljeson til taka paa seg aa løyse *”n og han skulde 
ha 500 dalar for det. 

Ketil sette seg uppaa fossen og mulla og las noko, so tok 

han upp tobakdaasi si og gloste nedi den. I daasi var eit un- 
darleg svart dyr. So hivde han daasi ut i timmervasen. I same 
rappe losa vasen seg og gleid ut til alle sidur, og um ei liti 
stund hadde kvar stokken av vasen reist. 


Spaa-Eileiv. 

Spaa-Eileiv livde ikring midten av 1800-tale og var heime i 
Sauherad. Han var vis og synin og kunde gjera mykje undar- 
leg. Namne hans er godt kjent yvi heile Telemark, og vidare 
au. Folk reiste langvegjes fraa til honom og spurde seg fyre, 
naar noko gale stod paa. Han likjest mykje paa Vis-Knut. 

Eileiv hadde vori «nord» nokre aar, og lært trollkonsti av 
finnane. Han trulova seg med ei finnegjente, heitest det, berre 
for aa faa lære trolldom av henne. Men daa han hadde lært 
so mykje, at han tottest ikkje ha bruk for meir, so rymde han sin 
veg fraa gjenta. Men ho visste nok aa beisle karen, den megga, 
so han kom ikkje væl utav det. Ho trolla ”n til seg att, og han 
maatte fint beda um tilgjeving, og gjeva gode lyfte um aldri aa 
svike henne meir. Men Eileiv hadde nok sine tankar samla han 
au. Han gav seg til ro og lest vera nøgd og glad i gjenta si, 
men nytta alle høve til aa lære trollkonsti fullt ut. Han skyna 
no, at det var so altfor lite han fysst hadde lært, med di gjenta 
kunde truge og tvinge honom med konstine sine, plent som ho 
vilde. No vilde han ikkje fire, førr han var meistar i alt. Det 
vart han til seinst. 

Daa trudde han seg atter til aa ryme fraa gjenta, og daa 
lukkast det ikkje for ho aa taka honom att. Ho bruka alle dei 
konstir som fanst; men no visste Eileiv aa møte henne, so ho 
kom ingin veg. Seinstpaa laut ho gjeva seg, og endeleg var 
Eileiv fri. 

Aa sjaa paa var Eileiv fælande ljot. Han hadde vori 1 ret- 
tens hendar for trolldomen sin, og var etter den tid fælt varsam 
med aa segja og syne, at han kunde noko. 

«Eg bare lyg fær folk,» sa han, «aa dom æ saa gælne, at 


dom trur dæ eg sir.» 
% 


97 


Um Eileiv gjeng her mange undarlege sogur og forteljingar, 
50 ein gjerne kunde skrive ei storvori bok berre um honom. 
Eileiv var eigong inne paa ein gard i Bø. Der raaka han 
uklaar med tenestgjenta, og var fælt so sinna daa ”n reiste. 
Men attmed dynni stod treskorne til gjenta, og so sputta 
”n ei klyse i dei. Folk gaadde det, og for moro skuld gav dei 
grisen, som sveiv uti tune, det Eileiv hadde sputta. Ikkje førr 
hadde grisen fengi det i seg, førr han var plent som ør og vill 
og sette avstad i flugande traave etter Eileiv, til han staava 
honom att. Daa snudde Eileiv seg og dreia til ?”n under øyrae. 
«Søtt heimatt, dæ va kje du som skulle kaammaa,» sa han. 


Ei onnor gong var Eileiv i ein dans i Nes. Daa baud han 
ei gjente upp aa danse; men ho var heller kjøn paa det, og 
nekta aa fylgje honom. Eileiv slengde seg burtpaa sengi, og 
førr nokon visste orde av, drog gjenta seg au burt til sengi, 
tok av seg klædi og la seg jamsides honom, so alle i dansar- 
stogo saag paa. Det varde ei lang slotu førr ho kom til seg 
att, og daa var ho fælt nuvi og til laatt og bisn for alle. 


Eigong det var ting i Bø, so var Eileiv der au. Daa sat 
skrivaren og gapa seg og vilde ha ”n til aatløgje. 

«Kan du lyve litt for mig idag da, Eileiv?» segjer han. 

«Aa dæ konne naa vel alti raake,» svara Eileiv. Og so 
sat ”n eit bil med haandi under hoko og stydde seg inn paa 
tingborde. «Skrivaren laag mæ tenestgjenta si før ”n reste idag, 
aa dom avtala aa møtas att paa same staen, naar ”n kom heim- 
att,» sa han og stirde skrivaren inn i augo. 

Der vart fæl laatt og leven inni tingstogo; men skrivaren var 
heller nuv, og vilde kje gapa seg med Eileiv meir. 


Ein mann fraa Slemdal var i Skien og so vart pengeveska 
av honom stoli, og det var plent raadlaust aa faa sprake paa 
tjoven. Daa reiste han til Eileiv og spurde. 

«Naar du naa reiser te byen att» sa Eileiv, «saa møter du 
ein gamallvorin mann paa Gjeiteryggen med ein sekk paa 
ryggen, aa i den sekken ligg pengeveska di.» 

SJemdøl”n reiste att med denna rettleidingi, og daa han kjem 
paa Gjeiteryggen, so møter han ein mann med sekk paa ryggen, 
som Eileiv hadde sagt. Slemdøl'n gjev seg i rødur med man- 
nen, og seinstpaa bed han daa um aa faa sjaa i sekken hans; 
men han meinte at ingin hadde noko grava der etter, og baud 
berre ville vondt. Men slemdøln var kjempekar, han; treiv 
han so sekken med magt og leita upp alt det der fanst, og 
seinstpaa finn han pengeveska si, og med kvart øre Ii. 


Eileiv var eigong inne paa ein gard i Bø. Dei kom til ture 
og drikke so fælt der, og Eileiv vart au mykje drukkin, og var 
daa alltid endaa ljotar enn elles. So kjem det inn ein framand 
kar som ingin kjende. Han bisna so fælt paa Eileiv, tottest 
vel ”n saag illskeleg ut. 

«Du tar ikkje glo aa ondras saa paa nokon du!» sa Eileiv. 
«Du har sjav vore fyllehond aa ei rivubikkje a dom værste. 
Du har ær etter ein knivskur akslemillom, som du fekk i eit 
slagsmaal fær 15 aar sea, aa frampaa bringa og magan bær 
du mange mærkje etter knivskurar og slagsmaal !» 

Framandkaren vart reint forfura korleis folk i ei framand 
bygd kunde vita sovore, for nett som Eileiv hadde sagt so var 
det. Og seinare paa kvelden tok han av seg og synde dei andre 
karane æri, so dei au kunde sjaa, at Eileiv hadde tala sant. 


Ein raulandstronding reiste til Eileiv og spurde, um han 
kunde segja kvar ein litin gut hadde komi av, han hadde vori 
ute og løypt paa skaren um vaaren og sea kunde dei ikkje 
finne honom att. 

Daa mannen kjem til Eileiv og segjer fram ærende sitt, so 
segjer Eileiv at han kan ikkje svara paa det den dagen, men 
næste morgon kan han koma att, og daa skal han gjera greide 

for det. Mannen gav seg at han var framand i bygdi, og visste 
ikkje kvar ”n skulle faa seg hus notti yvi, bad so Eileiv um han 
kunde faa liggje hjaa honom. Men nei, det fekk ”n ikkje lov 
til. Seinstpaa bad han um lov til berre aa sitja paa ein stol 
attmed gruva notti yvi. Nei, det muna ikkje alt han tagg og 
bad, Eileiv vilde ikkje ha framande hjaa seg. 

Daa laut mannen reise, men gjorde berre ein litin sving, so 
vende han att og krabba inn i lødo hjaa Eileiv og la seg. Daa 
det leid noko langt utpaa kvelden, so kjem Eileiv ut i dynni og 
plistrar, men inkje svar fær; so plistrar han andre gongi, og 
daa svarar det med same plistringi langt burte, og best det er, 
høyrer han ein fæl sjug og ei piping i lufti, og ein framandkar 
stend jamsides Eileiv i dynni. 

«Haafær kom du ikkje fysste gongen eg plistra?» segjer 
Eileiv. 

«Det var eit mord i Kjøpenhamn eg maatte hjelpe til med,» 
svara den framande. 

«Hær va ein mann idag, som spurde etter hor ein litin gutt 
va, som hadde komme bort fær ei tid sea,» segjer Eileiv. 

«Han ligg under ei liti snjoskridu, eit byrseskot vestanfor 
husi,» svara den framande. 

«Maa eg si ”n detta i morgo,» spyrr Eileiv. 

«Mannen ligg nedi lødo di og høyrer kvort ord me talar,» 
sa den framande. 

«Ja, ligg ”n dær, saa reis ne aa riv ”n i betar straks!» segjer 
Eileiv. 

«Nei, eg hev ikkje magt til det, han hev lagt seg ned i 
Guds namn, og ikkje i fa”ns namn!» var svare. 

No visste raulandstrondingen nok, og skunda seg heimatt 
so fort han kunde. Baane fann dei plent der framandkaren 
hadde sagt. 


Spaa-Eileiv hadde ein son, som heitte Eileiv. Han hadde au 
lært mykje trollkonstir av far sin, og dei kalla honom au 
Spaa-Eileiv. 

Olav Huse. 

Otav Huse heitte ein mann, som budde einstad innmed Nord- 
sjaa-strondi. Han kunde stemme blod. 

Ei gjente i Porsgrunn, dotter til ein rik kaupmann, hadde 
skamstungi seg i laare med ein kjøtkniv, og var paa og skulde 
bløda ihel. Dei bodsende doktaren, men han kunde ikkje hjelpe; 
seinstpaa var dei tri doktarar, men alle stod uppraadde. Daa 
sende kaupmannen bod etter Olav Huse. Dei køyrde so hesten 
var mest sprengd, og daa dei kom att med Olav, var gjenta 
mest kvitt. 

«Eg har ikkje noko hær gjæra, hær som æ tri daakterar,» 
sa Olav, daa han kom i dynni. 

«Kan du hjelpe, so berre skunde deg og gjer det,» sa dok- 
tarane; «me kan ikkje hjelpe henne,» sa dei. 

Olav skunda seg burt til gjenta og klypte saare i saman. 
Daa stansa blode samstundes, og gjenta kom seg til liv att. 

Olav sette paa 5 dalar i bitaling; men kaupmannen gav ho- 
nom 300 dalar, fordi han hadde berga live av dotter hans. 


Weisfoss. 


Weisfoss heitte ein tysk meistersmed, som var hjaa Gunleik 
Heggtveit i Brunkeberg kring 1750. Weisfoss var ein uvanleg 
god smed, som ingin hadde sett likin til. Han smida gongjønn 
og alt beslag til dynnar og glas i gamlestogo paa Heggtveit, 
og det var reint makalause krullar. 

Og so hadde han Svarteboki, og kunde gjera mange undar- 
lege ting. Jørund, son til Gunleik, var so ein jypling og skulde 
vera med i slaatteteigen og slaa um sumaren. Men far hans 
murra og var vond, fordi han ikkje kunde halde ljaaen sin 
betre, men steinhoggi og slo ille. 

So ein kveld segjer Weisfoss det, at han skal smide ein ljaa 
for guten, som han kan slaa med like hugheilt baade i sand 
og i stein og i gras og hot som fyre fell, utan at ”n vert tynd, 
og som aldri trong anten brynast eller tynnast. 

«Men so skal du taka din deil i syndi og vera med aa ar- 

beide paa ”n tri sundagar i messetid, og herde ”n den fjorde,» 
sa han. 

Men Gunleik sjav vilde ikkje gjeva lov til detta, og soleis 
vart det ikkje noko av med ljaaen. 

Weisfoss døydde paa Heggtveit; men det var so fælt med ”n, 
daa ”n skulde døy. Han laag i i andsløpo i fem døger, og tottest 
ikkje faa anten liva eller døy. 

«Eg er kje verdug til døy inne i seng,» sa han; «ber meg 
ut paa karmfjøli,» bad han. 

So gjorde dei det, og daa døydde han straks. 


Per Skoland. 
«Du fær visst lite sank av kjy'n dine, du,» sa Per Skoland 
til ei kjerring, som hadde vantrivnad paa krøturi sine. 
So kasta han ein moldneve upp i ryngja hennar. 
«Skure naa mjaak-koppæn dine i denn molli,» sa han. 
Kjerringi so gjorde, og daa fekk ho baade mjølk og smør i 
mengdevis. 


Tov Sandland. 

Tov Sandland i Brunkeberg (fødd 1620 og døydde kring 
1700) var son til Sondre Klomset i Selgjord. 

Tov hadde ord paa seg, at han kunde trolle og gjera mange 
undarlege ting, berre han vilde. Men han för sjeldan med det, 
og naar det raaka, so var det mest berre for moro skuld, til 
setja folk i undring. Soleis kunde han, berre med aa sjaa paa 
sauir eller gjeitar, byte um liten paa bøgane deira, so dei vart 
svarte, der dei fyrr var kvite og umvendt. 

Men han bruka som sagt lite konsti si, og gjorde ikkje anten 
gagn eller ugreide med trolldomen sin. 


Konungen. 
Paa Kongsberg livde seinst i 1700-tale ein mann dei kalla 
Konungen (Kongen). 
Han hadde pengar, som det stod slikt gjetord av. Dei som 
var so hepne, at dei fekk ei einaste mynt eller ein setel av desse 

pengane, vart rike paa eit lite bil; for dei traut aldri og let 
seg ikkje handle burt, men kom attende av sjaveseg i lumma til 
den, som hadde fengi dei. Finast naar dei vart gjevne burt 
vart ein kvitt dei; men i all handel og veksling kom dei attende, 
og ein kunde difor veksle til seg so mykje pengar ein vilde 
med dei. 

Ein, som heitte Olav Haugstogo i Flatdal, fekk ein fem- 
dalar-setel av Konungen; han vart grunnrik um faa aar, og 
kaupte baade Haugstogo og Bruhaug i Flatdal. 

Men so ei gong raaka det so, at Konungen reiste gjenom 
bygdi og kom inn paa Bruhaug. Ingin kjende honom; han 
bad um mat, men kjerringi til Olav nekta *n det. 

Daa segjer Konungen: «Eg hjelpte dikkon til rikdom og stor 
vælferd paa sju aar; men no ser eg, at de ikkje gjer større 
gagn av alt saman og er so vondhjarta, at de nektar ein veg- 
farande, svoltin mann ein matbite; difor skal de um sju aar 
bli so fatige, at de lyt gange rundt i bygdi og beda etter mat- 
bitar. 

Plent som Konungen hadde sagt, soleis gjekk det au. 


Lauseld. 

Naar det kom varme laus, so kunde brjostmjølk døyve var- 
men. Men stundom raaka det at brjostmjølki heller ikkje muna. 
Men so fanst det serskilte folk som kunde ganga upp linur, 
som ikkje varmen kom yvi. 

Gunleik Øvstebø i Sauland var ein slik ein. — Ein sumar 
vælso hundre aar sea var det skogevarme i Grunningsdalen. 
Der møtte fram i hundre-tal med folk, som freista aa sløkkje, 
men alt var faafengt, varmen spreidde seg meir og meir og 
vart seinstpaa so andorskeleg, at folk stod reint raadville, og 
det saag skræmeleg ut for bygdine ikring. Daa reiste dei til 
Gunleik Øvstebø og naudbad honom um hjelp. Men han stad- 
nekta, og sa at sovore vilde han ikkje taka seg til med, for det 
kosta honom meir enn folk trudde og skyna, og det hjelpte ikkje 
alt dei lova i bitaling. Dei var til honom gong paa gong og 
tagg og tryggla, og daa det hadde brunni i fleire dagar og ingi 

hjelp muna, so tottest han sjav au, at det saag altfor ulikeleg 
ut og laut daa, so naudig han var, hjelpe dei. Han kom daa 
og gjekk upp linur i skogane, der varmen herja, og yvi fote- 
fari, der Gunleik hadde gjengi, vann ikkje varmen aa koma. 
Midt i briskeholti, der han hadde fari, kom ikkje varmen, ikkje 
so mykje som ein gneiste kunde fengje utanfyre lina. I mange 
herrens aar etter var dei synlege i skogen fotefari etter Gunleik. 

«Detta æ saa sant som dæ kan vera aa bli; Taaraal Engje- 
grafslia i Souland fortaalde dæ mæ sin egjen kjeft,» segjer 
Torstein Brubakken. 

* 

Gamle-presten, Hans Landstad i Selgjord, kunde au sløkkje 
fauseld. Ein kveld kom det varmelaust i smidjo paa Øvland. 
Presten saag til detta heimanfraa, og kom ridande til Øvland 
i berre skurta og broki. 

«Aa er det bare smien som brenner; jeg trodde det var hele 
gaarden, jeg,» sa han, «da hadde jeg vel maattet brukt en 
raad.» 

So reid han rundt dei andre husi. 

«Nu kan de være trygge for at ikke varmen kommer videre 
og tænder husene,» sa han; og so reid han heimatt. 


Turid Klomset. 

Mor til kjerringi av Johan Klomset, Turid heitte ho, livde 
ikring 1800-tale. Ho kunde gjera gode att hestar for riska og 
andre umein. Ingin maatte høyre eller sjaa paa, at ho gjorde 
ved hestane. Men eigong la ein seg paa lur og vilde sjaa, kor- 
leis ho bar seg aat. Det var ein hest ho skulde lækje for riska. 
Ho tok og leidde ?n upp paa laavebrui, strauk honom lengst 
etter og tvers yvi ryggen, og so las ho denne bøni: 

«Liti kønu laag kønu 
ligg under laavebru. 
Noper ve i vendeskjei. 
Naa skaa ho sprekkje!» 

Etter Turid hadde handsama hesten eit bil soleis, var sjuk- 
domen som strokin av ”n. 

Jorunn Storgaard. 

Paa Litslaasheim i Selgjord hjaa gamle Hallvor og Margit 
var det so fæl uslaatt paa krøteri eit aar. Alle kyrne mjølka 
blod, og attmed rovebeine saag det ut som einkvar hadde rispa 
og flengt dei med ein kniv, og dei var kje anna enn saar og 
flengjur yvi heile kroppen, og det hissa seg upp og verkte til 
vaags, ruvune vart au avskorne, so det var reint grøteleg aa 
sjaa. 

Um vetteren var Hallvor paa Kongsberg-marknaden. Daa 
reiste han inn til den vise fenta og spurde, um ho kunde vita 
raad for kyrne hans, han fortalde so væl korleis det ha seg. 
Fenta tagde og stirde paa honom. So segjer ho: 

«Det er avon og vonde augur som plagar kyrne dine, og 
avon er verre enn trolldom, segjer Salomon,» sa ho. «Vil du eg 
skal syne deg det menneskje, som hev avon paa kyrne dine?» 
sa ho. 

Jau, Hallvor tottest moro i det. So tok fenta eit brennvins- 
glas med vatn, riste paa det og mulla noko. So heldt ho det 
framfyre Hallvor. 

«Kjenner du den?» sa ho. 

«Jou dæ æ raa te dæ,» sa Hallvor. «Detta æ grannekjeringji 
mi, Joraann Storgaar, som heve henta mjaak uppe sjaa konn i 
vet,» sa han. 

«Vil du eg skal merkje ho?» sa fenta. 

«Aa nei, sa Hallvor. 

«Eg skal berre stikke ho litt i eine augae med ei naal, so 
skal ho bera kjennemerkje all sin dag,» sa ho. 

«Aa eg vi a hell lata dæ fara ennaa; ho fær væl eigong 
svara fe dæ sjov,» sa Hallvor, og so vart det kje meir av. 

Men Jorunn hadde visst fengi ein nyss um, kva Hallvor 
hadde høyrt og sett paa Kongsberg og teki felske, for kyrne 


besna etter den tid. 
* 


Jorunn var eit hestebest som inginting var redd. So var det 
eigong at nokre spissburar hadde lagt yvi og vilde skræme 
henne. 

Det var seint ein haustkveld, dei visste um at Jorunn gjekk 
til fjose og lyddest til kyri si, som var daglaus. So stelde dei til 
eit avskræmeleg stort kvende av gamle filleklæde, hekta isaman 
fire-fem stakkar, festa denna fugguren paa ei lang raate, og la 
seg attanfyre ei røys i tune. Daa dei so saag Jorunn koma ut 
dynni, so för dei til høgne paa fugguren litt i senn. Jorunn 
tøvra litt og stirde paa detta, og kvende høgna seg og vart 
vidare og fælar. Men Jorunn sveisa forbi, ho, like radt. 

«Bli du høgar aa høgar, du daa, din falne du æ,> så ho 
og skjegla attum seg. 

Daa fann ikkje gapane det brye verd aa liggje der lenger. 


Øli Skogen. 


Øli døydde kring 1860. Ho var syster til gamle Eivind Jons- 
lid, og var namnspurd for trolldomen sin. 

I ungdomen var ho ei fælande fager gjente og mykje traadd 
etter av dei gjævaste gutane. Men ho vart likevel gift med 
Hallvor Skogen, som ikkje plent hadde noko godt ord paa seg. 
Han var ei liti murve, og ikkje anten ven eller rik, og det vart 
den svarte armodi Øli skulde koma til liva i. Men Hallvor kunde 
trolle, og folk meinte, at det var soleis, han fekk tak i gjenta. 
Han dulde ikkje for det sjav heller. 

«E ha nok ikkje fengje Øli, ha eg kje konna mei” hell mata 
meg,» sa han ofte. 

Truleg er det av mannen sin at Øli lærde trollkonsti — og 
um so er hev ho snart gjengi yvi meistaren. 

Hallvor og Øli budde paa ein litin plass som heitte Skogen, 
midt inni skogen millom Jamgrav og Fiskhyl i Selgjord. 

Hallvor var skomakar, men han var ein kar for seg sjav, 
som var til noko av kvart. Sat nokon nær honom, naar han 
sauma sko, so laga han alltid tempoane med armane so, at han 
fekk køyre den lange pinnesylen sin i kav i laare paa dei, lik- 
som av vanvare. Ofte var han ille uti det for tjuveri, og kom 
i straff. 

Det var jamnast smaatt for dei, og Øli maatte tidt og ofte 

kringum aa sjaue etter livemaaten. Ho gjekk alltid i ei kar- 
manns-trøye, naar ho var ute og för. Fekk ho ein matbite vilde 
ho stødt gøyme det heimatt til Hallvor. 

För det brurferdir framum paa Skogen, so hadde alltid Hall- 
vor til vis aa taka ei gamall tromme han hadde, og so klauv 
han upp paa take av den vesle stogo si og sat der og tromma, 
liksom til aa gjera ære paa brurefolki. Men so laut det no 
vanka drammar au daa veit du, elles so vart det no ikkje plent 
med dei beste ynskje, brurefolki vart helsa av honom. Og folk 
akta seg, at dei ikkje ertast med honom daa, for dei var rædde 
trolldomen hans. 

* 

Um Øli og trolldomen hennar gjeng her mange sogur. 

Gamle Aslaug Vindal fortalde, at eigong med ho og man- 
nen hennar bruka paa Garvik, so var det ein kveld den eine 
gutungen deira vart so braatt sjuk, og feberen auka paa med 
hovudspreng so reint ille, og det tok honom so hardt baade i 
magen og nedfor bringa, at dei tenkte det var gjort med honom 
i kvar stundi. Dei freista med alle raadir som tenkjast kunde, 
men inginting muna, og doktor fanst ikkje aa faa tak i. Dei 
stod uppraadde reint, og i naudi tydde dei til Øli, og bad um 
ho kunde vita noko raad. 

Ho var kje sein um aa koma, treiv guten i fange og stirde 
paa honom. 

«Pytt, dæ æ trolle, detta ongjen hev; dæ skaa eg nok gjera 
'n go att fe.» 

So tok ho ei treakels-muldre upp or lumma, og ritar ein 
rund ring paa panna hans og paa bringa og magen. Midt inni 
ringen var det ein raud flekk, seinstpaa vart ”n kolsvart, og so 
kom det krekande ut ein svart stygg makk baade or panna og 
bringa og magen. Makkane brende ho upp, og daa var sjuk- 
domen som ”n var strokin av guten, og han var frisk som fyrr. 


Ei onnor vende kjem Øli til Garvik og skal hente mjølk. 
Daa segjer ho Aslaug: 

«Eg skjønnar ikkje hoss dæ æ laga mæ kjy/'n mine i vet, di 
æ paa slik ein uslaatt, lite æ dæ i di, aa molkar blo alt som 
tast.» 

«Gjev meg et par drammar, saa skaa eg syne deg hokken 
dæ æ, som kastar vanntrivna paa kjy'in dine; dæ æ vonde ou- 
gur av grænnænn dine som gjer dæ.» 

«Hu langtifraa, saavore hev eg aller noko tru paa,» segjer 
Aslaug. 

Ho gjev likevæl Øli tvo drammar; den eine drikk ho upp, 
den andre berre smakar ho paa. So tek ho glase millom hen- 
dane, rister det ei lang slotu, og so nemner ho upp namni paa 
dei fleste som bur i gørendi. Tilslutt nemner ho eit namn, og 
daa held ho glase upp for Aslaug. 

«Her ser du ”o!» segjer Øli, og Aslaug ser tydeleg den eine 
av grannekonune sine stande paa hovude i glase. 

«Bevare meg vel!» segjer Aslaug og kunde snaut tru sine 
eigne augur. 

Ein dag var Øli til Jamgrav og bad um eit mjølkespann. 
Detta vart ho nekta, og var difor harm daa ho för heimatt. 
Burti kvigarden gjekk heimekyrne og ein kalv. Øli gjekk burt 
og strauk kalven yvi ryggen. Daa vart ”n reint vill og galin, 
bura og belja og sprang og hoppa rundt ikring og rende imot 
baade stokk og stein. Mannen paa Jamgrav hadde sett til detta, 
og reiste etter Øli heim til Skogen. Bad ho so aa taka att troll- 
skapen, som ho hadde kasta paa kalven, ellest so skulde ho koma 
i rettens hendar. Ho nekta spent aa ha gjort noko vondt. Men 
ikkje lengi etter at mannen hadde reist, kom Øli og strauk kal- 
ven etter ryggen, og daa vart han samstundes i same lage som 
førr. 

Ke 

Eigong var Øli paa Harthol i Aasheim-grendi. Ho skulde 
daa vera med i fjose og sjaa krøturi. Daa segjer ho det kona, 
gamle Anne: 

«Her æ saa ille mæ flugur aa avaat i fjose her, saa kjyn 
reint vantrivs, eg veit ikkje mi arme raa.» 

Daa tok ho tri flugur aa nepte inn i ei fille og gøymde 
innanfyre bringkluten, og etter detta kom der ikkje ei einaste 
flugu i fjose heile aare, vissare enn gull. 


Eigong kom Øli til Hestskodike i Brunkeberg. Gamle Hallvor 
Heggtveit og Jorunn var der daa. 

Jorunn barma seg for kyrne hennar var so i utrivna og mjølka 
blod. 

«Dæ æ inkvor av grænnænn dine som hev avon paa kjy'n 
dine,» sa Øli. «Gjev meg ein dram, saa skaa eg syne deg hok- 
ken dæ æ,» sa ho. 

Jorunn gav henne ein dram. Øli la loven yvi glase og riste 
paa det ei stund, so heldt ho det uppi vere. 

«Hu, dæ æ tvo som hev avon,» sa ho. 

Og Jorunn saag tydeleg tvo klumpar i glase. So riste ho 
paa glase ei gong til, og daa kunde Jorunn tydeleg sjaa tvo 
menneskje-liknelsar i ølase. Fndaa ei gong riste ho paa det, 
og daa kunde Jorunn tydeleg sjaa tvo kjerringar, som ho kjende 
væl, ei var fraa Skotbakkann og ei fraa Uppistogo Heggtveit. 

«Skaa eg pine di?» sa Øli. 

Jorunn drog so til. So riste Øli paa glase att, og daa vart 
konune so bleike og naalege aa sjaa paa. 

«Skaa eg pine di mei » sa ho, og 80 riste ho att, og daa 
vart konune bleike som lik. 

«Ja, naa ligg di paa sengji aa orkar ikkje røre seg,» sa ho 

Endaa ei gong riste ho paa glase. 

«Naa ligg di mæ døen,» sa ho; «skaa eg pine di mei?» 

«Hu nei, du maa kje drepa di!» ropa Jorunn. 

Daa drakk Øli upp drammen. 

Jorunn fekk noko salt, som Øli blanda til; det skulde ho 
gjeva kyrne, og dei vart straks bra. Men aldri hadde Jorunn 
sanka so mykje smør som etter den tid. 

Egeleiv Tollehomen. 


Egeleiv Tollehomen i Brunkeberg kunde trolle. Ovanfyre husi 
hadde ho ein viss plass, ei liti dokk, og der sat ho kvar paaske- 
morgon med ein skjere i handi og klyppte imot soli. Den skjeren 
bruka ho daa til ymse trolldom. 

Var ei gjente glad i ein gut og ikkje kunde faa ”n, eller ein 
gut var glad i ei gjente og ikkje kunde faa henne, so kunde 
Egeleiv hugvende dei. Daa drog ho ein silketraad gjenom augo 
paa ein livande orm, og den traaden skulde guten eller gjenta 
faa og draga gjenom klædi paa den, dei var glad i, so vart 
hugen deira vend. 


Ei kone i Selgjord hadde ei dotter, ho so gjerne vilde gifte 
burt til ein gardegut. Kona reiste til Egeleiv og gav henne stor 
bitaling og bad ho hjelpe seg. Egeleiv lova, at gjenta skulde 
faa den guten, som mor hennar vilde, og at det skulde verta eit 
lukkeleg samliv solenge til dei hadde fengi eit baan saman; men 
etter den tidi vilde ho ikkje lova noko visst um, korleis samlive 
vart. Kona fekk den raadi som førr er nemnd, og bruka konsti 
best ho kunde etter fyresegn av Egeleiv. 

Alt gjekk som Egeleiv hadde sagt. Straks etter vart guten, 
som heitte Olav, gift med gjenta, og han var rektig mykje glad 
i henne. Han tottest ikkje kunna vera fraa henne aldri so liti 
ei stund, men fylgde henne baade ute og inne. Ikkje maatte ho 
arbeida, for alt totte han var for tungt og for vondt for henne; 
ho maatte ikkje so mykje som lyfte upp loke paa kista si, utan 
han var jamsides og hjelpte henne med det au. 

Men daa dei hadde fengi eit barn i saman, daa var elsken 
burte, og eit grenselaust hat kom i staden. Olav tolde ikkje sjaa 
kona si lenger, eller koma nære ho. Naar ho hadde laga mat 
aat honom, kunde han ikkje eta, han tottest ikkje maten var rein. 

Olav døydde ung, so det var kje so lengi førr det vart ende 
paa det ulukkelege giftarmaale. 


110 


Egeleiv kunde gjera folk gode att for sjukdomar au. 

Ei gong baska ho grovt med ein, som hadde ein fæl halsverk. 
Tri vendur var ho avstad til honom. Men daa ho trea gongi 
kom heimatt og sat inni stogo si, daa kom den vonde sjav og 
vilde taka ho. Han hadde teki skapnad som vatn, som rann 
etter golve som ein dam, og seig burtimot der Egeleiv sat. Ho 
vart livande redd, og fekk sovidt fatt i salmeboki og raaka nett 
paa den salma: «Hold Herre, hold mig fast til dig». Den las 
ho heilt ut, og daa laut styggemannen ryme. 


Skulde trolldomen ha magt til aa lækje for sjukdomar eller 
onnor ulukke, so maatte det ikkje ha gjengi meir enn tri sol- 
renningar, sidan sjukingen fekk det og til lækjedomen vart bruka. 
Hadde det gjengi yvi tri solrenningar, so maatte dei drygje til 
det hadde gjengi ni, skulde det ha magt. 


Egeleiv var dotter til Andres Gunneson Meinstad og Sigrid, 
kona hans. Sigrid var ei fæl trollkjerring, og Andres för a med 
det, han au, men best kjend er han som visediktar. 

Egeleiv au dikta stev og visur, men dei er raa og grove meste 
deilen. 

Edel, dotter hennar, var gift med Jørund Gjelstad («Svarte- 
Jørund»). Detta giftarmaale meinte dei au, at Fgeleiv hadde 
fengi til med trollkonstine sine. Ho dikta eit stev um Jørund, 
daa han hadde fengi dotter hennar. 


Lisbet Kasin. 


Lisbet Kasin i Selgjord kunde stemme blod og gjera ved 
verkir og sjukdomar baade hjaa folk og fe. 

Ho tende hjaa Olav S. Kivle, og daa var det eigong, at 
hesten hans vart so sjuk, at han laag paa kvitten. Daa spurde 
Olav Lisbet, um ho kunde hjelpe hesten noko. Jau, meinte 
Lisbet. Og so tok ho ein katt og drog langsetter og tversyvi 

ryggen paa hesten, og so mulla ho ei bøn attaat. Hesten vart 
godatt straks. Ho spurde Olav, um han vilde lære konsti; men 
han svara nei. Endaa sa ho upp noko av bøni; men det viktu- 
gaste var att, sa ho. 


Gaute Svartufs (Navarskard). 


Gaute kunde kaste skote paa folk. Han gjekk med ein stav 
i handi; den sputta ”n paa og sette att jamsides vegen, der den 
ferdast, som han etla skote. Den fysste, som kom og tok i staven, 
han vart raaka. Det var andre au, som kunde detta, og difor 
skulde ingin taka i sovorne stavar, som stod attmed vegen, sa 
dei gamle. 

* 

Gaute för no med trolldom elles au, han. Han kunde klomme, 
og so var han synsk. 

Naar gjeitane hans var altfor ustyrne og vidföruge, so klom- 
ma han dei, og daa stod dei paa ein stad og skreik heile dagen 
og kom ikkje av flekken, førr Gaute kalla paa dei. 


= 


Skrubben klomma han au, naar det hende han vilde taka 
gjeitane hans. 

Ei gong kom Gaute paa stoulen til gamle Signe Rue. Ho 
gav seg for, at skrubben var so ram etter krøturi, at ho maatte 
gange og passe paa seint og tidleg. 

«Aa naa slepp eg ikkje inn aa laga mat fe deg hell,» sa ho. 

Men Gaute meinte, at han skulde halde ubeisti i age no eit 
bil, og so gjekk dei inn i sele og fekk seg mat baae tvo. Daa 
dei kom utatt, sat det skrubbar i mengdevis rundt stoulen og 
stirde paa krøturi, so taumane rann or gape paa dei, men hadde 
ikkje magt til aa lea ei krøtur-klauv, for Gaute hadde klomma 
dei. 

EG 

Eigong var han og gamle Ketil Meaas i fylgje uppyvi til 

stoules. Best som dei gjekk, so kvokk det i Gaute. 

«Qu, ou! no gjekk dæ ei ulykke heime; men om dæ va ie 
meg hell deg, veit eg ikkje,» sa han. 

Nett paa same tid hadde eit lite baan vingla seg burti ei 
heit lutgryte og brent seg ihel for Ketil. 


I likferdi etter gamle Jorunn Lid vart kyrkjeklokka sprengd, 
og ringjaren datt ned av bjelkane og skamslog seg. Gaute var 
att heime; men nett daa detta hende, spratt han upp av benken. 

«Qu! no gjekk dæ ei ulykke innmæ kjørkja!» sa han. 


Eirik Øvland og Geirmund Ramsaas. 


Dei hadde i ungdomen vori av dei gronejegerane og legi ute 
i vakttenest nede i Fredriksvern i mange aar. Der hadde dei 
raaka saman med finnar, som kunde trolle. Av dei hadde Geir- 
mund og Eirik lært konsti fullt ut, og kunde soleis gjera mange 
undarlege ting. 

Eirik var trulova med ei gjente fraa Ullsnes i Flaabygd. Ho 
var til stoules ein sumar høgt uppi Grungedal. Daa var der 
ein gut som floka med henne so ofte, og dei vart godt kjende. 
Um hausten etter gjenta hadde flutt heim fraa stoulen, kom 
øuten etter henne heilt til Flaabygd og fridde. Heimvegen tok 
han um Øvland og upp Gjelstadheid. Men no hadde Eirik fengi 
nyss um, hosta ærend guten för i, og vart heitande harm. Han 
lova dyrt, at guten ikkje oftare skulde koma til gjenta hans. 

Fjøllguten leigde ein mann til aa ro seg upp Dalsvatne, og 
visste inginting av. Men daa dei hadde komi so halvvegjes upp- 
yvi, skreik guten ende yvi seg og hoppa høgt uppifraa tofta, der 
han sat. Han kjende ein styng so vond i laare, at det var plent 
liksom ein hadde reki ei kniv radt inn til beine. Og det vilde 
ikkje sleppe heller, so det var med. naudi han vann sitja i 
praamen. 

Daa dei kom i land upp med Dale, so kunde han ikkje stiga 
paa foten aldri so lite. Han fekk daa leigt hest der, og dei lyfte 

honom upp i salen, og ein kar fylgde og førde honom paa heste- 
ryggen radt heimatt. Guten vart liggjande sjuk i lang tid etter 
og vart aldri rett god att i foten sin. 

Dette meinte alle var trolldom av Eirik Øvland. 


Gamle Andres Napen og Guttorm Vestgarden var i skogen 
og hoggi timmer. Ein dag hoggi Andres mest alt staale ut or 
øksi si. Der var kje lang stubben heim til smidjo og setja øksi 
istand att; men so hadde dei ikkje kol. Ende burtanfyre hadde 
Eirik Øvland full ei hytte med kol, som ”n hadde brent, men 
ikkje henta endaa. Dei undrast um det kunde gjera noko aa 
taka litt kol, sovidt dei fekk stelle øksi, naar dei sa det til ”n 
og bitala det attende. Dei tok daa med seg nokre nevar med 
kol og gjekk heim i smidjo og nørde varme paa, auste so koli 
frami og tok til blaase. Men aldri fyrr kom koli fram i avlen 
førr det fræste og spruta verr enn kru og flaug som gneistar 
uppunder take og rundt veggine, so ikkje eit einaste mol fanst 
att. Karane totte detta var undarleg, men auste kol frami att 
paa nytt lag. Nett det same galdt: dei fræste og spruta rundt 
øyro paa dei. Trea gongi freista dei au; men likeins gjekk det. 

«Nei naa skjønnar eg nok, hoss Erik hev lagt fraa seg desse 
koli, aa ikkje va me kloke, daa me kom nere di,» sa Andres. 

Dei vart rædde baae tvo og skunda seg ut or smidja. 


Ja, Eirik var fæl, han. Berre han rita av ein med kol eller 
krit og sette ei kule i bilæte, so laag ”n der den som var teikna. 


* 


Geirmund Ramsaas reiste eigong ned til Jønnberg i Bø med 
ei kyr, han hadde selt. Sonakona hans, Mari, fylgde med. Geir- 
mund skulde ha tvo dalar, daa han kom med kyri, men dei fekk 
han ikkje. Detta vart han hjartans harm for, daa han för paa 
heimvegen; for han vart aldri rett sinna førr eit bil etter. Ei 
gamall flintebyrse gjekk han og bar paa kvar han för; um han 

skulde berre husemillom heime, so slengde han den yvi oksli, 
og denna bar *n paa no au. Daa dei hadde komi paalag ei mils 
veg tuppetter, so tok Geirmund av vegen, og Mari sat att og 
venta. Um eit bil kom ”n att, og Mari spurde hot ”n hadde i 
tankar. 

«Eg æ saa harm paa Jønnbergmann,» sa ”n, «at va dæ ikkje 
fe den arme sjæli mi, saa skulle eg ha sett ei kule i hjartae 
honoms naa!» 

«Hu, bevare konn, hoss du rør!» sa Mari; «du konne naa 
vel ikkje skjote ”n herifraa?» 

«Jou, om eg va øvst paa Roulannstrondi, aa han va i Bø, 
saa skulle eg seta kula midt i hjartae honoms,» svara Geirmund. 


% 


Kona hans og sonaknna, Mari, var alltid so nyttuge til spinne 
seint og tidleg. Dei hadde kvar sin rokk og dura og spann, so 
ein snaut høyrde mannemaal heile kveldane. Ein kveld hadde 
Geirmund lagt seg, og kvendi sat uppe og spann som vanleg. 
Han vart fælande lei denna rokkeduren og bad dei slutte aa 
spinne, so han fekk sova. Men dei dreiv paa like radt. 

«Sluttar de kje naa, saa skaa eg snart svæve dekkonn!» sa 
Geirmund. 

Dei lest aldri gaa detta og spann til dei sjave var ferdige 
den kvelden. 

Næste morgon var dei tidleg uppe og byrja spinna daa au. 
Men daa vart ”n harm og kasta svemnen paa kvendi. Best dei 
sat, vart dei so svemnuge, at dei seig i golve jamsides rokken, 
og der laag dei og sov til langt paa dagen. 

Sea akta dei seg væl, at dei ikkje ertast med Geirmund. 


Finnane. 


Finnane var fæle til aa trolle. I gamle dagar ferdast dei 
mykje i bygdine her, og folk var gruveleg rædde trolldomen deira 
og torde ikkje meinke dei anten husrom eller mat, naar dei kom 
til gards. Dei kasta ned noko, som dei kalla finnestein, og naar 
krøturi aat i seg den vart dei sjuke, og oftast dauda dei. 

Ei gong för det eit skreid med finnar ut Gjelstad-heid i Sel- 
gjord. Dei var inne hjaa gamle Jørund Gjelstad og bad um 
mat; det fekk dei ikkje; men um morgonen laag tvo store svære 
grisir daude for Jørund. 


Lang-Olav. 


Væl so hundre aar sea ferdast her jamleg ein finn, som heitte 
Lang-Olav. Han hadde kjerring og 24 ungar, som ”n dragsa 
med seg; dei minste ungane køyrde han i ein høyslede. Naar 
han kom til gards, so vart han væl imottekin med mat og drikke 
og husrom aat seg og sine. Folk torde ikkje anna, for han var 
speleg reint til trolle, og hadde soleis fæl age med seg. 

Naar kona hans laag i baanseng, so kunde han taka ridine 
og feberen av henne og setja yvi paa ymse ting i huse — paa 
bord og stolar og krakkar og anna — og dei dansa daa og 
balura paa alle maatar rundt i stogo. Eit stev um honom 
luar so: 

Lange-Olav var ein gaste kar, 
reint ein vaae aa kalle; 

tjuge sønir han ala upp, 

men heluvar var dei alle. 


Ei gong kom Lang-Olav til Midbøen i Selgjord med heile 
hurven sin, hestar og bikkjur og fentur og ungar, fullt heile 
tune. 

Det var seinst i 1700-tale, med Guttormen og Ingebjørg 
budde der. Heile fylgje fekk mat og drikke. So segjer den eine 
fenta det, det var kona til Lang-Olav, at ho vilde faa eit mjølke- 
trog med rjomen paa til bikkjune sine. 

«Nei!» segjer Ingebjørg. «Eg gjev ikkje bikkjur og svin 
romée.» 

Ho var so fælt sinna og vond denna Ingebjørgi. 

«Saa tar eg ned et traug sjæl,» svara fenta og steig upp 
paa ein stol og tok ned eit mjølketrog av hjellen under bjelkane. 

Daa sprang Ingebjørg til og spende troge ut or hendane paa 
fenta, so mjølki fløymde utyvi heile golve. Fenta tok ned eit 
trog til, ho; men det same galdt: Ingebjørg spende til det au. 
Fenta tok endaa ned eit trog; men det au spende Ingebjørg til. 

Det fløymde yvi heile golve, og bikkjune tok til slafse i 
rjomen og mjølki. Daa laut fenta gjeva seg, men var fælt vond, 
og let um at Ingebjørg var bøs og stormoda, og unde ikkje dei 
stakars dyri mat; men den raude hanen skulde snart koma til 
gala der i garden, sa ho. 

Det var kje so lang tid etter, førr fjose og lødo paa Midbøen 


brann upp. 
* 


Fraa Midbøen kom Lang-Olav med fylge sitt til Gjuve i 
Nordbygdi. Kristoffer, son til lensmann Jørgen Gjuve, budde 
der daa. 

Dei bad um drikke der, og kona henta mjølk og baud dei. 
Nei takk, mjølk vilde dei ikkje ha. 

«Du hev a betre drykk aa gjeva oss, um du vil,» sa den eine 
fanten. 

«Nei,» meinte Kristoffer; «øle mitt stend nettupp i gongji, 
saa eg kan kje røre dæ,» sa han. 

«Du skal ikkje ha stor glede av det!» sa fanten, og i same 
rappe sprang gjordine av paa kjere, og alt øle, yvi ei tunnes 
brygg, fløymde yvi golve. 


Nirid Sønnstveiten og finneguten. 


Nirid Sønnstveiten, bror til gamle Anne Golid, var skippar. 
Ei gong laag han med skuta si heilt nedmed Kinalande. Det 
var med honom ein finnegut, og han kunde litt meir enn andre. 

Ein dag segjer Nirid: 

«Ja Gud veit, hoss folkji mine heime lever naa, eg hev vore 
borte mest ett aar, aa daa eg reste, ha kje kjerringji mi lengje 
att, te ”0 skulle ligge i baanseng, ingjen ting hev eg høyrt heim- 
ante, se eg reste, aa dæ æ vaalont, om ho lever hell æ dø.» 

«Gjev du meg fem pottur brennvin, skal eg paa tvo timar 
heim aa lydast til folki dine,» sa finneguten. 

«Haa haa!» sa Nirid; «dæ let seg nok ikkje gjera fe deg 
aa finne heimen min, saa langt onda, som den æ naa; men du 
veit eg gjev deg gladeleg baade fem og ti pottur brennvin, der- 
som du kan greie dæ.» 

«Jau,» sa guten, «seg meg ein ting, som du hev gode kjenne- 
merkje paa, so skal eg taka det med meg attende.» 

Nirid nemnde honom ei sylvskeid, som tussane hadde aatt, og 
som hadde fylgt garden i aarhundra, mann etter mann, og som 
kvar eigar hadde rita namnemerke sitt paa; den skulde guten 
taka med seg. 

So rita finneguten ein rund ring paa dekke, sette seg paa 
ein stol midt inni, og ingin maatte koma innanfyre strike førr 
um tvo timar. Um eit bil somna finnen av, og daa kom der 
iljugande ein svart fugl, som sette seg paa oksli hans og gav 
seg til aa hakke og pila paa noko skum i munnviki paa guten. 
Detta varde eit bil, so flaug fuglen att. Tvo timar etterpaa kom 
.”n att med noko i nebbe. Daa vakna guten au, og hadde ei 
gamall sylvskeid i handi, som han gav Nirid og spurde, um 
han kjende ho. Nirid vart reint forstird og kjende att sylvskeidi 
med same. 

«Ja, no kan eg segja deg, hoss folki dine heime liver,» sa 
guten. «Kona di hev ein stor og fager gut, og friske er dei baae 
tvo. Far din saag eg stod paa kne attmed hoggestabben og 
hoggi ved. Mor di sat uppmed ei liti stogu og tvinna traad 
paa ein tein eller ei stikke; ho saag ut til vera noko klenhelsa 
og sutsam.» 

Nirid merkte seg dagen. Daa han langt um lengi kom heim, 
so spurde han, um dei hadde merkt noko den dagen. Jau det 
hadde komi ein fæl smell og dur, dei tenkte husi hadde ramla 
ned den kvelden. Og det raraste var at den gamle tusseskeidi 
hadde komi radt burt daa og ikkje vori aa funne sea. Daa tok 
Nirid skeidi upp or lumma, og fortalde det som hadde hendt. 

Seinare ei vende, daa Nirid laag nedmed Kinalande, so var 
det ein dag, alle skipsfolki hans hadde fengi landlov — berre 
finneguten var att. Nirid sat med ein kikart og stirde innyvi 
land. 

«Uff, denne fille-kjikerten,» segjer han; «eg ser ikkje et grand 
i ”n!» 

«Gjev du meg ei potte brennvin, so skal eg skaffe deg den 
beste kikart, som finst i heile Kina,» sa finneguten. 

Detta vart dei samde um. 

Guten bar seg aat som førr, og um eit bil kom den svarte 
fuglen fjugande med ein kikart i nebbe; den fekk daa Nirid. 

Sea fekk syster hans, Anne Golid, honom, og ho hadde ”n i 
mange aar, og han var reint makalaus god. Um vaaro, naar 
ho var uppaa Kvaalsgardfjølle, kunde ho sjaa reinsmosen heilt 
nordpaa Nordmannfjølle, koss ”n var upprivin og blesin burt- 
etter snjofennane. 

Men so kom det uaar og vart naud for mat. Daa laut Anne 
selja kikarten til Andres Nes for ein konnskryl, og paa Nes er 
”n enno. 


Finnegjenta paa Øvland. 


Paa Øvland i Selgjord, daa gamle Kristian livde, det er 
umlag hundre aar sea no, hadde dei so fæle motgangar paa 
krøturi. Paa eit aar miste dei fem kyr og ei kvige, som slo seg 
ihel i stoulesbeite paa Hamaren um sumaren. 

Dei kunde aldri fata, kva det var i vegen. Dei hadde nok 
ein otte um, at det var ein av husmennane i grendi som ikkje 
var fri for aa fara med trollskap og filleri. Dei hadde sett *n 
gjengi skyngt i utkantane av gjorde, og der hadde han kasta 
att kraasur og lemir av kalvar og smolog, som hadde dauda 
for honom; soleis vilde han bera ulukka fraa seg og yvi paa 
andre; men dei kunde no ikkje segja noko visst. 

No raaka det so høveleg, at det kom reisande ei finnegjente 
til Sunbø i Flatdal, og ho forsegna det, at ho kunde gjera ved 
vantrivnad og ulukkur paa krøturi. 

«Ja æ dæ saa te, at du kan gjera noko hjølp fe saavore, saå 
bevarsvel reis te Øvlann saa fort du kan, der hev di mista seks 
nout dette aare,» segjer Anne, kona paa garden. 

Ja, gjenta snugga iveg, ho, og kom til Øvland um kvelden. 
Ho kjem snart paa rødune um, kva ærend ho reiser i, og daa 
Øvlandsfolki fekk vita, at ho kunde av-vende ulukkur paa krø- 
turi, so totte dei ikkje det var spara lata ho prøve seg. 

Daa ho so hadde fengi visst koss det hekk saman med alle 
kyrne, som hadde dauda og det, so sa ho at dei skulde skjote 
eit skot yvi fjostake, og so reinske fjose so reint som dei kunde 
faa, baade golv og himling. Detta gjorde dei, og daa fann dei 
uppi røyste eit trollnykle, det var liksom ein litin pose full av 
allslags kraasur og ufysedom som tenkjast kunde. Der var haar 
og neglar, nauterovur og griseklauvir, smør og salt og mykje 
anna. 

Daa fjose var reinska, so segjer ho det, finnegjenta, at han 
som var voldar i alle ulukkune paa krøturi skulde sjav misse 
alle krøturi sine, og etterpaa skulde han krjupe som ein makk 
paa jordi til sin døyande dag. 

Øvlandskrøturi vart i trivnad att etter den tid. Men hus- 
mannen som dei hadde misstrudd for trolldom, for honom dauda 
kvar krøturklauvi vetteren etter, og sjav fekk ”n vonde verkir i 
føtane og vart aldri rett god, men krok paa tvo stavar alle sine 
dagar. 


Fanten paa Sønnstveiten. 


Til Sønnstveiten i Selgjord kom det rekande ein fant ei gong 
og bad um hus. Men folki nekta honom det, og daa vart han 
fælt sinna. Sønnstveitmannen dreiv paa og køyrde konn, og 
tenestgjenta var i rome og lagde. So hadde ho sett treskorne 
sine att nedmed laavebriki. Daa ho skulde taka dei att, so hadde 
fanten vori innum dynni og sputta ei fæl klyse i dei. 

«Hav ikkje treskon paa deg,» sa mannen. 

Det var ein stor agaleg grahest han køyrde med. So tok han 
treskone som sputte var i og klemde hestehoven nedi, drog silen 
av hesten og slepte honom laus. Hesten vart reint ør og vill, 

kneggja og frøste, og sette i villt flog avstad etter den vegen, 
som fanten hadde fari. Midtvegjes paa Gjelstad-heidi naadde 
han att fanten, som hadde lagt seg ved sida av vegen, og venta 
at den unge vene gjenta skulde koma etter honom. Men no fekk 
han anna aa vita, han vart paa live reint, for hesten vilde plent 
trøda ”n under seg. Det var med største naudi han kom seg 
fram til folk, og var daa so sprengd og utmasa, at han lite orka 
ryve seg paa lang tid. 

«Men den Sønnstveit-mannen er nok ikkje greid, han maa 
kunna noko,» sa fanten. 


Fanteguten gjer etter. 


Paa ein gard i Flatdal hadde det vori tjuvar og stoli ein 
vadmaalsbylt og ei flaske brennvin. Ein dei kalla Kompon vart 
misstenkt. Noko etter so kjem der ein strukare til gards; han 
var finne, sa han, og godt lærd i Svarteboki. 

Ja, so skulde no han daa til aa gjera etter og mana fram 
baade tjuven og det som stoli var. So reiste han midt burtpaa 
Flatdalsbrui, og der gav ”n seg til mana. Det var kje lengi 
førr Kompon kom setjande so sveitten rauk av ”n, og vadmaals- 
bylten hadde han under armen, kasta ”n ned jamsides finne- 
guten, og so la ”n avstad nedunder brui og til aa sumle og leite 
nedi stryken etter broti av brennvinsflaska, som han hadde kasta 
der. No hadde han vori nøydd til pila uppatt kvart minste grand, 
men sjave-folki totte synd i ”n, og so fekk ”n sleppe. Men fysst 
gjekk finneguten burt og reiv ein haarfloke av Kompon; den la 
'n i ei bok som ”n bar i lumma. 

«Du faar staa der blandt dei andre, du au,» sa ”n. 

Men der haarfloka hadde siti skein det inn paa berre hausen 
ein snaud flekk, og detta merkje laut Kompon bera alle sine 
dagar. 


Fanten paa Kosi. 


Til Kosi i Selgjord kom eigong ein lauparfant, og han kunde 
trolle, let han til. So var det einkvart han vart sinna for, og 
daa lova han fælt vondt. Til tenestgjenta sa ”n, at ho skulde bli 


121 


so glad i honom, at ho skulde springe etter ?n paa vegen, og 
fylgje honom kvar ”n gjekk. 

So faura han paa dynni. Men daa gjenta skulde sjaa til i 
treskone sine, som ho hadde sett av seg innmed dynni, so hadde 
fanten sputta ei fæl klyse i dei. Kona, som saag detta, treiv 
treskone og ned i grisehuse til den store triaarsgamle sugga 
med, og let ho trante i seg fanteklysa. So slepte ho sugga ut, 
og avstad etter fanten sette ho som ei pil. 

Fanten kom seg sovidt yvi ein skigard og nedpaa gjorde; men 
ein-tvo-tri so var sugga etter. Og no byrja leiken for aalvor; 
fanten til flogs nedyvi gjorde so fillune slong, og gvaala og 
skreik, og sugga etter i tvibyks, togg skome so det valt, kvita 
augo og grylde og hoggi til alle sidur med dei lange viggbitane, 
og var plent ør og vill. Der elta ho fanten rundt gjorde fleire 
gongur paa rad og mest sprengde ”n. Seinstpaa fekk han krøkje 
seg fast uppi greinine av ein bjørkestuve. Der hekk ?n som ein 
sekk og dingla etter armane og beini. Men sugga sette seg 
under, togg skome og gløyrde uppaa den vitskræmde fanten, som 
ho hadde fengi so brennande elsk til, men ikkje kunde naa. 


Troliskap paa krøtur. 


Naar nokon hadde komi i uvenskap med trollkjerringi eller 
trollmannen, so kunde dei vera visse paa hemn, og det var daa 
oitaste at vondskapen gjekk ut yvi krøturi, helst kyrne. Det var 
mest ikkje ende paa alle uslaattur, som buskapen kunde verta 
plaga av. 

Naar kyrne ikkje vilde mjølke straks etter dei hadde bori, 
so var det trollkjerringane, som rana mjølki til seg og kunde 
sanke mange pund smør og ost, um dei hadde berre ei einaste kyr. 

Stundom kunde dei gjera det so au, at kyrne mjølka berre 
blod, eller vart sjuke og dauda. 

Hadde folk motgangar paa krøturi, som varde aar um anna, 
og kalvar og grisir eller andre krøtur dauda, og ikkje plent 
trolldom var skuld i det, daa kunde dei faa ulukka til flytja 
seg yvi til ein av grannane, naar dei tok ein lim eller heile 

skrotten av eit av krøturi, som hadde dauda, og kasta paa eigune 
av grannen. Den trui hev haldi seg heilt til no. 

Um hausten, naar dei slakta, venta dei alltid ramnen. Heldt 
han seg burte fraa kraasune so tydde det, at der kom motgang 
paa krøturi um vetteren. 

Dei hadde mange raadir, som skulde trygde krøturi mot 
tussar og trolldom. 

I veggen yvi fjosdynni sette dei krossur, anten med tjøru eller 
skar dei inn, og likeins i veggen yvi kvar kyr i fjose. Den fysste 
drikkebytta ei kyr fekk, etter ho hadde bori, maatte vigslast. 
Dei kasta ein kniv nedi drykken og let ”n liggje der, til kyri 
hadde byrja drokki, daa tok dei ”n upp og sett ?n inni veggen 
yvi kyri. 

I fjose maatte helst ikkje framanfolk koma; um det ikkje 
plent var trollkjerringar, so var det sume, som hadde avon eller 
vonde augur, og det var mest likso ille. 

Aldri maatte mjølki berast yvi rennande bekkir, førr ho var 
vigsla. Naar dei let utan-gards folk faa mjølk, so maatte dei 
alltid kaste nedi spanne eitkvart, ein braudmole eller ein pinne, 
for daa hadde ikkje trollskapen slik magt. 

Trollkjerringane maatte aldri faa lane noko paa garden, 
um det so var aldri so uvand ein ting, dei bad um, for elles 
kunde dei ha magt til trolle mjølki utor kyrne og til seg. 

Paa Kilen i Kilebygdi fekk dei so lite mjølk av kyrne sine. 
Kvar morgon var dei mest utormjølka. Dei læste fjose og prøva 
paa alle maatar; men det muna ikkje. So ein kveld tok Kristian, 
sjaven, byrsa og la seg paa lur i fjose. Daa det leid paa notti 
kom det kilande ein hjase, som sprang fraa den eine kyri til den 
andre, og saug so skume valt. Kristian drog av og raaka hja- 
sen; men daa ”n vilde taka ”n upp, so laag der berre eit hand- 
klæde og tvo ljaasteinar i landerenna. Men folk kjende att baade 
handklæde og ljaasteinane; det var ei trollkjerring fraa Bukaasa 
der i grendi, som aatte desse tingi. 


PE 

Paa Høgelid i Selgjord hadde dei for 50—60 aar sea tvo 
brandsidute kyr. Dei var so vene og vællaga, at det var eit 
bisn aa sjaa dei. Kona, Ingerid, sa dei var ætta fraa tussekyr. 
Med desse kyrne vart «Telemarksrasen» aatgaadd fysste gong, 
og kom so paa ry for venleik og gjævleik. 

Statskonsulent Lindekvist og gamle Ketil Øvland reiste ei- 
gong eins ærend til Høgelid og vilde sjaa dessa vene kyrne, som 
dei hadde høyrt gjetorde um. Men Ingerid slepte aldri framand- 
folk inn i fjose, ikkje meir enn ho brende seg, for daa kom det 
vantrivnad og ulukkur yvi krøturi. Det muna daa ikkje desse 
framandkarane heller, um dei trygla og bad aldri so vent og 
baud stor bitaling, um dei fekk lov til aa sjaa kyrne; dei maatte 
gange heimatt med ugjort ærend. 

Ingerid heittest no til aa kunna noko, ho au, soleis med 
krøturstell og smørsanking. Ho sanka meir smør av dei tvo 
kyrne sine, enn andre gjorde av ein stor buskap, og Hallvor, 
mannen hennar, var til byen fleire vendur um vetteren og selde 
smør. 

Men folk meinte no, ho trolla mjølk til seg, og dei var fælt 
rædde ho i grendi. Ei gong straks etter ei av kyrne hennar 
hadde bori, kom ho til Kvaalsgard og bad um aa laane kardar; 
men dei visste at ho hadde mykje betre kardar sjov, so det var 
berre trolldom ho lura paa, og difor nekta dei henne laane. 
Men daa tok ho til aa tiggje og trygle etter ymist anna i huse; 
men dei nekta henne alt, for elles hadde ho fengi magt til aa 
trolla paa krøturi deira. 

Folk stridde paa og vilde so gjerne faa kaupe kalvar undan 
Høgelid-kyrne, men det var mest raadlaust. Til seinst selde daa 
Ingerid ei kvige, men den vart so agalaus og vill, at ingin kunde 
handsama ho, verre enn eit vilt dyr, og let seg aldri temja, so 
ho vart reint ut um inkje. 

+ 

Paa Storhaug, plass under Dyrdal i Øydfjøll, budde for um- 
lag tvo mannsaldrar sea ei kone som kunde trolle mjølk til seg. 
Ho hadde berre ei kyr, men endaa sanka ho so mykje smør, at 
mannen hennar var mange vendur til byen og selde um vetteren. 

Denna kona var so livande rædd aa smaka anten mat eller 
drikke burte hjaa grannar og framandfolk. Ei gong paa Dyrdal 
i joli naudtrygla dei ho til aa taka ein ølsup; men det kom berre 
innanfyre lippune hennar, so sputta ho det ut att. 

Dei saag ho att etter ho var død, denne kona; daa stod ho 


i fjosdynni og kinna. 
* 

Trollkjerringane bar seg aat paa mange vis og maatar, naar 
dei vilde faa mykje mjølk og smør. Stundom sette dei tvo kniv- 
skaft inni veggen og mjølka paa dei, og kunde soleis faa fulle 
ryngjur med mjølk; men til slutt kom det berre blod, og daa 
maatte dei akte seg væl at dei ikkje heldt paa lenger. 

Ei kone, som kunde detta, hadde ein gutunge, som au hadde 
lært det. Ei gong gjorde han det, med det sat framandfolk inne. 
Daa mor hans kom inn og saag det, hadde han mjølka so lengi, 
at det kom berre blod. Ho vart reint ifraa seg, og so harm at 
ho mest vilde tyne gutungen. 

Under kinna la dei skinne av ein vond. Daa fekk dei fyrr 
smør av rjomen, og baade mykje og vent. 


Paa Vedfall i Selgjord hende so mykje rart med hestane. 

Seint ein kveld hadde gamle Steinar Vedfall vori eit ærend 
fram i bygdi. Daa han kom heim i tune høyrde han hesten var 
50 uroleg inn paa stallen, trippa og skubba seg. 

Han totte detta var so rart og tende ei lykt og gjekk nedi 
stallen. Daa vart han vare at ein framand hest hadde klemt 
seg inn i spilltauge jamsides hans eigin hest. 

Framandhesten var so skræmeleg turr og mager, at han var 
andorskeleg aa sjaa, mest berre skinn og bein; men elles lik 
hesten av Steinar paa lit og lag. Steinar stod som klumsa og 
stirde paa detta eit bil, so stengde han att dynni og gjekk inn 
til gutane som alt hadde lagt seg, og bad dei fylgje seg nedi 
stallen og sjaa. Men daa dei kom nedi att var framandhesten 
kvorvin burt, og hesten av Steinar stod att og bibra og skalv, 
og So vaat av sveitte at det rann av honom. 

Hesten kom aldri rett i hæve etter detta. Han var hanglut 
og klen og det drogs paa honom meir og meir so han tottest 
turkast burt, og vart seinstpaa plent like eins som den hesten 
Steinar hadde sett i spilltaugi jamsides honom den kvelden. 


Olav Traaen 


fraa Rauland kunde trolle. Han för rundt i bygdine og bad seg, 
og ei vende kom *n til Gro Garvik. Kyrne hennar var nett paa 
slik uslaatt og vilde ikkje mjølke. So skulde Olav gjera dei gode 
att for detta. Men han maatte faa med seg ein rjomekling i 
fjose, og so stengde han seg inne eismall. Gro stod att utanfyre 
og lydde. 

«Kjem du der, so møter eg deg! Aa kjem du der, so møter 
eg deg au!» høyrde ho ”n sa. 

«Døaaheile, høyr hoss ”n hels mæ *n, du!» sa Gro; ho tenkte 
det var den vonde sjav han var i kast med. Men just var det 
rjomeklingen, han stod og snudde paa og møtte rjomen paa alle 
kantar og saup ”n i seg, naar *n vilde renne av. 

«Kvite kalvar aa roue, 
dei som ikkje vi liva fær doue,» 
sa han til seinst. Daa var ”n ferdug. 


Halivor Drengmannson. 

Hallvor Drengmannson var kraamkar og ferdast mykje i 
Telemark. Han hadde tilgode for kraamvare av ei kone i Kvits- 
eid. So var det ein kveld, at han etla seg til henne aa krevja. 
Daa han kom til ei aa, som rann eit noko stykkje fraa husi, so 
vart han vare kona sat innunder ein foss i aai og kirna so 
rjomespruten stod høgt til vérs. 

Drengmannson lest aldri merkje noko slag, men strauk beine 
vegen til garden og sette seg til vente. 

Daa det leid av ei stund kom kona med eit ovende stort og 
vent smørstykkje som ho løynde under forklæde. 

Drengmannson bar fram ærende sitt, men kona gav seg ho 
aatte ikkje pengar, men um ho kunde faa bitala med smør. Jau, 

detta var ?n nøgd med, og fekk smørstykkje, som kona kom 
undan fossen med, men han lest inkje vita. 

Han hadde fælskur i seg, at det var noko trollskap med detta 
smøre. 

Um det var trollkjerringsmør kunde ein faa vita, naar ein 
hadde ein mordar-kniv (kniv som var drepi menneskje med) og 
skar i smøre med den; um det daa var trollkjerringsmør, so 
rann det blod etter knivseggen. Paa Laupedalen i Brunkeberg 
var ein sovorin kniv; den fekk Drengmannson laane, og so prøva 
han smøre. 

Men daa dei skar i smøre med denna kniven, so saag han 
tydeleg det rann blod etter eggen. Daa var det ikkje aa taka 
feil av lenger kva det var for smør han hadde fengi. 

Men Drengmannson reiste med smøre til byane, han, og 
selde det der, og høyrde aldri noko ankemaal yvi det. 


Bø-prest og Gaml-Eirik. 


I Fjærestrondi ein stad sat nokre karar samla ein kveld og 
spila kort. Utpaa kvelden kom der inn ein framand kar. Han 
bad um lov til spila med dei, og det var kje orde imot. So spila 
dei, men det gjekk paa framandkaren, han tapa til kvar um- 
gangen. Men so druste eit kort i golve for ein av dei, og han 
lutte seg innunder borde vilde finne det uppatt. Daa vart ”n 
vare, at framandkaren hadde lange fæle kløar paa føtane, dei 
hadde han hoggi fast kring bordstolen. Dei vart mest vitskræmde 
alle saman og sprang upp fraa borde, for dei skyna det var 
sjave Gaml-Eirik. 

Men styggen sat der ”n sat og vilde ikkje flytja seg. Daa 
henta dei presten i bygdi; men daa Gaml-Eirik saag honom koma 
inn, so sette han i ein kald laatt: 

«Du er nettupp ein av mine, du; du bankar kona di til kvar 
dag!» sa han til presten og sat like trygg. 

So laut presten reise att, han. Daa køyrde dei avstad heilt 
til Bø og henta presten der, han heitte Wettengren, og var væl- 

kjend for visdomen sin. Daa so Wettengren kom, letta styggen 
paa seg i stolen. 

«Der kjem den svarte Bø-bikkja!» sa han. 

«Det skal du faa finne, det, at eg kjem!» svara presten. 

So tok dei paa aa ordkastast so fælt. 

«Du stal mat, daa du var litin,» sa Gaml-Eirik. 

«Det gjorde eg, fordi eg var svoltin,» svara Wettengren. 

«Du skodde deg fysst paa vinstre fot, daa du reiste heiman- 
fraa idag,» sa Gaml-Eirik. 

«Det skal eg gjera umatt no,» svara Wettengren, og so skodde 
han seg umatt. 

«Du stal ei katekisme og las i,» sa Gaml-Eirik. 

«Det skal du faa føle, det, at eg hev lesi katekisma,» svara 
Wettengren. 

So tok presten paa aa mana. Bora so eit hol med ein syl i 
blyraama i glase, og so truga ”n styggen ut der. Han bad for 
seg um aa sleppe ut gjenom klinkehole, men det muna ikkje. 
So laut ”n i sylshole, og daa pipa det og kveint i kvart veggje- 
mot. 


Hallvor Stubb køyrer med Gaml-Eirik. 


Hallvor budde i Brunkeberg for umlag ein mannsalder sea. 
Han var ein kavlitin trask og difor kalla Stubben. Daa han 
var framme og skulde skrivast til soldat, so la han ein kortleik 
i kvar av sokkehælane sine og stod paa, men heldt endaa ikkje 
maal, og vart vraka. Dei kalla ”n «Tjørugullsen» au, fordi han 
stødt laag i skogen og brende tjøru. 

Ein haust laag han uppi Omtveitmarki og brende tjøru. Daa 
kjem det bod, at Margit, kona hans, er sjuk, og at han maa 
skunde seg heim. Det var i skumingi um kvelden og fælt so 
sabbe føre. Hallvor snugga i veg det fortaste han kunde, og han 
hadde lang veg heim. Straks ovanfyre Brunkeberg kyrkje kjem 
det ein framande etter honom køyrande i jagaslede. Han stana 
hesten og bad Hallvor stande paa med. Hallvor takka og hoppa 
innpaa; so bar det i veg. Daa dei kom til den vestare kyrkje- 
porten, so stansa framandkaren hesten og steig utor sleden. 

«Lat oss gange innpaa kyrkjegarden og sjaa paa greftine,» 
segjer han. 

Ja, Hallvor fylgde. Den framande gjekk daa beint upp i 
det hyrnae, der sjølvmordarane laag, der gav ”n seg til stande. 

«De ligg mange her,» sa Hallvor. 

«Faa av dei er salige,» svarar hin. 

Um ei stund sette han seg i sleden att og køyrde. Hallvor 
stod bakpaa meiane og heldt seg i styri, og no bar det avstad 
i flugande traav. | 

«Hoss langt skø karen ikvell, mæ de du kjøyrer søssø uvi- 
tugt?» segjer Hallvor. 

«Til Grini!» var svare. 

Farten auka paa og vart villar og verr, dei totte seinstpaa 
vera nedpaa berre ender og daa, og Hallvor var so redd, at ”n 
mest ikkje kjende skjurta paa kroppen. Daa dei kom paa Sot- 
haug ropa Hallvor: 

«Jøssu navn hoss du kjøyrer, menneskje!» 

Daa skal du ha takk. Ikkje førr hadde han nemnt detta, 
førr baade hest og slede med karen i sette som ei pil avstad 
burtigjenom lufti, so det skjuga og ylde etter. Hallvor stod att 
skrevs yvi vegen, med gapande munn og uppspila augur og 
hæmde framfyre seg etter sledastyri, som hadde smotte or nevane 
hans; han var mest ifraa seg av reddskur. 

No skyna n” fysst at det var sjave Gaml-Eirik han hadde 
køyrt med, og vart so sjuk at ”n kom kje i hæve paa tri 
dagar etter. 

Sea spurdest det, at ein mann paa Grini hadde teki live 
av seg same kvelden. 

Daa Hallvor ei stund etter kom attende til Omtveit hadde 
heile tjøruhjellen hans brunne upp. 


Sakris Gravdal og bukken. 


Sakris Gravdal i Brunkeberg livde kring midten av 1700- 
tale. Han var skulehaldar i Aasgrendi og hadde ord for aa 
vera mykje klok. Kjempekar var han au, heittest det. 


129 


Ein kveld kjem det ein gjeitebukk stigande inn i stogo paa 
Gravdal. Han var eit ovting so stor, hadde lange fæle honn, 
og so serums kjøn paa lage, at ingin hadde sett likin. 

Sakris undrast paa detta, men treiv ”n so i honni og vilde 
leide ”n utatt. Men bukken baud av, han, og heisa Sakris upp 
og ned under take nokre vendur paa dei lange honni sine. 

Sakris vart hakkande sinna, han heldt seg god kar og totte 
slikt var harmeleg, at ein fillebukk skulde raada med ”n som 
'n vilde. Ikkje vilde ”n fire, og slepte ikkje det take ”n hadde 
i bukkehonni, og stundom var ”n nedpaa golve og stundom upp 
under take. Soleis bendest han og drogs med bukken heile 
notti. Daa det tok til ljosne um morgonen, vart Sakris glo- 
sande inni augo av bukken, og saag det tindra som glodande 
varme. Han hadde ikkje gått detta førr og kvakk so ”n ropa: 
«Jøssu navn!» I det same kvorv bukken burt millom hendane 
hans og vart aldri meir aa sjaa. 

No fysst drog det etter for Sakris, og han skyna, at det 
var sjave satan han hadde vori i kast med. 


Zetlitz og beinrangele. 


Ein gravar ved Brunkeberg kyrkje var so ille steld med eit 
beinrangel, som han kom nedpaa alt som tidast, naar han 
skulde kaste upp ei ny greft, og det var kje raad aa faa det 
utor vegen. 

Presten Zetlitz var i Kvitseid daa og fekk au høyre snakke 
um detta beinrangele. So bad ”n gravaren vilde bodsende honom 
det fysste han skulde kaste upp ei ny greft. 

Gravaren lova detta. So ei stund etter skulde det upp ei 
ny greit, og Zetlitz vart bodsend og stod jamsides gravaren. 
Han kom snart nedpaa beinrangele att. Daa sa Zetlitz honom 
til aa leggje det uppaa gravbakken. Gravaren gjorde so, og 
presten stod lengi og bisna paa det. So bad ”n gravaren vilde 
reise det upp innmed kyrkjeveggen. Han so gjorde, og Zetlitz 
sjav gjekk inn i kyrkja; der var ”n umlag ein time. Daa han 
kom utatt tok ”n beinrangele og la det ned paa bakken. So 

tok ”n spaden av gravaren og hoggi til yvi halskvirvilen, so 
hausen vart skild ifraa kroppen. 

«Hot fe gjore du detta daa?» spurde gravaren. 

«Jou,» sa Zetlitz, «detta hev vore ein mordar som hev døytt 
og ikkje sanna eller sona. Men no skal han ikkje koma i 
vegen for deg meir.» 

Etter den tid var beinrangele burte. 


Bein av kyrkjegarden. 

Aanund Eide i Selgjord var ein sterk og uvyrdin kropp 
som aldri var redd. 

Eigong sat han og nokre andre og tura paa Lomodden. 
Daa var det nokre som vaaga fem pottur brennvin, um han 
torde reise paa kyrkjegarden og hente eit mannebein. Jau, 
Aanund reiste han, var inn i beinhuse og fann eit bein og la 
paa heimvegen med. Men daa han kom uppi bakken vestan- 
fyre kyrkja vart han haldin av usynlege magtir, og kom ikkje 
av tverre staden. Der stod ”n halve notti og trippa upp og 
ned i same staden. Seinstpaa fekk ”n snu attende til kyrkja 
med beine, og daa fysst fekk ”n sleppe heimatt. 


Jord av kyrkjegarden. 


Jord av kyrkjegarden hadde dei slik tru paa i gamledagar. 
Den var det hjelp og lækjedom i til so mykje og mangt, sa dei. 

So høvde det seg ein dag, at Sveinung Maanekosi skulde 
eit snøggærend upp til kræmaren, og för innum tune paa 
Stykkje. Daa kom Kari ut skrikande: 

«Aa bie litt, Sveinung, la meg snakke ett ord mæ deg! 
Ver mæ inn, eg trur eg hev viksele av ein dram,» sa ho. 

Sveinung var lett paa tæsa daa, veit du, og fylgde med 
inn i stogo. 

Kari slo i tvo gilde drammar for honom, og Sveinung stor- 
kytte for ei kjerring ho var. 

«Jou, dæ va dæ eg ville deg, kreturi mine æ paa slik 

uslaatt, mjølkar ureint aa rætar maten, saa eg æ av-meg komen 
mæ di. Avon hell trollskap æ dæ som rir di, aa saa vill eg 
fingji deg te tikji mæ litt jor av kjøkjegaren i denne posen 
her, etter dæ du fer sama vegen.» 

«Bevare meg vel! jou daa, jou daa!» segjer Sveinung og 
nepper posen varsamt i saman, tek so hatten av og jamnar 
posen, so han fell godt etter uppi hattekollen, og klemmer ”n 
væl nedpaa hausen att, so stryk han seg med slik indarleg 
godhug yvi nasar og kjeft og hyffser uppyvi strondi. 

Daa han kom upp til Eide, so laut ”n kike innum dynni 
der au, for det saag no so rart ut aa renne forbi, plent som 
ein var redd folk. Paa Eide hjaa gamle Aanund var brenn- 
vinshandel i denna tid, for det laag no so lagleg til, midfjords, 
og folk kunde so saart trengje ein upplivels daa, anten so dei 
stranda eller rodde. 

Det sat nett nokre sellar og drakk paa Eide, daa Sveinung 
kom inn, og han skulde au ha spandering, endaa ”n baud av 
alt ”n kunde, og forplikta seg paa det, at det var kje snikje 
'n vilde. Men naar folk er smukke og vil gjera væl, so ser 
det no fælt ut aa forsmaa det au, og ein dram eller tvo gjer 
godt det er ikkje røda um anna. 

Der vanka baade tvo og tri drammar, og fem og seks au, 
og Sveinung totte det var reint fusnappeleg aa ikkje ha so 
mykje som ein dram aa rette ifraa seg att. Jau, so slo ”n 
yvi, at ”n kunde knipe av litt paa kvart av den kraambuvara 
han skulde kaupe, so han fekk tilbeste fire skilling til ein pæl 
brennvin, han au, og so fekk kvar tid syte seg. 

Næste morgon vakna Sveinung i koven paa Eide, vondt i 
hovude og vondt i magen hadde han, og det var lengi førr 
han kunde samle paa, kvar ”n var og hossleis alt hadde bori til. 
Seint um segi kravla han seg upp or sengjehalmen, han maatte 
ut og burtum fjose eit ærend. Aa ja, ja san, det var vondt 
aa vera til idag. No kom hugverken, pongen var tom, ikkje 
ein skilling att, alt hadde gjengi til brennvin. Hot skulde han 
no faa grautemjøl for, og ertar og gryn, og tobak og kaffi? 
Aa jei, aa jei! No laut han vende heimatt tomhendes, det 

skulde a bli tilstand paa kjerringi — aa so sjuk, so sjuk, so 
sjuk at —. 

Med Sveinung stod dera og skjaga og dubba, og tenkte 
yvi alt som var vondt i verdi, so datt den høge bramannshatten 
av ”n, og han fekk augo paa posen av Kari Stykkje, som laag 
inni kollen endaa — aaja det au, du, det skal a bli tullemutt 
paa Kari au. Men heiledé, det var kje spara det yvitruiske 
trolle. — Sveinung lyfte hovude høgare no, og stirde triveleg 
ikring seg. Han hadde komi paa noko. Taka litt av den feite 
jordi i fjoskjellaren der og fylle posen av Kari, og segja det 
var av kyrkjegarden, det var ikkje synd, for det gjorde same 
gagne, meinte han, og so kanskje det kunde vanke ein dram 
i dag au, naar han kom innum att med jordi. 

Sveinung var snart paa heimveg fraa Fide med jordposen 
i taska. Daa han kom innum paa Stykkje og Kari fekk posen, 
so takka ho og velsigna Sveinung utor alle lag; so greidsam 
og paalitande mann var det ikkje paa kvar garden, og heller 
ikkje var det mange ho hadde trutt til utrette det for seg, let 
ho til. So skjenkte ho i tvo gode drammar for ”n, og han strauk 
seg yvi nasane og kjeften med likso indarleg godhug no, som 
daa ”n dagen førr hyfste uppyvi strondi. 


Gisle Sælid. 


Gisle Sælid i Selgjord hadde Svarteboki. Gamle Gunleik 
Rue i Flatdal kom til Sælid eigong, han för og handla krøtur. 
So skulde han ut i kammerse og og hava traktering. Med han 
sit der so bli ”n glosande uppaa hylla, der laag ei bok som 
”n totte var so rar. Kva han so hev aa gjera so tek ”n boki 
ned og rotar og glor i ho. I det same kjem Gisle ut i kam- 
merse, han au, og bli so til seg, at det er grove ting, daa ”n 
ser kva Gunleik hev for seg. No skynar Gunleik au kva for 
bok det er, og kvekk so ”n slepper ho i golve. Gisle triv og 
gøymer ho. 

«Dæ va godt at du ikkje ha treft paa rette stykkje, fa” min,» 
sa han: 

Varsel. 


Ein som heitte Sferke-Bjørgulv bruka paa Gjelstad i Brunke- 
berg kring 1780. So var det ein kveld at son til Bjørgulv skulde 
eit ærend til Aase, grannegarden. Daa han kom burti Deilde- 
dalen, so stod det eit undarleg dyr midt i vegen. Det var paa 
skapnad som ei høne; hovude likna som paa eit menneskje, 
men det hadde grisetryne. Augune lyste som glodande varme, 
og i tryne hekk ein glodande ring. Det kunde tala au, og daa 
let det so rart, som naar ein talar ned i ei tom tunne. Dyre 
gloste paa guten og sa at ”n maatte slutte aa banne so fælt 
som ”n hadde til vis, for han skulde snart døy. 

Guten vart mest vitskræmd, og tok sprange heimatt til far 
sin og fortalde det han hadde sett. Daa tok Sterke-Bjørgulv 
guten med seg burt i Deildedalen att og vilde sjaa; men no 
var alt burte. 

Detta hende um vetteren. Vaaren etter flutte Bjørgulv fraa 
Gjelstad og nedi Kvitseid att. Sonen hans var med og køyrde 
flutningslass, dei för yvi isen, og daa gjekk guten igjenom og 
drukna. 

Talleiv heitte ein bøhering. Han var bonastor og sterk og 
dertil ei fæl uvyrde, som aldri let seg skræme av noko slag; 
han var namnspurd soleis. 

Det skulde vera ei likferd i grannegarden, og dit var Talleiv 
bedin. Kvelden fyre var ”n eit ærend fram i bygdi, og paa heim- 
vegen för ”n gjenom tune i likferdsgarden. Det var seint paa 
kvelden og alle hadde lagt seg; men ljost i være var det so 
han væl kunde sjaa. 

Daa han kjem midt for lødo so bankar det tydeleg tri slag 
i lødeveggen. Talleiv stansar og lyder, men daa er alt stilt. 
Han snur seg og vil gange, men daa bankar det att, og Talleiv 
stansar paa nytt lag. Detta varde fleire vendur; men seinstpaa 
vart ”n leid og vilde skunde seg heim. Daa møter *n eit men- 
neskje, som gjeng midt imot ”n. Talleiv gjev ein stans, og men- 
neskje talar til honom og bed at ”n endeleg vil gange inn paa 
grannegarden og segja mannen der, at han for alt ikkje maa 

reise til likferds næste morgon, elles vil det hende ei stor ulukke. 
Daa detta var sagt so kvorv menneskje burt, og Talleiv reiste 
beint til grannegarden, vekte uppatt mannen og sa detta ”n skulde. 
Mannen, Olav heitte han, berre geipa seg og flirde aat sovore 
tull. Um morgonen reiste han til likferds like fus, som ingin 
ting var. Talleiv sat heime til stort bisn for alle i grannelage, 
for han vane ikkje vera sein til møte fram der som var drykk 
og dram aa faa; men denna gongi vilde han ikkje flytja foten 
utor stogo alt dei trygla og bad honom. 

I likferdsgarden drakk dei og dundra i harde tak som vis 
og vane var i gamledagar. Olav, granne, og ein annan var 
fraa førr i uvenskap og no kom det framatt i fylli. Dei var 
til kjanglast litt utyvi kvelden, men lenger utpaa somna dei 
jamnsides i sengi uti ein kove. Ingin gauma meir etter dei førr 
um morgonen. Daa kjem Olav inn og segjer at sengjekameraten 
hans er død, og han veit ingi orsak til det. Alle ottast Olav 
var vollaren i detta, men daa dei skulde sjaa etter so fanst det 
ikkje merkje etter noko slag paa like som kunde tyda paa 
ugjerning. 

Mannen totte ligge som ”n la seg og hadde eit svart silke- 
turklæd um halsen. Daa ingin kunde finne merkje etter brots- 
verk so vart det aldri meir spurlag etter orsaki til dauden. 

Men Talleiv heldt seg tigjands og ville lite tala um detta 
som hadde hendt honom kvelden førr. 

«Men dæ va ikkje noko vondt mot eg hadde den kvellen,» 
sa han sea. 

Men kva ”n hadde møtt, og hossleis det saag ut, hadde 
han ikkje lov til aa segja, heller ikkje alt det dei tala um. 

«Men hadde folk sett bære etter paa halsen til den døe, 
saa hadde dei sett blaasvarte stripur etter fingar som hadde 
gripe ”n dær,» sa han. 


Raamund Bjørge i Selgjord livde kring midten av 1700-tale. 
Han var ein gruveleg sterk kar, reint yvigongs. So var ”n tru- 
lova med ei gjente i Selgjord, men hadde ein otte i seg at ho 

var utru mot honom og heldt seg med ein annan. So sette 
han det fyre seg ein laurdagskveld at han vilde lure ut koss 
detta i røyndi hadde seg. Han stilde seg fram til husi der gjenta 
budde, so ingin saag eller høyrde ”n, og daa ”n kika fram med 
eit huslaft, fekk ”n sjaa gjenta si og guten, han hadde otte um, 
sitja saman under laavebrui i godt venskap. Daa koka harmen 
upp i Raamund, og han svor med sjaveseg, at detta skulde vera 
seinste reisa guten gjorde, og var i fullt fyresett med aa springe 
fram og gjera det av med honom. Men i detta same bli han 
vare far sin, som var død for mange aar sea, stande eit stykkje 
framfyre guten og gjenta. Han stirde stivt paa Raamund og 
slo imot honom med handi. Detta tok so paa Raamund, at han 
tapa mod og magt og vende heimatt utan aa syne seg. Men 
han kom aldri til gjenta meir. 


Raamund tende paa Midbøen i Selgjord hjaa gamle Lavrans. 
Brorson hans, Eivind Aarhusmoen, var ein gutunge;, han tende 
der au. 

So var det ein haustkveld det banka og liksom trekste so 
fælt paa Midbøen-laaven. Raamund romla og banna paa gjen- 
tune, for han tenkte det var dei som fann paa detta og vilde 
skræme honom, som hadde sengi si i lødo og laag der. So reiste 
han ut og burti bure og vilde sjaa um gjentune hadde lagt seg. 
Gjentune laag der og var forundra dei au hokken som banka 
paa laaven. | 

Daa reiste Raamund og Eivind burtpaa laaven og vilde sjaa. 
Raamund romla og banka og rota og grov i kvart hole, um 
der fanst folk eller dyr; men daa var bankingi slutt, og han 
stengde att dynni og krabba upp i lødo og la seg han og gut- 
ungen. 

Daa dei væl hadde lagt seg tok bankingi paa att, verr enn 
førr, og seinst paa tok det til kaste lauvskjervir, som stod der, 
veggjemillom og romla og bar seg reint gjerdlaust. 

Daa reis Raamund upp og ropa kva det var og kva det vilde. 
Men same leveni var det. Daa hoppa Raamund nedpaa laaven 

att og ropa, at dersom det ikkje no svara, so treiv han kniven 
sin. Inkje svar fekk han, men same leveni varde. Daa treiv 
han kniven sin or sliri og hoggi villt ikring seg i veggir og 
golv og alle stadir; men det var kolmyrkt derinne, og so bad 
'n Eivind lata upp dynni. Men gutungen heldt seg tvihendes 
atti trøya av Raamund og var so paa live redd at ”n vaaga 
ikkje sleppe seg. 

Daa ireista Raamund sjav aa faa upp dynni, men det var 
raadlaust. So treiv han tak i ein planke i dynni, og sleit den 
ut so naglar og spikar spruta. Daa maatte dynni upp, og 
Raamund og Eivind rymde innatt; men bankingi og staake 
varde alt til det grydde av dag. 

Tri dagar etter laag det tri lik paa Midbøen-laaven. Det 
var tri som hadde blivi paa ei gong med dei fløytte timmer i 
Bygdaraai. No skyna Midbøen-folki kva bankingi paa laaven 
skulde tyde. 

Raamund og ein som heitte Svein Tovson rende timmer i 
Bjørgefjølle. So sat dei og kvilde attmed eit skot; daa høyrde 
dei ein timmerstokk kom dundrande av høgdi og nedigjenom 
skogen. 

«Den stokkjen kjem te drepa ein av konn!» sa Svein Tovson, 
og so sprang ”n upp og tilsides. 

«Dæ nyttar ikkje rømme!» sa Raamund og sat likesæl. 

Daa kom stokken i same blinken og slo ”n spent ihel. 


Like som vart burte. 


Det var skikken i gamledagar, at ein maatte sitja aa vaka 
yvi like seinste notti førr det skulde til jordi. 

Gamle Signe Rolvshus i Selgjord fortalde um eigong ho 
sat yvi eit lik. Det er umlag halvtanna hundra-aar sea. 

Det var ein rik gauve i Nordbygdi som var død. Men han 
hadde vori eit fælt uting, hadde svori faskt, og drepi au. Daa 
Signe sat yvi like hans, og det leid noko utpaa notti, so kom 

det inn ei svart bikkje og sette seg jamsides like, og straks 
etter kom det tri karar som au var kolsvarte. Dei stelde seg 
rundt like og tok paa aa stikke det med naalir rundt um. 

Seinstpaa reiste like seg upp, og daa var det au kolsvart. 
So vart karane og bikkja burte. Um morgonen lest ikkje Signe 
merkje noko slag, men tagde med det ho hadde sett. Likferds- 
folki samla seg og det skulde bli eit ovlag. 

Men daa dei skulde til kyrkja slo hestane seg galne, og han 
som skulde draga like vart reint ør og vill, so ingin fekk raad 
med honom. 

Daa ropa han som skulde køyre: 

«Anten æ fa”n i hesten hela i likje!» 

«Ja, ha de sett dæ eg saag i nott, saa tenkjer eg de ha 
kvokkje,» sa Signe, og so fortalde ho alt saman. 

Daa braut dei upp kisteloke og vilde sjaa nedi — daa var 
kista tom og like burte. 


Ei syni kone. 

Paa Haugerud i Bø livde for umlag 80 aar sea ei kone 
som var syni. 

Ein dag i myrkingi stend ho attmed glase og stirer ut. Daa 
kjem det gangande ein framand kar gjenom tune; han tøvrar 
litt og gjev seg i rødur med karane som sviv der ute. Daa den 
framande hev reist so gjeng kona ut i dynni og spyrr kvar ”n 
var heime, og kva ærend ”n för i. Karane fortalde at den fra- 
mande var heime i grannebygdi og var trulova med ei øjente 
lenger uti bygdi og at ”n etla seg til henne no. 

«Aa stakkar gutt! æ dæ han som har saa mykkjy vondt i 
vegen sin,» sa kona og tok paa aa graate. 

Dei andre vart reint forundra og spurde koss ho kunde tala 
soleis; men ho vilde ikkje ut med meir, og bad dei berre vente 
og sjaa. 

Nokre dagar etter spurdest det, at gjenta som guten var 
trulova med, hadde slegi uppatt med honom, og detta tok ”n 
seg so nær av at han hadde korta live sitt. 

Ein dag var Haugerud-kona uppi marki og gjætte krøturi. 
I gamledagar hadde det vori tvist og trættur um deildine paa 
denna staden, og der hadde eigong stadi ein aastadrett. Men 
det heittest at den eine parten hadde kaupt falske vitne, so do- 
men som vart avsagd var ein stor urett. 

Med kona stend dera so bli ho glosande ovanfyre seg uppi 
nokre bratte bakkar, der det gamle trættestykkje var, og daa 
ser ho skrivaren, lensmann og sju lagrettsmennar rekkjer etter 
einannan uppyvi. Dei var alle klædde i den gamle bunaden og 
framande for henne; men etter det ho hadde høyrt fortalt um 
mennane som var med i aastadretten, so skyna ho og saag paa 
lage hokken kvar av dei var. Men best som ho stod og stirde 
paa dei, so vart dei alle saman til store svarte fuglar, og flaug 
til vérs og vart burte. 


Skote. 


Gamle Eirik Øvland i Ytre Selgjord kunde kaste skote paa 
folk. Skote var ein gruveleg magasjuke, som mest øydla den 
som var raaka. Eigong hadde Eirik vori i eit brudlaup nedi 
Kilen og komi i uvenskap med ein mann, som heitte Tykje Kilen, 
han var endaa bror til kona paa Bukaasa, og han kunde same 
konsti. Han kasta skote paa Eirik, daa ”n för heimatt, so det 
var med naudi han kom seg heim. Men daa sende han skote 
nedatt til Tykje Kilen, og han vart so ille sjuk, at ”n laag heilt- 
upp paa kvitt'n. 


Flogje. 


Flogje var noko som tidt og ofte plaga krøturi; men likso- 
væl folk kunde faa det. Det var no kje plent trolldom eller det, 
men noko som sume folk umedvitande hadde med seg, naar 
dei kom til gards, og helst dei, som hadde til vis aa segja: 

«Eg vi fluge derbort,» eller: «Eg vi fluge avsta» o. s. b, 
naar dei vilde ein stad. 

Difor aatvara dei gamle mot aa segja slikt, for daa kunde 
dei fluge paa folk eller krøtur, der dei kom fram. 

Dei som vart flogne paa, vart so ille sjuke, at dei laag reint 
paa kvittn ei god stund, førr det menneskje kom, som var skul- 
dar i det, og det hende ofte at krøturi dauda. 

Men naar so det menneskje, som flaug, kom — og daa som 
tidast i slik hast, at sveitten sila — so maatte det taka burti 
den, som var sjuk, og daa var sjukdomen som *n var strokin 
burt samstundes. 


Hallvor Gravningen 


heitte ein bjønneskyttar som livde for umlag eit halvt hundra- 
aar sea i Kilen i Kvitseid. 

Han var ute for so mykje rart, Hallvor. Ein haust gjekk 
han etter ein elg i tri dagar, i skoglidine nedanfyre Øvland i 
Ytre Selgjord. Trea dagen skaut han elgen innmed ei slaatte 
der som heiter Homflaa. Det var kvelden, og so gjekk han ned 
til ei tjønn. Der nørde han seg upp varme og sette seg til aa eta. 
Med han sat der, vart han vår eit kvende, som skaut seg beint 
upp or tjønni. Ho var andorskeleg aa sjaa, hadde ein knivskurd 
yvi halsen og var blodut og fæl. Men straks etter vart ho burte. 

Allmannvegen til Selgjord gjekk yvi dera i gamledagar. Og 
so heittest det at eingong ei fente, som gjekk med kraam, vart 
røva og kasta uti denni tjønni. 

Detta kvende var det Hallvor hadde sett, meinte han. 


* 


Hallvor var trulova med ei gjente som tende paa Kvitseid 
prestegard. 

So var det ein dag, han vilde upp aa lydast til gjenta si. 
Det var kvelden daa han kom fram. Noko nedanfyre preste- 
gardshusi saag han tvo nakne smaabonn, som dansa og song: 


«Notti æ lang, 
og bytta æ trang, 
vi faar nok upp aa danse engang.» 


Hallvor fekk no vita, at mor deira var den gjenta, som han 
var trulova med. Ho hadde eigong fødd i dulsmaal. Det var 


140 


tvillingar, og dei hadde ho stappa av ned i ei vassbytte og 
gjort av med. 

Hallvor vart ulukkeleg yvi detta og dikta jamvæl ei lang 
vise yvi denne usæle lagnaden sin. Det fysste verse luar so: 


Det er den største daarlighet 
i verden vera maa 

aa gjeva bort sin kjærlighet 
til den man ei kan faa. 


Spøkeri med Brunkeberg kyrkje. 


Innmed Brunkeberg kyrkje saag dei og høyrde spøkeri jam- 
leg i gamledagar. 

Eigong var det tvo som gjekk framum kyrkja um notti. Saa 
høyrde dei so ven salmesong der inne. Dei gjekk fram til dynni 
og vilde inn aa sjaa, men dynni var læst, og lykilen var hjaa 
klokkaren. So stod dei utanfyre og høyrde paa songen. Det 
var ei salme som stod i den Evangeliske salmeboki, som vart 
sungi, og som byrjar so: «O Gud hvor længe skal jeg her mit 
usle liv hendrage». Heile salma vart sungi tilendes, so vart det 
stilt som i gravi derinne. 

$ 

Ei onnorgong var det au fleire i fylgje som gjekk framum 
kyrkja um notti. Daa saag dei ein heil krulle av menneskje, 
som stod og ikkje rørde seg innpaa kyrkjegarden. Naar dei saag 
væl paa dei, so kunde dei kjenne att mange, som var døde for 
fleire aar sea. Og serskilt var det ei kone som dei la merkje 
til og kjende so kavende væl. Ho hadde eit kvitt skaut paa 
hovude, plent som daa ho livde. Det varde ei stund; men so 
tottest alle søkkje beint ned i jordi att. 


Spøkeri med Selgjords kyrkje. 


Gamle Andres Louvnes i Selgjord gjekk ei gong framum 
Selgjords kyrkje. Det var um sumaren og midt paa notti. Daa 
møtte han ein prest i vegen midt ned for kyrkjegarden; han 

gjekk i fullt messeskrud. Andres helsa, men presten gjekk 
framum utan aa svara, og daa Andres vende hovude og vilde 
sjaa etter honom, vart han snupt burte. 


Spøkeri paa Sothoug. 


Sote Hougeland og Gase Sandland heitte tvo gruselege kjem- 
pur som livde i Brunkeberg for mange hundre aar sea. 

Ingin visste hokken av dei var den største kjempa. So 
stemde dei einannan til møtest innmed Hellebrui, der vegen no 
svingar upp til Ordal. Og daa skulde det stande av seg, hok- 
ken som skulde bli yvimann. Her møttest daa Sote og Gase, 
og det vart ein heit og hard strid som enda med, at Sote laut 
bite i bakken og vart drepin. 

Sote vart gravlagd dera, og det vart uppkasta ein stor haug 
yvi honom, som heiter Sothoug den dag i dag. 

Gamle folk visste aa syne hompane etter hovude, bringa og 
bein av Sote, utanpaa haugen. Etter dei merki aa døme hev 
Sote vori ein slugge kar, mykje paa niande ali. 

Allmann-vegen millom Selgjord og Kvitseid vart sea lagt 
beint yvi Sothoug. Men det hev aldri vori rett trygt aa ferdast 
yvi denna haugen notters tidir. Ferdafolk hev ofte vorti skræm- 
de og ille uti det der, baade i gamle dagar og no i seinare tid. 
Stundom hev hestane vorti haldne der, og stundom hev folk 
au vorti klumsa, og det durar og glamar inni haugen. 

Ein kjempekar fraa Selgjord reid yvi Sothoug ei gong um 
notti. Han var full og kytte og rauta, og meinte paa han var kar 
som inkje var redd anten Sote eller andre daudingar. Men daa 
han var midt paa haugen, so vart hesten haldin og kom ikkje 
av flekken alt det kjempekaren slo og baska og gaula og skreik. 
Der sat han heile notti. Frampaa morgonsida gjekk ruse av ”n. 
Daa hoppa han av hesten og gjekk fram og kika gjenom beisle- 
ringen. Daa saag han ein skræmeleg stor fæl kar, som stod i 
vegen midt framfyre hesten. Daa var det berre sovidt han kom 
seg upp i salen att, so sende hesten avstad, frøste og sprang som 
det galdt live, og det var mest ikkje raad aa stanse honom att. 

Andres Meaas kom eigong fraa Haatveit i Morgedal. Daa 
han kom midt paa Sothoug, tok det til dure og glama under fø- 
tane hans. Andres slo påa hesten, og den sette avstad i villt 
flog; men daa kom det etter honom med dur og dryn i lufti, og 
det susa og sjuga framum honom nokre svarte fæle skræmslur 
som likna grantoppur, stundom var dei fyre og stundom etter ”n 
i lufti. Detta fylgde honom heilt paa Vaatekleiv. Daa stana 
hesten og skalv som eit ospelauv, og sveiten rann av reimane. 


Det er elles utaleg mange som hev vorti skræmde paa Sot- 
houg, so det vart altfor drjugt aa nemne upp alle. Men alle 
dei som hev havt vit og mannskap til gjengi fram og kika gjenom 
beisleringen hev sett den same store skræmelege karen. 


Egeleiv Garvik. 


Egeleiv Garvik i Selgjord livde for vælso hundre aar sea. 
Ho var ei illgjeti kone, lauslynd og grov paa mange vis. Det 
heittest at ho hadde gjort av med mannen sin au. 

Eigong reid ho yvi Jarebræinn, ho kom fraa Brunkeberg. Daa 
tok det paa aa rope paa henne i kvar buska jamsides vegen. 
Det tottest auke til og verta fleir og fleir som ropa, og nærar 
og nærar kom dei henne. Det ropa «Æjelev!» rundt ho alle sta- 
dir, til ho seinstpaa vart heiltupp ør og vill; men ikkje det fanst 
ein livande skapning aa sjaa. Daa ho kom heim var ho vit- 
skræmd, og tullut i mange dagar. 


Kjerringi paa Hougen. 


Ein som heitte Andres budde paa Hougen i Nordbygdi i Sel- 
gjord. Han var gift tvo vendur. Med fysste kona si var han 
fælt i uvenskap, og dei trætte og slost ofte. 

Daa ho var død gjekk ho att, og skræmde og plaga honom 
fælt. Kvar kveld naar Andres hadde lagt seg, so saag han 
gjenom glase at kona kom kruslande ned av laavebrui, plent som 
daa ho livde. Og yvi tune og innigjenom dynni kom ho um det 

var aldri so væl læst og stengt. Heilt burt til sengi kom ho, og 
klemde seg jamsides honom. 

So ein kveld stelde han seg med ei stor timmerbile i sengi, 
og daa kona hans kom att, so reiste han seg upp i sengi, hoggi 
med bila uppi bjelken, og so visa han ho den vonde vegen. Daa 
vart ho burte med eitt, og han saag ho aldri meir. 

Andres var kjempekar og ein fæl villturk og umenneskje. 


Høgsvoll-kjerringi. 

Sofi heitte ei gjente som tente hjaa prosten Wille i Selgjord 
i 1790-aari. Ho var fødd i ei av dei nedre Telemarksbygdine. 
So kom ho til Selgjord aa tene, og vart sea gift og buande der 
til sin døyande dag. Mannen hennar heitte Tov. Han er det som 
hev planta dei store poplane i Bjørge-tune, daa skrivar Juell 
budde der. Ætti av Sofi og Tov er enno i Selgjord. 

So var det eigong med Sofi tente hjaa Wille. Tidleg ein sun- 
dagsmorgo um sumaren, ho var eismall uti kjøkene, og prosten 
sat og aat i eit rom jamsids. Daa kom det inn ei kone til presten. 
Ho var fraa Høgsvoll i Svartdal. Dynni til kjøkkene stod paa 
grutt, so Sofi høyrde kvart orde dei tala. 

«Nei, men hvad er det nu som har hendt dig, med di du 
kommer her saa tidlig en søndags morgen, gode kone?» sa 
presten. 

«Jou, dæ hende meg noko ondeleg i nott som eg gjønne ville 
tala med presten om,» sa kona. «Eg laag mæ bonni i bursvoli, 
aa mæ sama dæ kvitna fe dagje so gjekk bursdynni upp, aa 
mann min, som æ dø fe mange aar sea, kom inn aa sette seg paa 
dynnestokkjen. Han va saa straalans gla aa sjaa te. So sat *n 
der aa einstirde paa meg eit bil, aa so blei ”n borte att. No ville 
eg spørja presten hot detta konne vera, aa hot dæ skulle ty.» 

«Ja, dette kommer mig noget dunkelt fore,» sa presten, «og 
jeg kan neppe gi nogen forklarning paa det. Men sikkert er det 
jo, at ethvert menneske har sin skytsengel, baade de vonde og de 
gode. Dette var maaske din manns skytsengel, og kunde neppe 
ty noget vondt, men jo heller være godt ment.» 

Med den rettleidingi laut kona reise att. 

Gunleik Heggtveit. 


i Brunkeberg (fødd 1725) var ein mykje rik mann og hadde 
mange bonn. Ein av sønine hans heitte Sveinung. Han budde 
paa Hestskodike seinste sumaren Gunleik, far hans, livde. 

So var det ei nott noko ut paa sumaren, Sveinung laag eismall 
i lødo paa Hestskodike. Midnotts-bil vakna han. Daa saag han 
far sin stande uppaa laavegolve og bøygde seg nedyvi laave- 
briki, stirde nedpaa ”n og sa: 

«Sveinung, Sveinung, min son, ris upp aa fy/g meg!» 

Sveinung totte detta var rart, kva far hans kunde tvadre der 
etter um notti. Men han klædde likevæl paa seg og fylgde far 
sin ut. 

Gunleik drog seg so smaatt vestyvi vegen til Brunkeberg kyr- 
kje, og Sveinung fylgde. Daa tala han til Sveinung um mykje 
og mangt, og la upp for ”n koss ”n skulde skipa og stelle seg i 
live. So var det ei gjente, Aaste heitte ho, som Sveinung hadde 
fritt til. Men henne maatte han ikkje taka, elles vilde han faa 
mykje sut og tregan, sa far hans, og so nemnde han ei onnor 
gjente som *n skulde taka. 

Soso gjekk dei og rødde lengi; men daa dei kom paa Sothoug, 
kvorv Gunleik burt, og Sveinung stod eismall att i vegen. No 
drog det ”n fysst etter, at detta kunde ikkje hange rett isaman. 
So strauk han beint til Heggtveit og vilde høyre koss det stod til. 
Daa fekk ”n høyre at far hans var død for vælso tri timar sea, 
nettupp daa ”n kom til honom paa Hestskodiklaaven. 


Herremo. 


Paa Herremo, millom Bø og Selgjord, var det aldri trygt for 
spøkeri. Fin bøhering för eingong yvi Herremo midt paa notti. 
Han var ei uvyrde som aldri let seg skræme. So vart han vare 
noko svart fælt, som laag midt fram i vegen aa ulka. No skal 
du berre sjaa, at einkvor gapen hev stelt seg i vegen og vil 
skræme meg, tenkte bøheringen. So tok han renneskeid fram og 
hoppa beint uppaa detta som laag i vegen. Men daa forrende 
han seg. I det same han hoppa paa det, vart han heisa uppatt, 

høgt tilvérs, og kom nedatt paa nasane langt fram i vegen. Det 
var sleipt og paalag som vommi av eit stort naut, og So stynde 
det og kvinkla so skræmeleg stygt, og velte seg etter honom. Men 
daa tok bøheringen til beins, han au, og var mest sprengd daa 
han kom heim. 


Tvo selgjordingar för eigong yvi Ferremo um kvelden. Daa 
kom det ein kar imot dei i vegen, og han var so stor og høg, at 
hovude hans rokk jamt med furutoppane. Selgjordingane tok av 
vegen ein lang sving, og var mest vitskræmde daa dei kom fram 
til folk. 


Eigong køyrde ei kone fraa Selgjord yvi Herremo um kvelden. 
Daa saag ho eit nyfødt baan, som kom upp innmed sida av 
vegen og gret. 


Kalven i furutoppen. 


Olav Strond i Selgjord var ein pinsdag eismall heime og 
gjætte krøteri. Tenarane og bonni var til kyrkje. So hadde han 
tvo vene kalvar au, som var ute med buskapen. Men som *”n 
gjætte burtmed Steinstolen, so kom den eine kalven radt burt. 
Han leita alle stadir, men faafengt var det. Jau, so vart han 
glosande uppi ei høg kluftefuru tett attmed seg — der stod kal- 
ven uppaa tolltoppen. 

Olav stod lengi aa gruvla og bisna paa detta, men ikkje vart 
det onnorleis, og ikkje var det raad aa grunne ut sovore. So segjer 
Olav so halvhøgt: 

«Ja, æ dæ nokon som hev bære rett te kalven hell eg, saa 
fær di i Jøssunavn ha ”n!» 

So gjekk ”n heim, tok bibelen og las; men daa han hadde lesi 
ei stund og vilde kike ut gjenom glase, so stod kalven i tune. 
Han saag ikkje ut til aa ha nauda noko vidare, men var so tur- 
veleg i haardæme og liksom so hirin i mange dagar etter. 

Saltevoll-spøkerie. 


Jørund Gjelstad i Brunkeberg (døydde kring 1800) var ein 
mykje rik mann, men so kranglevorin og ør etter gardar og skog, 
at han inginting skydde. Mest alle sine livedagar fraa han var 
vaksin laag han i sakir og plundringar med grannane sine um 
deildelinune. So kaupte han falske vitne, og stundom flutte han 
deildine, eller kaupte andre til gjera det. 

I 1753 stod han sak um deildelina millom seg (Gjelstad, 
Kjos og Midgarden) paa den eine sida, og Aase og Heggtveit 
paa den andre. I denne saki kaupte han ein husmann som heitte 
Tov Saltevoll, til vitne falskt, so Jørund vann saki. I bitaling 
for detta gav han Tov ein svart koll. 

Ein gut fraa Svartdal, som hadde gjætt hjaa Jørund daa ”n 
var ein gutunge, let seg au leige av Jørund til aa vitne falskt, 
og han fekk eit kvitt jakkevadmaal i bitaling. Daa guten för 
heimatt av aastadretten med jakkevadmaale under armen, 80 
för han framum tune paa Aarhus. Aarhusmannen stod i skjole 
aa hogg ved. 

«Men der hev du deg et tægeleg jakkevalmaal,» segjer han; 
«hot hev du gjeve fe dæ?» 

Guten stod lengi og hengde hovude utan aa svara; seinstpaa 
segjer han: 

«Aa Gud bære meg, eg hev visst kosta dæ altfor mykjy!» 

I det same vart han kvit i andlite, so tok ”n seg for bringa, 
seig ned og var død. 

Tov Saltevoll, som au hadde vitna falskt, døydde straks etter. 
Dei saag ”n att fleire vendur. Daa gjekk ”n langs etter den gamle 
deildelina og leidde paa ein svart koll. 


Men aller verst tok spøkeri til etter Jørund var død. Det 
heldt seg etter deildelina, der Jørund hadde kasta eller flutt deil- 
dine. Byrja i Vigdesjaa og för i lufti med ynk og laat, millom 
Gjelstad og Aase og enda fysst i Myrkvatn burtunder Broke- 
fjøll; der heittest det au, at Jørund hadde kasta ei deild. Og der 
saag dei ein mann, som stod uti tjønni og lyfte paa ein deilde- 
stein; men kvar gong ”n hadde ”n uppi vass-skorpa so gleid ”n 

utor hendane og lukt til botnar att, og daa øya mannen og jamra 
seg reint gruseleg. 

I Vigdesjaa saag dei og høyrde det same; der hadde han au 
vonom kasta ei deild, som ”n kava med aa faa uppatt. 


Det raaka ikkje so faa som høyrde Saltevoll-spøkerie førr; 
men no hev ingin høyrt det paa yvi eit halvt hundre aar. 

Johans Gjelstad høyrde det ein kveld han kom nedan fraa 
bygdi og vilde heimatt. Det var ein ynk og laat, som för langs 
etter deildelina millom Gjelstad og Aase, og slik avskræmeleg 
laat skulde ingin høyre, han sette radt til merg og bein, so han 
tottest valne burt. Daa han kom heim var ”n bleik som eit lik 
og laut til sengs, orka ikkje tala eller eta, men var sjuk i mange 
dagar etter. 


Kristian Kolltveit, son til gamle Ketil, høyrde au Saltevoll- 
spøkerie ein kveld, han kom fraa Raudberg berande paa ein kalv. 
Uppaa Langbakkane sette han seg til kvile. Daa tok det paa aa 
laate so fælt nedan fyre honom i deildelina. 

«Hott æ dæ du krouner sø for daa?» ropa Kristian. 

Men same laaten varde, og kom nærare og nærare. Daa 
hyfste Kristian byrdi uppaa nakken og stabba i vegen att, men 
snudde seg att daa ”n var ein stubb uppi vegen, og ropa attende: 

«Eg kan kje hjølpe deg, Fa'n, eg hev sø nok mæ byri eg 
slæpar aa ber paa!» 


Den eldste sonen til Jørund Gjelstad heitte Øystein. Men han 
døydde straks han vart vaksin. Daa han laag paa likstraa, saag 
dei so fæl ei syn paa Gjelstad baade Jørund sjav og dei andre 
folki. Det skulde vera ein fæl varme dei saag, og noko anna 
gruseleg fælt, som mest ikkje kan forteljast. 

Dei meinte no det, at denna syni var for aa vekkje Jørund 
til ettertanke, so han skulde snu um paa betre vegir. Men Jørund 
var den same og blei den same, han, so lengi han livde. 

Daa han laag paa sottesengi og skulde døy, so bad han til 
seg Sakris Gravdal, den gamle skulemeistaren. Honom fekk ”n 
til sitja attmed sengi og lesa upp for seg or dei gamle dokumenti 

og protokollane, der rettsdryftingane av alle sakine hans stod, 
med vitnemaal, innlegg og domar. Det gjekk mange dagar med 
aa lesa upp alt saman. Daa dei endeleg var ferduge, so daska 
Jørund og slo i skinnfellen, og forplikta seg paa det, at hadde 
han berre so sant fengi livt litt lenger, so skulde det skogstykkje 
i Myrkvass-marki au vorti hans. Straks etter døydde han. 

Ei, som heitte «Hæge Overalt», tende hjaa honom daa han 
døydde, og ho fortalde um detta so ofte. 


Sundagsarbeid. 

Ein som heitte Aanund Bergland i Selgjord hadde den uva- 
nen, at han alltid laut avensere og arbeide kvar sundag. Var 
det kje anna aa gjera, so strauk han til skogs med tresko-gogni, 
skanta seg upp emne, og sat i skogen og hola og gnavla. 

Men so var det ein sundag, han sat eismall burti skogen og 
gjorde tresko. Daa kom det so kruande fullt med skjorir kring- 
um honom, at det heiltupp skygde for soli; der var i hundretal, 
og alle saman skreik og skrata, so det var utor alle lag. Dei 
flaug like inni andlite hans og rundt umkring. Aanund vart 
reint forfæld, og tok sprange heimatt. 


Um hausto, naar det var kvennevatn, so laag Aanund stødt 
i kvennhuse og mol. So var det ein sundag, han laag i Øvlands- 
kvennhuse i Ytre Selgjord. Daa han var mest ferdig, vilde han 
kike innunder kvennhuse. Daa vart han vare at det kom skire 
blod undan kvenni, og kallen sveiv i berre blod so spruten stod. 

Daa fekk Aanund slik kvekk, at han aldri sea arbeidde um 
sundagen. 


Attergangarar paa Eide. 

Midfjords paa Selgjordsvatne ligg ein plass som heiter Eide. 
Der stod ein gild bygning i gamledagar, og daa var der gast- 
gjeveri og brennvinshandel. Aanund og Aase heitte folki der. 
Ein rik bøhering, som dreiv so mykje med aventas og handel, 
var jamleg inne paa Eide og fekk seg ein pæl, og stundom kunde 
han sitja langt utyvi notti og remse og røda. Aanund og Aase 

handla eit skaap av ”n au, som ”n hadde lura til seg med svik 
av ein stakar der i grannelage. Han var trasaleg og klen seinste 
gongi han var inne paa Eide. Ein kveld kom dei til sitja prata 
der um spøkeri og attergangarar. Daa segjer ho det Aase, at 
naar det skulde hende ein sovore, at ein saag folk som gjekk 
att, so skulde ein spyrja kva dei gjekk etter. Bøheringen hadde 
siti so tegjande heile tidi, men no retta ”n seg upp: 

«Ja, dom borde spaarja dom, dom borde spaarja,» sa han, 
og so bad han godnott, steig paa hesteryggen og för paa heim- 
vegen. 

Ikkje so lang tid etter spurdest det at *”n var død. 

So var det ein kveld noko lang tid etter, Aanund og Aase 
hadde lagt seg inne i stogo paa Eide; men Aase var vaki endaa 
og stirde ut gjenom glase, det var so fint maaneljost ute. Daa 
vart ho vare ein kar, som kom ridande paa ein stor svart hest 
uppyvi mot stogo. Han hadde sid kufte og knebukse med blanke 
sylvspenne i. Ho tottest kjenne ”n au, men trudde ikkje sine 
eigne augur. Han kom radt inn til stogudynni og steig av hesten 
nedpaa trammen, batt hesten sin og kom inn gjenom dynnane en- 
daa dei var væl loka. Aase høyrde hoss dei gamle slitne golv- 
tiljune vippa og knirka uti svoli, som vanleg naar nokon tro 
paa dei. Daa han steig innpaa golve kjende ho honom væl — 
det var bøheringen som ho hadde tala med um attergangarar. 
Han stirde stivt umkring seg i stogo, so gjekk ”n burt til skaape, 
som dei hadde handla av honom, og studde seg innpaa det. 

Aase var so rædd at ho mest valna burt, og kom ihug dei 
ordi han hadde sagt: «Dom borde spaarja dom.» So dytta ho 
seg væl ned i klædi. Daa kjende ho han kom burtaat sengi, og 
det tyngde paa klædi, so det mest vilde kjøve ho. Ho tok til 
aa lesa paa Fader vaar, og daa ho kom til desse ordi: Led os 
ikke ud i fristelse, so letna det litt um senn uppaa klædi, og 
daa ho kika upp, saag ho ”n för ut i dynni att, og høyrde golv- 
tiljune i svoli knirka og gav seg, liksom daa ”n kom inn. 

Litt etter saag ho ”n sitja paa hesteryggen og svinga framum 
glase, og i det same skubba hesten innpaa stogulafte med salen, 
so det riste og skolv i stogo. 

So bars det avstad i fjugande firsprang, og varmen frøste 
or nasaborune paa hesten, og mannen saag ho kje meir av no 
enn hovude og bringa. 


Nils Lønningen, 
heitte ein mann som rudde upp ein plass heiter Fjølle, paa 
grensa millom Bø og Selgjordsheid. 

Med Nils laag der og rudde, so var det ein kveld han brende 
tjøru burti ein avdal vestanfyre husi. Daa saag han spøkeri 
der, ein attergangar som kom og tala til honom. 

Nils vilde ikkje plent ut med, koss alt bar til; men so vit- 
skræmd vart han, at han treiv ei bik-kasse og tok sprange upp- 
yvi aasane og heimyvi til Bø. Spøkerie för etter i helane hans. 
Daa han kom uppaa Kyrkjesvæunn vart bik-kassa for tung og 
han laut slengje ho fraa seg der. Nils var fraa vite i lang tid 
etter. Bik-kassa torde han ikkje hente, ho vart standande der til 
ho rotna og bike rann burt. Ein kan enno sjaa merkje nedyvi 
svaberge der bike hev runni. 


Ketil Dale. 


Ketil Dale i Selgjord laag ein sumar i ein høyskaale i lødo 
paa Dale. So var det ein kveld, straks etter han hadde lagt seg, 
han laag og stirde ut gjenom ei sproku i skiltile. Daa ser ”n 
tvo framd-karar koma gangande, berande paa ei baar imillom 
seg, og det saag mest ut, som eit menneskje skulde liggje paa 
ho, men han fekk ikkje sjaa noko greide paa det, for yvi baara 
var breidd eit plagg som hekk so sidt, at det mest sopa ned paa 
marki. Dei gjekk i sakte gong og tok leidi uppyvi mot heidane. 
Ketil sprang ut og vilde sjaa betre paa detta — daa var det 
burte, og ingin stad anten spyrja eller Sjaa. 


Paa Sudistogu Sønnstveiten 
i Selgjord sat eigong tri-fire karar og drakk ein sundag. Paa 
veggen hekk ei gamall stoguklokke med ei stor førgjord kasse 


kring, og ho var bolta til veggen med lange store heimsmida 
spikar. 

Som dei sit soleis og siplar og drikk, so byrjar det til knette 
og knaka i klokkekassa, og av usynlege maktir bli ho dregi ut 
iiraa veggen, so spikine sprutar for spikrane. So bli ho han- 
gande paa vippen og skal dette i golve, men dett ikkje ned heller. 

Alle som var inne saag det, og dei som tura og var drukne, 
vart so skræmde, at ruse gjekk av, og dei vart fastande med ei 
gong. No var det slutt med turingi. Andres Bjørhoug og Olav 
Olavson Gravalid var med og saag det. 


Eit fælt dyr. 


Sondre Hasleviki tende paa Nedistogu Dale i Selgjord, og 
Bergit Vestgarden paa Uppistogu. So var det ein kveld mid- 
sumars, at Sondre gjekk upp til Bergit for moro, og raaka ho 
nettupp daa ho kom yvi tune og skulde paa laaven og leggje 
seg. Sondre treiv ho i armen, og gapa seg at han vilde fylgje 
inn og leggje seg, han au. Med dei stend so og flokast, bli 
dei vare eit undarlegt dyr burtpaa vollen straks attmed husi. 
Det likna ein kalv, og tottest koma beint upp or jordi, og det 
voks større og større og vart reint andorskelegt. So feta det og 
gjekk so seint og smaatt uppyvi ei liti dalrenne, Husdalen dei 
kallar, og det frøste varme or nasane og gneista fraa føtane, 
og augo lyste som tinfat. 

Bergit og Sondre vart mest vitskræmde, og skunda seg kvar 
til sin kant. 

